
[bookmark: _Toc245122879]MINUTI

Il-Minuti tas-Seduta Nru 211, li saret fis-27 ta’ Frar, 2024 ġew ikkonfermati.


[bookmark: _Toc245122880]MISTOQSIJIET – TWEĠIBIET ORALI

PERSUNI B’DIŻABILITÀ – PERMESSI GĦALL-PARKING

14141. L-ONOR. ROBERT CUTAJAR (f’isem l-Onor. Ivan Bartolo) staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jwieġeb il-mistoqsija parlamentari 11980, li oriġinarjament saret lill-Ministru għall-Inklużjoni, il-Volontarjat u d-Drittijiet tal-Konsumatur, u jgħid x’kien in-numru ta’ permessi għall-parking għal persuni b’diżabilità quddiem djar residenzjali sena b’sena, fl-aħħar għaxar snin?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali) (f’isem il-Ministru għat-Trasport, l-Infrastruttura u x-Xogħlijiet Pubbliċi): Ninforma lill-Onor. Interpellant li l-informazzjoni li għandha Transport Malta tkopri numru ta’ permessi għall-parking għal persuni b’diżabilità f’diversi toroq u pjazez mal-lokalitajiet kollha ta’ Malta u Għawdex u għaldaqstant nitlob lill-Onor. Interpellant ikun aktar speċifiku x’irid ifisser b’permessi għall-parking għal persuni b’diżabilità quddiem djar residenzjali.


AVVIŻ LILL-BAĦĦARA

14143. L-ONOR. IVAN BARTOLO staqsa lill-Ministru għall-Agrikoltura, is-Sajd u d-Drittijiet tal-Annimali: Fid-dawl tal-co-ordinates li ngħataw fl-Avviż lill-Baħħara, jista’ l-Ministru jgħid jekk jikkonsidrax li l-ammont żgħir ta’ daqs tas-siti ta’ konservazzjoni msemmija f’dawn l-Avviżi jippermettux li jservu ta’ nurseries għall-ħut, peress li dawn huma ta’ importanza kbira li ma jippermettux ħsad u disturb minn ħoss ta’ inġenji tal-baħar b’mod ripetut, sabiex wara l-ħut jinfirex fl-inħawi ’l barra minnhom u jippreservaw is-sostenibilità fis-sajd?

ONOR.  ANTON REFALO: Ninforma lill-Onor. Interpellant li l-co-ordinates li ngħataw fl-Avviż lill-Baħħara ġew deċiżi f’bilanċ bejn is-sostenibilità tas-siti msemmija, inkluż il-potenzjal ta’ artificial reefs, l-għajxien tas-sajjieda professjonali u l-familji tagħhom, kif ukoll il-passatemp tad-dilettanti tal-baħar.

L-ISPEAKER (Onor. Anġlu Farrugia): Grazzi. L-Onor. Abigail Camilleri, mistoqsija supplimentari.

ONOR. ABIGAIL CAMILLERI: Sur President, f’diversi okkażjonijiet f’din il-Kamra l-Ministru rrisponda mistoqsijiet dwar il-fuel għall-bdiewa u r-raħħala tagħna. Fl-isfond tad-diversi protesti li saru kemm f’Malta mir-raħħala u bdiewa Maltin u Għawdxin kif ukoll il-protesti li eskalaw fi Brussell, jista’ l-Ministru, jekk jogħġbu, jaġġorna lill-Kamra dwar x’qed jiġri kemm f’pajjiżna kif ukoll f’pajjiżi oħrajn?

L-ISPEAKER: Il-Ministru Anton Refalo.

ONOR. ANTON REFALO: Kif qalet l-Onor. Interpellant, fuq il-fuel għall-bdiewa u r-raħħala diġà kont irrispondejt mistoqsija parlamentari oħra, però tajjeb ngħid li l-fuel f’Malta huwa l-orħos li hawn fl-Ewropa. F’Malta l-prezz tal-fuel huwa €1.209. Jekk tara pajjiżi oħrajn bħal Ċipru, pereżempju, issib li l-prezz tal-fuel huwa €1.509. Fi Franza l-prezz tal-fuel huwa €1.813 u fil-Greċja huwa €1.735. Meta tara t-tabella ssib li l-fuel f’Malta huwa l-orħos. Permezz tas-sussidju li qegħdin nagħtu mhux biss lill-bdiewa, imma lil kulħadd, qegħdin ngħinu wkoll kemm lill-bdiewa kif ukoll lir-raħħala tagħna. Irrid ngħid ukoll li s-sena li għaddiet tajna mhux inqas minn €0.25 miljun f’apparat li jiġġenera enerġija alternattiva. 

L-ISPEAKER: Grazzi. L-Onor. Albert Buttigieg, mistoqsija supplimentari.

ONOR. ALBERT BUTTIGIEG: Sur President, jista’ l-Ministru, jekk jogħġbu, jagħti update ta’ meta beħsiebu jindirizza l-kwestjoni li għad m’għandniex sptar tal-annimali? Jista’ l-Ministru jagħti timeframes? Ilna nisimgħu ħafna diskors f’dan ir-rigward, imma dan l-isptar għall-annimali issa ilu għal diversi xhur magħluq.

L-ISPEAKER: Il-Ministru Anton Refalo.

ONOR. ANTON REFALO: Naqbel mal-Onor. Interpellant perfettament li dan l-isptar tal-annimali huwa importanti għall-gżejjer tagħna għaliex huwa l-uniku sptar li għandna f’Malta u Għawdex. Bħala Gvern għaddejjin bin-negozjati mal-persuna li għandha ċ-ċens u nista’ ninforma lill-Kamra li wasalna fl-aħħar tan-negozjati. Issa mexjin biex nagħmlu t-tieni pass tal-kuntratti u, jekk Alla jrid, se jkollna sptar tal-annimali aħjar milli għandna fil-preżent. (Interruzzjonijiet)

L-ISPEAKER: Onor. Interpellant, jekk jogħġbok, tinterrompix. Ikollok ċans tagħmel mistoqsija supplimentari. 

Ministru, nitolbok tkompli bir-risposta tiegħek.

ONOR. ANTON REFALO: Sur President, fir-rigward tat-timefames, kif qal anke l-Prim Ministru, qed nipprovaw nolqtu żewġ għasafar b’ġebla waħda. Qegħdin nipprovaw ngħaqqdu l-isptar tal-annimali mal-università li se nwaqqfu għall-veterinarji. Mexjin f’negozjati u wasalna għax ilna naħdmu fuq dan għal żmien twil. Jekk Alla jrid, mhux biss se jkollna sptar tal-annimali first class imma se jkollna wkoll l-ewwel università għall-veterinarji f’pajjiżna, għalkemm naf li l-Oppożizzjoni ma tiħux pjaċir b’dan.

L-ISPEAKER: Grazzi. L-Onor. Katya De Giovanni, mistoqsija supplimentari.

ONOR. KATYA DE GIOVANNI: Sur President, ftit taż-żmien ilu l-Ministru kien ħabbar miżura ambjentali fejn tidħol il-Biċċerija. Jista’ l-Ministru, jekk jogħġbu, jagħti aktar dettalji dwar din il-miżura?

L-ISPEAKER: Il-Ministru Anton Refalo.

ONOR. ANTON REFALO: Naħseb li bl-għajnuna ta’ kulħadd, mhux biss Gvern u Oppożizzjoni, illum il-Biċċerija saret an added value mhux biss għas-settur agrikolu imma anke għal Malta u Għawdex. Fil-fatt saru riformi importanti ħafna għax filwaqt li qegħdin naraw li noffru prodott ta’ kwalità, min-naħa l-oħra qegħdin nagħtu value added lill-konsumatur. Dan l-aħħar investejna mhux inqas minn €580,000 fil-Biċċerija fejn għamilna ħames boilers ġodda u erba’ solar heaters bil-għan li nnaqqsu l-użu tal-fuel. Huwa kkalkolat li se jitnaqqsu 60% mill-fuel li konna nużaw qabel bl-użu tal-enerġija ambjentali. Barra minn hekk huwa kkalkolat li b’din l-inizjattiva li ħadna f’ħames snin se nġibu lura l-investiment li għamilna. 

L-ISPEAKER: Grazzi. L-Onor. Janice Chetcuti, mistoqsija supplimentari.
ONOR. JANICE CHETCUTI: Sur President, nixtieq inkompli fuq il-kors tal-veterinarji li semma l-Ministru. Wara li ilna kważi sentejn nagħmlu pressjoni biex dan il-kors tal-veterinarji jibda jsir f’pajjiżna, nispera li din mhux l-istess bħaċ-ċimiterju tal-annimali u r-rehoming centre li l-Gvern ilu snin twal iwegħedna, imma ma waslu qatt. Jista’ l-Ministru, jekk jogħġbu, jagħti timeline ta’ meta se jinfetaħ dan il-kors u meta l-istudenti se jkunu jistgħu jirreġistraw għalih? Barra minn hekk, smajt li se jkun hemm l-involviment tal-MCAST u università barranija. Jista’ l-Ministru jgħid jekk dan il-kors finalment hux se jwassal għall-istess kwalifika tal-veterinarji li preżentement tinkiseb barra minn pajjiżna? 

L-ISPEAKER: Il-Ministru Anton Refalo.

ONOR. ANTON REFALO: Sur President, m’iniex qed nistenna grazzi mill-Onor. Interpellant għaliex dawn dejjem ħadmu kontra l-interess ta’ Malta. Jien m’għandix magic wand li naqbad ngħid li se nagħmel xi ħaġa u din issir minnufih. Il-kors tal-veterinarji qatt ma sar f’pajjiżna. Għalhekk huwa fatt storiku li l-Gvern Malti se jirnexxilu, jekk Alla jrid u jekk ma jkunx hemm tfixkil mill-Oppożizzjoni, jiftaħ dan il-kors għall-ewwel darba fil-gżejjer Maltin sabiex uliedna, iż-żgħażagħ tagħna, ma jmorrux jistudjaw barra mill-pajjiż, imma jagħmlu l-kors kollu f’pajjiżna. Hawn nistieden lill-Oppożizzjoni tingħaqad magħna. Din wara kollox hija aspirazzjoni li kemm il-Gvern kif ukoll l-Oppożizzjoni rriduha sseħħ. 

Nista’ ngħid li issa wasalna fl-aħħar tad-diversi negozjati. Mhuwiex faċli li ġġib il-lecturers u l-kors isir kollu f’Malta, però naħseb li se naslu. Jien dejjem nipprova nkun pożittiv. Dejjem irrid nibni pontijiet u mhux inkisser. Naħseb li jekk ikun hemm il-koperazzjoni anke tal-Oppożizzjoni naslu. L-Oppożizzjoni taf li din mhijiex xi ħaġa faċli, għax sal-lum, għalkemm dejjem għedna li dan il-kors huwa importanti, baqa’ ma sar qatt. Ninsab fiduċjuż li fl-aħħar, grazzi għal kulħadd, se nkunu kburin li se jkollna università għall-veterinarji f’pajjiżna. Irrid ngħid grazzi lill-Ministru Clifton Grima, li għadu kemm daħal fil-Kamra, għaliex ħadem ħafna permezz tal-MCAST biex ikollna din l-università f’pajjiżna. Nirringrazzjah minn qalbi tax-xogħol kbir li għamel f’dan ir-rigward. Għandna nkunu kburin b’dan il-kors. Issa għamilx dan il-Partit Laburista fil-gvern jew l-Oppożizzjoni, l-importanti huwa li dan il-kors se jibda jsir f’pajjiżna. Jekk imbagħad issir traġedja u n-naħa l-oħra jitilgħu fil-gvern, nistedinhom jagħmlu xi ħaġa aħjar. 

L-ISPEAKER: Grazzi. L-Onor. Davina Sammut Hili, mistoqsija supplimentari.

ONOR. DAVINA SAMMUT HILI: Sur President, fil-jiem li għaddew il-Ministru kien barra minn xtutna għal-laqgħa tal-Kunsill tal-Ministri għall-Agrikoltura. Jista’ l-Ministru, jekk jogħġbu, jaġġorna lill-Kamra dwar x’ġie diskuss f’dawn il-laqgħat?

L-ISPEAKER: Il-Ministru Anton Refalo.

ONOR. ANTON REFALO: Sur President, nhar it-Tnejn li għadda saret laqgħa tal-Kunsill tal-Ministri fi Brussell, fost kriżi li għaddej minnha s-settur tal-agrikoltura. Fil-fatt, dakinhar stess meta saret din il-laqgħa, kien hemm il-protesta mill-bdiewa u r-raħħala fi Brussell. Naħseb li l-messaġġ li wasslu l-bdiewa u r-raħħala kollha tas-27 pajjiż tal-Unjoni Ewropea - u bħala Ministri fil-Kunsill tal-Ministri ninsabu tal-istess idea - kien li hemm bżonn li l-Ewropa tisma’ aktar il-weġgħat li qegħdin jipprovaw iwasslu dawn il-bdiewa u r-raħħala. Kulħadd jaf li hemm bżonn li lill-bdiewa u r-raħħala tagħna nagħtuhom politika Ewropea li tkun taqbel għalihom, li tkun tagħmel sens u li mhijiex  one-size-fits-all. Nemmen li rridu nimxu għall-punt li kull stat membru jfassal hu dik l-istrateġija importanti għal pajjiżu li tkun tagħmel ġieħ u ġid lill-bidwi u r-raħħal f’pajjiżu. F’Malta, kif jaf kulħadd u kif semmiet l-Oppożizzjoni anke permezz tax-shadow minister, għandna problema li aħna l-iżgħar pajjiż fl-Ewropa. Il-bdiewa tagħna għandhom parcels ta’ raba’ li huma żgħar. Għandek l-irziezet li m’għandhomx mergħat fejn jirgħu l-annimali u barra minn hekk, bħala nazzjon Malti, nimportaw kollox, ħlief it-tonn. 

F’Malta u Ċipru għandna l-problema tal-climate change u l-bdiewa u r-raħħala tagħna jridu jaqgħu bilfors fuq in-new water. Għandek dawn il-problemi kollha li f’pajjiżi oħrajn ma ssibhomx jew issibhom imma mhux daqshekk b’mod akut. Naħseb li hemm bżonn li l-Ewropa tindirizza dawn il-problemi. 

Sur President, jekk tippermettili, nixtieq nagħmel l-aħħar punt dwar l-ekoskemi li huma skemi marbutin mal-ambjent. Dawn m’għandhomx ikunu marbutin biss mal-income forgone, li jfisser li l-bidwi ma jużax pestiċidi, imma jaqla’ l-ħaxix hu u allura jaħli l-ħin biex jagħmel dan ix-xogħol. L-Ewropa tħallas lill-bidwi, imma jrid ikun hemm ukoll il-value added tax-xogħol li jagħmel il-bidwi. Naħseb li rridu mmorru f’dik id-direzzjoni li l-bidwi mhux biss inħallsuh tax-xogħol li jagħmel, imma napprezzaw ukoll li b’dak ix-xogħol li jagħmel l-ambjent se jitjieb. Għalhekk irridu nħallsuh ta’ dak ix-xogħol li jagħmel biex l-ambjent jinġieb ’il quddiem. 

L-ISPEAKER: Grazzi. L-Onor. Justin Schembri, mistoqsija supplimentari.

ONOR. JUSTIN SCHEMBRI: Sur President, nixtieq nagħmel kumment dwar dak li għadu kemm qal il-Ministru Anton Refalo. Il-Partit Nazzjonalista minn dejjem kien u jibqa’ favur il-pluraliżmu fl-edukazzjoni. Żgur li l-ebda Ministru ma jista’ jgħid xejn dwar it-track record pożittiv tagħna fil-passat.

Jista’ l-Ministru, jekk jogħġbu, jinforma lill-Kamra jekk huwiex f’pożizzjoni li jgħid jekk fin-negozjati dwar il-kors tal-veterinarji f’Malta hux se jkun hemm ukoll il-possibbiltà li studenti li bħalissa qegħdin barra mill-pajjiż ikunu jistgħu jkomplu l-kors tagħhom mill-università fejn jinsabu barra l-pajjiż f’Malta? Bla dubju li ħafna minnhom jippreferu u jixtiequ jkomplu l-istudji tagħhom f’Malta.

L-ISPEAKER: Il-Ministru Anton Refalo.

ONOR. ANTON REFALO: Dwar il-kors tal-università għall-veterinarji m’għandix aktar xi nżid. Inħalli l-affarijiet jiżvolġu u wara li jsiru realtà mbagħad inkunu nistgħu nħabbru l-iżviluppi li jkun hemm. Napprezza l-interess li għandhom il-Membri tal-Oppożizzjoni biex, jekk Alla jrid, nagħmlu dan il-kors f’pajjiżna. Jien nixtieq li jsir Għawdex imma se jsir Malta. 

L-ISPEAKER: Grazzi. L-Onor. Amanda Spiteri Grech, mistoqsija supplimentari.

ONOR. AMANDA SPITERI GRECH: Sur President, nixtieq nagħmel mistoqsija dwar il-protezzjoni li l-Gvern qed jagħti lill-bdiewa li jaħdmu l-art tagħna. Naf li din hija xi ħaġa li dan il-Gvern għandu għal qalbu ħafna għaliex ilkoll nafu li żmien il-pandemija kien prova ta’ kemm irridu nieħdu ħsieb lill-bidwi Malti, però mhux biss. Rajna lill-Prim Ministru jingħaqad mal-bdiewa u r-raħħala Maltin biex jagħti s-sostenn tiegħu. Jista’ l-Ministru, jekk jogħġbu, jgħid xi tfisser din l-għajnuna għall-bdiewa u r-raħħala tagħna?

L-ISPEAKER: Il-Ministru Anton Refalo.
 
ONOR. ANTON REFALO: Nibda billi nsemmi l-Agriculture Consultative Council (ACC). Jekk niftakar sew, xi sentejn ilu bdilna l-kompożizzjoni ta’ dan il-Kunsill u ma ħallejniex fuqu aktar Membri tal-Gvern għaliex dawn issejħilhom u jiġu, imma ridna li jkun hemm rappreżentanti minn kull fergħa ta’ dawk li huma involuti fl-agrikoltura. Iċ-Chairman ta’ dan il-Kunsill huwa s-Sur Malcolm Borg li huwa l-President tal-Għaqda Bdiewa Attivi. Min-naħa tagħna niltaqgħu magħhom u naraw x’inhuma l-aħjar soluzzjonijiet għall-biedja Maltija u Għawdxija wara li huma jagħmlu s-sottomissjonijiet tagħhom. Fl-aħħar laqgħa li kellna, jidhirli l-ġimgħa li għaddiet, qbilna li jekk ikun hemm xi issues li rridu ntellgħu fil-fora tal-Kunsill tal-Ministri, niltaqgħu u niddiskutuhom. Nerġa’ ngħid li waħda mill-aktar problemi li għandu dan is-settur - din semmieha wkoll l-Onor. Toni Bezzina – hija li l-art agrikola hija skarsa. Għalhekk huwa fl-interess kemm tal-Gvern kif ukoll tal-Oppożizzjoni li naraw li l-ftit art li għandna f’dawn il-gżejjer ma nitilfuhiex. Inutili ngħidu li rridu nattiraw liż-żgħażagħ tagħna biex jidħlu f’dan is-settur meta m’għandekx art x’tagħtihom. Bħala Gvern, bdejna sistema importanti ta’ katast fejn qegħdin nirreġistraw l-art agrikola kollha li teżisti f’Malta u Għawdex. Hawn qiegħed nirreferi għall-art tal-privat u mhux l-art tal-Gvern, għaliex l-art tal-Gvern qiegħda tiġi reġistrata. 

Qegħdin nieħdu wkoll inizjattivi oħrajn importanti biex ngħinu lill-bdiewa. Pereżempju, qegħdin naraw kif iż-żgħażagħ tagħna li jridu jidħlu f’dan il-qasam nagħtuhom strumenti finanzjarji biex ikunu jistgħu jissellfu l-flus biex jixtru art agrikola. Hawn se nsemmi żewġ miżuri oħrajn għal qalbi li huma tajbin ħafna. Miżura minnhom hija li qegħdin neżentaw lill-bdiewa mill-obbligu li jħallsu s-suċċessjoni fuq l-art. Miżura oħra importanti hija li qegħdin ngħidu li l-bdiewa attivi li jaħdmu l-art ukoll jiġu eżenti mis-suċċessjoni. Nistieden lill-Oppożizzjoni tagħtina s-suġġerimenti tagħha biex naraw kif flimkien nipproteġu l-art agrikola. Din hija verament issue importanti u indispensabbli jekk irridu li dan is-settur ma jmutx imma jimxi ’l quddiem. Nistedinhom biex jagħtuni kwalunkwe suġġeriment u niltaqgħu ħalli niddiskutu flimkien. B’hekk inkunu qed nagħmlu xi ħaġa tajba ħafna għall-bdiewa u r-raħħala tagħna li ma tkunx isservi għal-lum biss imma tkun sostenibbli għall-ġenerazzjonijiet futuri.

L-ISPEAKER: Grazzi. L-Onor. Toni Bezzina, mistoqsija supplimentari.

ONOR. TONI BEZZINA: Sur President, l-ewwel nett napprezza l-fatt li għalkemm madwar sitt xhur ilu għamilt mistoqsija parlamentari li fiha staqsejt jekk humiex se jsiru korsijiet tal-veterinarji f’pajjiżna u dakinhar il-Ministru kien qalli li m’hawnx riżorsi, issa jidher li bidel fehmtu u ġie mal-Oppożizzjoni, għax dawn il-korsijiet se jsiru f’Malta. Nista’ nassigurah li bħala Oppożizzjoni mhux talli mhux se ntellfuh talli nistiednu jgħid x’hemm bżonn ħalli nagħtuh daqqa t’id biex, jekk jista’ jkun, dawn il-korsijiet tal-veterinarji jibdew illum qabel għada. Però naħseb li min qed isegwina għandu dritt ikun jaf meta se jinbdew dawn il-korsijiet ħalli jekk hemm studenti mħajrin li jidħlu għal dan il-kors jiddeċiedu jekk hux se jkollhom imorru barra minn pajjiżna jew jekk jistgħux jagħmlu dan il-kors f’Malta. Jista’ l-Ministru, jekk jogħġbu, jagħti assigurazzjoni li l-kors ta’ veterinarji li se jsir hawn Malta se jkun tal-istess livell ta’ korsijiet li jsiru barra minn Malta? 

L-ISPEAKER: Il-Ministru Anton Refalo.

ONOR. ANTON REFALO: Sur President, naf li l-Membri tal-Oppożizzjoni mhux biss qablu magħna imma insistew li dan il-kors isir f’pajjiżna. Aħna dejjem ridna li jsir dan il-kors. Safejn naf jien, u hawn jista’ jikkoreġini l-Ministru Clifton Grima, dan il-kors se jkun fully accredited. Fir-rigward ta’ meta se jibda dan il-kors, kif diġà qal il-Prim Ministru, hemm il-ħsieb li dan il-kors jibda f’Ottubru li ġej, però dan huwa purament ħsieb, għaliex kif nafu jistgħu jinqalgħu ħafna ċirkostanzi u problemi li ma jippermettux dan. Min-naħa tagħna hemm il-volontà politika li jekk jista’ jkun dan il-kors jibda minn Ottubru li ġej. 

L-ISPEAKER: Grazzi. L-Onor. Ray Abela, mistoqsija supplimentari.

ONOR. RAY ABELA: Bir-riformi li qed inwettqu u beħsiebna nwettqu fil-qasam tal-agrikoltura - hawn infaħħar ix-xogħol tajjeb li qed isir - jista’ l-Ministru, jekk jogħġbu, jelabora dwar il-futur li qed naraw għal dan il-qasam partikolari? 

L-ISPEAKER: Il-Ministru Anton Refalo. Jekk jogħġobkom, ordni fil-Kamra.

ONOR. ANTON REFALO: Sur President, jien ottimist. Dan qed ngħidu għaliex biex inti tħares ’il quddiem bilfors trid tħares lura, tara minn fejn tlaqt, fejn wasalt u fejn trid tmur. Meta nħares lura u nara kif kien dan is-settur qabel, jekk irrid inkun onest irrid ngħid li dan kien settur tat-tieni klassi u għal ħafna żmien kien taħt il-kappa tal-ambjent. Grazzi għall-Prim Ministru, illum dan is-settur għandu l-ministeru tiegħu u dan wassal biex ingħata r-ruħ. Almenu dwar dan naqblu kemm Gvern kif ukoll Oppożizzjoni. Waqt il-pandemija kien hemm problema kbira li l-ikel ma jasalx f’pajjiżna. Għalhekk bħala Gvern tajna dawk is-sussidji kollha importanti u mxejna id f’id mal-bdiewa u r-raħħala tagħna. Dan wassal mhux biss biex matul il-pandemija m’għalaqniex dan is-settur, imma l-bdiewa u r-raħħala tagħna baqgħu joffru prodott bnin u frisk. Naħseb li r-riżultati huma evidenti. Perfetti m’aħniex u baqa’ ħafna xi jsir. Beħsiebna nagħmlu ħafna aktar ħidma, fosthom - u hawn naħseb li anke l-Oppożizzjoni taqbel magħna - li nneħħu l-frammentazzjoni fis-settur. 

Illum għandek il-Malta Competition and Consumer Affairs Authority (MCCAA), is-Sanità u l-Ministeru tagħna u allura qed naraw kif dawn jingħaqdu u jkunu jaqgħu taħt kappa waħda ċjoè taħt il-Ministeru tagħna.  Wara kollox, din hija xi ħaġa mixtieqa wkoll mill-bdiewa attivi. B’wiċċi minn quddiem ngħid grazzi lil dan il-Gvern li għaraf kemm hu essenzjali u importanti li kollox jaqa’ taħt kappa waħda, biex finalment ikun hemm is-sigurtà tal-ikel u nkunu nistgħu nagħtu l-aħjar prodott lill-Maltin u l-Għawdxin. Nirringrazzjak.

L-ISPEAKER: Grazzi. Il-ħin tal-Mistoqsijiet għadda. Ngħaddu issa għal Tqegħid ta’ Karti u nsejjaħ lill-Ministru Owen Bonnici.

TQEGĦID TA’ KARTI

[bookmark: _Hlk102995975]ONOR. OWEN BONNICI (Ministru għall-Wirt Nazzjonali, l-Arti u l-Gvern Lokali): Sur President, inqiegħed fuq il-Mejda tal-Kamra:

Artist Impression u pjanti approvati tal-Iskatepark fi Ġnien Tony Bezzina f’Raħal Ġdid, bi tweġiba għall-mistoqsija parlamentari numru 16669.

L-ISPEAKER: Grazzi. Il-Ministru Julia Farrugia Portelli.

ONOR JULIA FARRUGIA PORTELLI (Ministru għall-Inklużjoni u l-Volontarjat): Sur President, inqiegħed fuq il-Mejda tal-Kamra:

Stqarrijiet Finanzjarji tal-Kummissjoni għad-Drittijiet tal-Persuni b’Diżabilità (CRPD) għas-sena li għalqet fil-31 ta’ Diċembru 2023.

L-ISPEAKER: Grazzi. Il-Ministru Clayton Bartolo.

ONOR. CLAYTON BARTOLO (Ministru għat-Turiżmu u l-Indafa Pubblika): Sur President, inqiegħed fuq il-Mejda tal-Kamra:

Rapport bl-isem Impact Assessment for the Mediterrane Film Festival datat Frar 2024; u

Dokument bl-isem 40% Cash Back Bolder. Better – Financial Incentives for the Audiovisual Industry dwar il-linji gwida tal-cash rebate maħruġ mill-Malta Film Commission f’Marzu 2023, bi tweġiba għall mistoqsija parlamentari numru 16509.

L-ISPEAKER: Grazzi. Stqarrijiet Ministerjali? Mozzjonijiet.

DISKUSSJONI ĠENERALI MINGĦAJR VOT B’RABTA MAR-RAPPORT TAL-BORD TAL-INKJESTA LI NĦATAR DWAR L-INĊIDENT LI SEĦĦ NHAR IT-3 TA’ DIĊEMBRU 2022 FEJN IĠĠARRFET BINJA WAQT XOGĦOL TA’ KOSTRUZZJONI U ĠIET IKKAĠUNATA L-MEWT TA’ JEAN PAUL SOFIA

L-ISPEAKER: Illum il-Kamra għandha quddiemha diskussjoni ġenerali mingħajr vot b’rabta mar-rapport tal-Bord tal-Inkjesta li nħatar dwar l-inċident li seħħ nhar it-3 ta’ Diċembru 2022, fejn iġġarrfet binja waqt xogħol ta’ kostruzzjoni u ġiet ikkaġunata l-mewt ta’ Jean Paul Sofia. Nifhem li hawn xi ftehim dwar kif se jinqasam il-ħin. L-Onor. Naomi Cachia.

ONOR. NAOMI CACHIA: Sur President, ninforma lill-Kamra li l-Gvern aġġorna din is-seduta tal-lum biex issir diskussjoni bla vot b’rabta mar-rapport tal-Bord tal-Inkjesta li nħatar wara l-inċident li seħħ nhar it-3 ta’ Diċembru fejn iġġarrfet binja waqt xogħol ta’ kostruzzjoni u ġiet ikkaġunata l-mewt taż-żagħżugħ Jean Paul Sofia. Hija l-intenzjoni tal-Gvern li għal din id-diskussjoni jiġi allokat il-ħin li hemm bżonn biex jipparteċipa kull Membru f’din il-Kamra li jixtieq jagħmel dan. Is-seduta għandha tibqa’ għaddejja sakemm ma jkunx hemm aktar rimarki, biż-żieda ta’ seduti addizzjonali skont il-bżonn. Fis-seduti addizzjonali m’għandux ikun hemm ħin għall-Mistoqsijiet Parlamentari u l-ħin tal-Aġġornament ma jitteħidx.

Ninforma lill-Kamra li d-diskussjoni tal-lum għandha tintemm fis-7.00 p.m. bil-ħin jinqasam indaqs bejn il-kelliema tal-Gvern u l-kelliema tal-Oppożizzjoni, bil-ftuħ u l-għeluq għall-Gvern. 

Il-Kamra se terġa’ tiltaqa’ għada l-Ħamis, 29 ta’ Frar, 2024 b’dan li ma jkunux affettwati l-alternanza u l-perijodu allokat għal xogħol ta’ membri privati skont il-Mozzjoni ta’ Proċedura Nru 87. Il-ħin tal-interventi tal-Membri jkun ta’ massimu ta’ nofs siegħa għall-bqija tal-kelliema fis-seduti addizzjonali. 

L-ISPEAKER: Grazzi. L-Onor. Robert Cutajar.

ONOR. ROBERT CUTAJAR: Sur President, filwaqt li bħala Oppożizzjoni qed naqblu li d-diskussjoni ma tingħalaqx illum, anzi kien il-Kap tal-Oppożizzjoni li ġibed l-attenzjoni dwar dan proprju jumejn ilu, il-Gvern ma indikax fi xħin se nkunu qegħdin nibdew u nispiċċaw id-diskussjoni fil-ġranet li ġejjin. L-Oppożizzjoni trid tagħmilha ċara li filwaqt li nifhmu li l-Gvern huwa skomdu b’dak li ħareġ illum fl-inkjesta pubblika u jrid jagħlaq din id-diskussjoni kemm jista’ jkun malajr, l-intenzjoni tal-Oppożizzjoni hija li nużaw il-ħinijiet normali tal-Parlament, jekk hemm bżonn nidħlu l-Ħamis u l-Ġimgħa. M’għandna problema ta’ xejn dwar dan. Però li l-Gvern irid li nibqgħu għaddejjin bla waqfien biex kemm jista’ jkun, fi kwestjoni ta’ ġranet, jagħlaq din id-diskussjoni, għall-Oppożizzjoni mhijiex aċċettabbli. (Onor. Membri: Hear, hear)

L-ISPEAKER: L-Onor. Naomi Cachia.  

ONOR. NAOMI CACHIA: Sur President, sinċerament ma nistax nifhem u nemmen dak li għadni kif smajt. Qed nifhem li l-Oppożizzjoni qed taqbel li nkomplu d-diskussjoni. Qed nifhem ukoll li l-Oppożizzjoni għandha numru ta’ kelliema li jridu jipparteċipaw f’din id-diskussjoni. Il-Gvern, biex jiffaċilita dan kollu, qabel ma bdiet is-seduta ppropona li għada nibdew fid-9.00 a.m. u nieħdu l-ħin kollu li hemm bżonn. (Onor. Membri: Hear, hear) Qed nifhem ukoll li l-Oppożizzjoni għal xi raġuni sabet problema b’dan kollu. Min-naħa tagħna qed nipproponu li s-seduta tal-lum tkompli, ħalli ma ntellfux id-diskussjoni, però sas-7.00 p.m. ikun hemm xi forma ta’ abbokkament mal-Oppożizzjoni.

L-ISPEAKER: L-Onor. Robert Cutajar.

ONOR. ROBERT CUTAJAR: Naqbel li d-diskussjoni tkompli. Bħala Oppożizzjoni m’aħniex mgħaġġlin biex id-diskussjoni tingħalaq jekk jista’ jkun għada. Irrid ngħid li lanqas hemm qbil li ma jkunx hemm mistoqsijiet parlamentari. Aħna dejjem ħdimna bi prassi li jkollna seduta filgħodu u filgħaxija, m’għandniex problema dwar dan, però filgħaxija dejjem ikollna l-mistoqsijiet parlamentari. Nafu li l-Gvern huwa skomdu li jiġi l-Ministru f’din il-Kamra jwieġeb il-mistoqsijiet parlamentari. Għall-Oppożizzjoni din mhijiex aċċettabbli. (Onor. Membri: Hear, hear)

L-ISPEAKER: Grazzi. Il-Kap tal-Oppożizzjoni.

ONOR. BERNARD GRECH (Kap tal-Oppożizzjoni): Sur President, naf li omm Jean Paul Sofia qiegħda fl-inħawi tal-Parlament. Wara diskussjoni mal-ġenituri ta’ Jean Paul Sofia, kien hemm ix-xewqa illi omm u missier Jean Paul Sofia jsegwu din id-diskussjoni mis-Sala tal-Parlament minflok ma jkunu fil-gallarija tal-pubbliku. Dan anke għaliex żgur li omm u missier Jean Paul Sofia mhumiex estranji għal din it-traġedja. Għalhekk qed nagħmel it-talba, u naħseb li huwa korrett li anke n-naħa l-oħra taċċetta, li omm u missier Jean Paul Sofia, jekk iridu, ikunu preżenti magħna f’din is-Sala, għaliex huma parti minn din id-diskussjoni u dan l-akkadut. Kif inhi l-prassi, ġieli stedinna persuni li jkunu relatati ma’ dak li nkunu qed niddiskutu sabiex ikunu preżenti magħna f’din is-Sala. 

It-tieni, hekk kif ikunu magħna l-ġenituri ta’ Jean Paul Sofia nagħmlu minuta silenzju u nagħtuhom l-approvazzjoni tagħna billi nħabbtu fuq il-bankijiet, għaliex huma l-eroj li llum taw lil Malta t-triq ’il quddiem sabiex lil dan il-pajjiż infejquh mill-ħniżrija li esperjenzajna. (Onor. Membri: Hear, hear)

L-ISPEAKER: Kif taf, l-Ordnijiet Permanenti jitkellmu fuq persuni li jkunu fl-Istrangers’ Gallery. Għal kull qbil, ovvjament hemm l-eċċezzjoni. Insejjaħ lill-Prim Ministru.

ONOR. ROBERT ABELA (Prim Ministru): Sur President, madwar siegħa ilu s-Sinjura Isabelle Bonnici kienet qiegħda fl-uffiċċju tiegħi. Esprimiet miegħi din ix-xewqa. Jien naturalment weġibtha li jkun ta’ pjaċir li tkun qiegħda hawnhekk magħna. (Onor. Membri: Hear, hear) Għalhekk qegħdin naqblu ma’ din it-talba.

L-ISPEAKER: Kollox sew, hawn qbil. Infakkar lin-nies li hawn fl-Istrangers’ Gallery għall-kawtela, u ma jistgħux japprovaw, jiddiżapprovaw, jagħmlu xi kummenti jew jieħdu ritratti bil-mobile. Din tapplika wkoll għal kull Membru Parlamentari. Kif jaf kulħadd, is-Sedja tat ruling fit-13 ta’ Novembru 2023, fejn qalet li għandna napplikaw l-Ordni Permanenti li għandna u li fin-nuqqas, napplikaw dak li tgħid il-House of Commons. Ir-regolament qiegħed ċar: “Mobile phones must not be used for audio recordings or photography in the Chamber.” Dan ir-ruling huwa preċedent fir-rigward tal-użu tal-mobile phones għal skop ta’ ritratti jew recording. Nibdew is-seduta u nsejjaħ lill-Prim Ministru.

ONOR. ROBERT ABELA: Sur President, qabel nibda l-intervent tiegħi nixtieq inqiegħed fuq il-Mejda tal-Kamra:

Ir-Rapport tal-Inkjesta Pubblika magħmul mill-Bord kompost mill-Imħallef Emeritu Joseph Zammit McKeon, is-Sur Charles Deguara u l-Perit Mario Cassar, Jean Paul Sofia li miet fit-3 ta’ Diċembru 2022 ippreżentat lill-Prim Ministru fit-28 ta’ Frar 2024.

Dan ir-rapport ġie mgħoddi lili mill-Bord tal-Inkjesta dalgħodu stess. Kif inhu pubblikament magħruf, jien ippubblikajtu mill-ewwel, jiġifieri dan ir-rapport tela’ online mill-ewwel. Barra minn hekk, kont intrabatt fit-termini ta’ referenza tal-inkjesta pubblika li ġew ippubblikati fit-2 ta’ Awwissu 2023, li nqiegħdu fuq il-Mejda tal-Kamra. 

Nixtieq nagħmel punt ċkejken fuq dak li għadu kif qal l-Onor. Robert Cutajar, li b’xi mod ta x’jifhem li aħna rridu noħonqu d-diskussjoni. Mhux talli ma rridux noħonqu d-diskussjoni talli rridu mill-ewwel nitilqu bis-saħħa fit-tkomplija tat-twettiq tal-implimentazzjoni tar-rakkomandazzjonijiet tal-inkjesta. (Onor. Membri: Hear, hear)

Qabelxejn nibda billi nsellem lil Isabelle u lil John, il-mamà u l-papà ta’ Jean Paul Sofia u l-memorja tal-mibki Jean Paul. (Onor. Membri: Hear, hear) Ma’ Isabelle partikolarment, imma anke ma’ missier Jean Paul, f’dawn l-aħħar xhur kellna l-opportunità li nitkellmu diversi drabi. Insellimlek, Isabelle. (Onor. Membri: Hear, hear) Fid-diskussjonijiet li kellna, proprju sa ftit tal-ħin ilu wkoll, kien hemm punt ċentrali li dejjem qbilna dwaru; il-ħtieġa li ssir ġustizzja.

Kien hemm mumenti fejn, iva, iddiskutejna kif kellna naslu għat-twettiq tal-implimentazzjoni tal-ġustizzja. Fiż-żgur kien hemm mumenti fejn aħna - infisser jien u mhux hi naturalment - stajna nkunu aktar sensittivi. Meta ma konniex hekk iddiżappuntajna lil Isabelle u lil ħafna persuni oħrajn. Ta’ dawk il-mumenti jien diġà kelli l-opportunità, numru ta’ xhur ilu, li nestendi l-apoloġija tiegħi. (Onor. Membri: Hear, hear) 

Li rrid nistqarr illejla, u qabel ġejt hawnhekk kelli l-opportunità li nesprimi dan mal-mamà ta’ Jean Paul, hija d-determinazzjoni tiegħi li issa ma niddiżappuntawx fl-implimentazzjoni tar-rakkomandazzjonijiet tal-inkjesta pubblika. (Onor. Membri: Hear, hear) Huwa ċar li dak li għedna iva għalih għal 50 sena f’dan il-pajjiż ma jistax jiġi aċċettat aktar. Irridu b’mod ċar inġibu riforma ħolistika fis-settur tal-kostruzzjoni, liema riforma fiha nnifisha trid tkun ukoll forma ta’ ġustizzja ma’ Jean Paul u mal-vittmi kollha tas-settur tal-kostruzzjoni. Jekk inħarsu lura mill-2002 sal-lum insibu li kellna 81 vittma ta’ inċidenti fatali tas-settur tal-kostruzzjoni. Meta qed ngħid li r-riforma trid tkun twettiq tal-ġustizzja mal-familja ta’ Jean Paul, naturalment m’iniex qed ngħid li din hija l-unika forma ta’ ġustizzja li trid issir mal-familja, imma hija proċess importanti ħafna. 

Tentazzjoni li żgur ma rridx naqa’ għaliha, imma li kelli f’dawn l-aħħar xhur meta nisma’ esponenti tal-Oppożizzjoni jitkellmu, hija li noqgħod ngħid kemm mietu vittmi sena sena. Dak ikun l-agħar żball li nista’ nagħmel għaliex il-vittmi u l-persuni mhumiex numri. Kieku mqar intilfet persuna waħda biss minħabba inċidenti fuq siti ta’ kostruzzjoni kienet tiġġustifika l-ħtieġa ta’ riforma f’dan is-settur. Ċertament li dan is-settur, u ħajjet in-nies b’mod partikolari, mhuwiex lok ta’ xi propaganda politika.

Nibda billi nagħmel referenza għar-rapport voluminuż tal-inkjesta li fiha kważi 500 faċċata. Din l-inkjesta saret bl-aktar mod trasparenti, bis-seduti saru kollha fil-miftuħ u ma kien hemm ebda seduta li saret bil-bibien magħluqa. Fiha nnifisha din l-inkjesta tassumi awtorità morali akbar għall-mod kif saret, għaliex turi kemm l-għan ta’ tfittix tal-ġustizzja kien l-uniku għan li dawk it-tliet membri tal-bord daħlu għalih. Din hija inkjesta, li kif għadni kif spjegajt, ġiet ippubblikata immedjatament malli rċevejtha fl-10.00 ta’ dalgħodu. Kienet online litteralment qabel kelli l-opportunità li niftaħ l-ewwel faċċati tagħha. Ġiet ippubblikata b’mod sħiħ kif ġiet mgħoddija lili u qiegħda aċċessibbli għall-konsum pubbliku fejn kulħadd jista’ janalizzaha. Hemm kopja elettronika tagħha wkoll. Filwaqt li ninnota ċerti aspetti ta’ din l-inkjesta, però l-enfasi tad-diskors tiegħi nixtieq niddedikah fuq kif se nkunu qegħdin nimplimentaw ir-riformi u r-rakkomandazzjonijiet. Hemm 39 rakkomandazzjoni li joħorġu minn dan ir-rapport u nixtieq li niffoka primarjament fuq it-twettiq tagħhom. X’inhu l-prinċipju li nemmen li għandu jkun taħt l-implimentazzjoni ta’ kull rakkomandazzjoni? Il-ħtieġa li dan is-settur jopera fi standards li jekwiparaw mas-soċjetà tal-lum u li huma dawk li fl-aħħar mill-aħħar is-soċjetà moderna tal-lum qiegħda tistenna li jkollha minn dan is-settur tant importanti. 

Mela l-ewwel regola, jew aħjar l-ewwel kmandament biex insejjaħlu hekk, huwa li dawk kollha li mhumiex serji f’dan is-settur iridu jifhmu li ma fadalx posthom. (Onor. Membri: Hear, hear) Min mhux lest li jtella’ l-istandards tiegħu ’l fuq irid ifittex xogħol ġdid minn għada. Ir-riforma trid tkun waħda li primarjament se tkun qed tħares u tpoġġi fuq quddiem l-interessi taċ-ċittadini. B’ċittadini nfisser dawk li huma milqutin bi żvilupp għaliex huma ġirien u l-ħaddiema kollha li jaħdmu fuq il-lantijiet tax-xogħol li jikkonsistu f’siti ta’ kostruzzjoni. 

Ħafna drabi nisimgħu diskors ta’ kemm l-ekonomija tagħna hija dipendenti fuq is-settur tal-kostruzzjoni u ta’ kemm jekk aħna se nżidu r-regolamentazzjoni fis-settur tal-kostruzzjoni se nkunu qed nagħtu daqqa lill-ekonomija tagħna u s-settur se jkun qiegħed jinżel ’l isfel jew jiċkien. Ħalli nibda mill-ewwel premessa. Li aħna għandna xi ekonomija li hija dipendenti fuq is-settur tal-kostruzzjoni mhuwiex minnu. Veru, huwa parti mill-kejk diversifikat tal-ekonomija tagħna u huwa settur importanti, però li l-ekonomija hija dipendenti fuq is-settur tal-kostruzzjoni, l-istatistika waħedha turi li dan mhuwiex minnu. U anke li kieku kien, jiġifieri anke kieku għandna xenarju, li m’għandniex f’dan il-pajjiż, li l-ekonomija tagħna hija dipendenti fuq is-settur tal-kostruzzjoni, xorta waħda t-tkabbir ekonomiku qatt ma jkun a skapitu tal-ħajja tal-bniedem. Jiġifieri anke kieku kien hekk, din ir-riforma konna nagħmluha xorta. (Onor. Membri: Hear, hear) L-azzjonijiet li għandna nieħdu se nkunu qed neħduhom kollha u se neħduhom b’rieda tal-azzar. 

L-inkjesta kellha seba’ termini ta’ referenza li kienu ppubblikati fit-2 ta’ Awwissu, 2023, li l-inkjesta daħlet fid-dettall tagħhom u tat il-konklużjonijiet dettaljati dwarhom. Fejn jidħol l-ewwel terminu ta’ referenza dwar il-kwestjoni tal-allokazzjoni tal-art miż-żewġ entitajiet tal-Gvern lill-kumpanija privata, l-inkjesta kienet kritika tal-proċess u rrimarkat ukoll ċerti nuqqasijiet fis-sistemi kif ukoll nuqqasijiet fl-implimentazzjoni ta’ ċerti sistemi. Però meta mbagħad l-inkjesta ġiet għat-terminu ieħor ta’ referenza, l-inkjesta kienet daqstant ieħor ċara li ma kien hemm l-ebda ness bejn l-allokazzjoni u l-inċident tat-3 ta’ Diċembru fih innifsu. 
L-inkjesta, f’diversi partijiet tagħha, irrikonoxxiet li saru numru ta’ bidliet leġiżlattivi li jolqtu s-settur tal-kostruzzjoni u mbagħad dan għaqqad mal-aspett tal-infurzar fejn hemmhekk l-inkjesta kienet daqstant ieħor ċara li fadal ħafna aktar xi jsir. Fil-fatt, meta l-inkjesta ġustament tiffoka fuq l-aspett tal-infurzar, din tgħid li hemmhekk għandu jkun hemm bidla radikali u totali. Naqbel mal-konklużjonijiet tal-bord. 

L-inkjesta timmarka wkoll li l-frammentazzjoni bejn awtoritajiet u entitajiet diversi li jittrattaw dwar dan l-istess settur mhijiex isservi ta’ ġid. Għalhekk, aktar kmieni dalgħodu fil-konferenza stampa li kellna, u kif issa se jkolli l-opportunità li nispjega, hemm ċerti azzjonijiet immedjati li se nkunu qegħdin nieħdu. 

Imbagħad l-inkjesta, fl-aħħar parti tagħha, tagħmel enfasi sostanzjali fuq x’qiegħda tirrakkomanda, jiġifieri dawk id-39 rakkomandazzjoni li t-tliet membri tal-bord ressqu ’l quddiem sabiex aħna nkunu nistgħu nimplimentawhom. Għalhekk issa nixtieq nitkellem dwar kif se nkunu qed ngħaddu għall-implimentazzjoni. 

Dalgħodu, ftit tal-ħin ilu, kelli l-opportunità li nħabbar li se naħtar sottokumitat tal-Kabinett magħmul min-numru ta’ Ministri li se jkun koordinat mill-Kap tas-Segretarjat tiegħi biex imexxi l-implimentazzjoni ta’ dawn ir-rakkomandazzjonijiet. Dan mhuwiex mudell li se nkunu qed nintroduċuh għall-ewwel darba għaliex kellna tliet okkażjonijiet importanti li fihom diġà mexxejna ’l quddiem dan il-mudell ta’ xogħol b’sottokumitat tal-Kabinett. Kellna l-pandemija, fejn minħabba deċiżjonijiet rapidi li kien ikollna nieħdu, konna użajna dan il-Kumitat. Kien hemm ukoll l-implimentazzjoni tar-rapport tal-Kummissjoni Venezja fejn ukoll konna użajna b’suċċess dan il-mudell. U kien hemm ukoll il-proċess ta’ tneħħija ta’ pajjiżna mil-lista l-griża, meta konna użajna dan it-tip ta’ sottokumitat tal-Kabinett. Fit-tliet istanzi kien hemm riżultati li kienu ta’ suċċess għal pajjiżna. 

Il-messaġġ ċentrali li joħroġ mit-tfassil u t-twettiq ta’ dan il-Kumitat se jkun li hawnhekk għandna sforz ta’ Gvern sħiħ li huwa koordinat, jiġifieri għandna sforz li huwa across government. Li hu ċert ukoll iżda huwa li bl-isforz tal-Gvern waħdu ma naslux u li hawnhekk neħtieġu l-parteċipazzjoni tas-soċjetà sħiħa biex dan il-proċess ikun wieħed ta’ suċċess. Nemmen ħafna li, iva, it-twettiq ta’ dawk ir-rakkomandazzjonijiet, jekk se jkollna s-soċjetà kollha magħna, u se jkollna s-soċjetà kollha magħna, jista’ jkun wieħed fejn nistgħu nimplimentawh b’suċċess.

X’ħareġ ċar mir-rapport tal-inkjesta? Tista’ tgħid li f’diversi istanzi tar-rapport joħroġ li tista’ tagħmel kemm trid liġijiet, u l-inkjesta tgħid ukoll li hemm ħafna liġijiet diġà fis-seħħ, però trid tikkumplimentahom b’mentalità li trid dejjem tilħaq standards li huma ogħla u dan bl-infurzar.

Joħroġ ċar l-isforz li għamel il-Kumitat tal-Inkjesta, li issa jrid ikun ukoll l-isforz tal-Gvern, li l-liġijiet li diġà hemm fis-seħħ, l-ewwel nett trid tinġieb sinerġija bejniethom u fejn għandek lakuni jew kontradizzjonijiet, dawk iridu jiġu eliminati. Però anke fejn jidħlu regolamenti ġodda, inutli jkollok qafas regolatorju b’saħħtu fuq il-karta jekk ma jkunx akkumpanjat minn inforzar daqstant ieħor b’saħħtu. 

X’għedna wkoll f’dawn il-50 sena ta’ din l-industrija tal-kostruzzjoni? Għedna li l-industrija tirregola lilha nnifisha, jiġifieri l-element ta’ self-regulation. L-inkjesta qalet li dak l-aspett, fiċ-ċirkostanzi ta’ pajjiżna, ma ħadimx. L-inkjesta għandha raġun li tgħid hekk, għax kien hemm 81 fatalità li juru kemm il-Bord tal-Inkjesta għandu raġun fuq dan il-punt. Mela l-aspett ta’ self-regulation mhux se jkun linja li se nkunu qegħdin immorru fiha. Le, se jkun hemm il-ħtieġa, kif kien hemm però jrid ikun hemm b’ħafna aktar rigorożità, tal-entitajiet li jagħmlu s-sorveljanza huma. Għalhekk, dak il-benefiċċju tad-dubju tas-self-regulation fiċ-ċert li m’aħniex se nagħtuh, anzi se nkunu aħna li nieħdu l-azzjonijiet meħtieġa. Il-bord kien ċar dwar kemm fuq min jiżviluppa kif ukoll fuq ċerti professjonijiet, fejn qal li l-iskrutinju jrid ikun hemm. U se jkun hemm. Huwa għalhekk li nħares lejn il-pubblikazzjoni ta’ din l-inkjesta bħala okkażjoni oħra fejn inkomplu nimbottaw ’il quddiem diversi bidliet li jkolli ngħid ukoll li wħud minnhom diġà bdew qabel illum.

Kellna r-rapport tal-kumitat li kien ippresedut mill-Eks Imħallef Lawrence Quintano u numru ta’ esperti oħra. Dak ir-rapport kien ġie kkummissjonat wara l-mewt ta’ Miriam Pace, li nsellem il-memorja tagħha u nsellem lill-familja tagħha wkoll. Dak ir-rapport kien irrakkomanda ċerti bidliet. Ħafna minn dawk il-bidliet ġew implimentati u għandek oħrajn li qegħdin fl-istadju li jiġu implimentati. Bidla kruċjali li kien irrakkomanda dak ir-rapport kienet li għall-ewwel darba fl-istorja ta’ dan il-pajjiż titwaqqaf il-Building and Construction Authority (BCA). Sur President, jista’ jkun li dan il-pajjiż f’50 sena ta’ kostruzzjoni, li bdiet tintensifika aktar mal-mogħdija taż-żmien, ma kellniex awtorità li tirregola dan is-settur? Dik kienet ir-realtà li kellna f’pajjiżna. Ħadd u ebda Gvern tul tant għexieren ta’ snin ma ħa l-briga li jkollna awtorità waħda li tirregola s-settur. Kellna awtorità li toħroġ il-permessi tal-iżvilupp, però ma kellna ebda awtorità li tissorvelja l-proċess tat-twettiq ta’ dak il-permess, jiġifieri l-proċess tal-kostruzzjoni. Kien għalhekk li mir-rapport ta’ Miriam Pace kien ħareġ li kien meħtieġ it-twaqqif ta’ din l-Awtorità. Għamilnieha u issa r-Rapport Zammit McKeon proprju jikkonferma kemm it-twaqqif ta’ dik l-Awtorità kien punt importanti, però mhux biżżejjed. Naqbel hemmhekk ukoll li t-twaqqif ta’ din l-Awtorità kien pass ’il quddiem, imma mhux biżżejjed. 

Id-domanda loġika li tiġi minn dan kollu hija: X’inhuma l-passi li jmiss? Hawn se naqsam dak li nemmen li għandu jsir f’żewġ aspetti. L-ewwel aspett huwa l-approċċ li jpoġġi l-ħteġijiet taċ-ċittadin komuni l-ewwel. Dan ifisser approċċ li jkun imdawwar kollu kemm hu madwar il-bżonnijiet taċ-ċittadin u r-realtà li wieħed jesperjenza fuq il-lantijiet tax-xogħol. Mela inti tkun qed tgħix fil-kwiet ta’ darek, ġo blokka ta’ appartamenti, u ssib li ħdejk hemm dar li se titwaqqa’ u minflokha se titla’ blokka ta’ appartamenti. Ikollok in-nies li qed jgħixu fil-viċin li jifhmu li huwa naturali li se jinħoloq inkonvenjent, però meta jiġu rinfaċċjati minn sitwazzjoni jew ta’ periklu għall-binja tagħhom, jew ta’ inkonvenjent li huwa wieħed eċċessiv, jew ta’ storbju li jkun qiegħed isir f’ħinijiet li mhumiex permessibbli, isibu li huma waħedhom u li m’għandhom l-ebda punt ta’ referenza li jistgħu jmorru għandu biex jipproteġihom fil-jeddijiet leġittimi tagħhom. Dawn in-nies iħossu li huma żgħar wisq meta ffaċċjati b’kuntrattur b’saħħtu u allura jħossu ġo fihom sens ta’ inġustizzja u sens ta’ qtigħ il-qalb. Xi kultant iħossu wkoll li m’hemmx awtorità governattiva li qed tagħmel tagħha l-ġlieda tagħhom, li tkun purament li jipproteġu dak li huwa leġittimament tagħhom. 

Għalhekk jien ngħid ukoll li l-awtoritajiet għandu jkollhom żewġ għanijiet. L-ewwel, li jħarsu l-iżvilupp ekonomiku tal-pajjiż partikolari, f’dan il-każ pajjiżna, għaliex mit-tħaris tat-tkabbir ekonomiku jgawdi kulħadd. It-tieni, li jħarsu wkoll il-jeddijiet individwali taċ-ċittadini li jistgħu jiġu impattati b’dak l-iżvilupp. X’qed ngħid hawnhekk? Mhux qed ngħid assolutament li m’għandniex nies tajbin fl-awtoritajiet tagħna jew li m’għandniex nies li huma ħaddiema onesti u li jagħmlu l-ġurnata tax-xogħol tagħhom b’dedikazzjoni. Xejn minn dan! Min m’għamilx dan u min ma refax dik ir-responsabbiltà se jerfa’ l-konsegwenza ta’ għemilu. Jien qed ngħid li hemm ħafna ħaddiema tal-affari tagħhom, però jrid daqstant ieħor jintbagħat messaġġ b’saħħtu ta’ sistemi li qed jaħdmu favur id-drittijiet taċ-ċittadin iż-żgħir. 

Kif jafu ħafna, ta’ kuljum għandi dan il-privileġġ li nkun fost in-nies li ġejjin minn diversi aspetti tal-ħajja, iżda li fil-maġġoranza tagħhom għandhom fattur li nsejjaħlu komuni. Filgħaxija, wara l-ġurnata tax-xogħol, jinġabru d-dar u jsibu l-paċi tagħhom flimkien mal-familja fid-dar tagħhom. Huwa fatt magħruf li l-maġġoranza tal-Maltin, madwar 80%, huma sidien ta’ darhom u għalina d-dar hija parti mill-identità ta’ dak illi aħna. U xi rridu aħna? Irridu li f’dik id-dar, irrispettivament minn jekk hemmx proġett ta’ kostruzzjoni fil-viċin, biswit jew eżatt ħdejna, jibqa’ jkollna s-serħan il-moħħ li filgħaxija mort f’darek u tista’ tgawdi l-ħin tiegħek mal-familja u tista’ tistrieħ bil-kwiet. 

Mhuwiex aċċettabbli, fiż-żgur, li f’dak il-mument li inti tista’ tgawdi l-mistrieħ tiegħek wara ġurnata iebsa tax-xogħol għandek proċess ta’ kostruzzjoni għaddej, ksur tar-regolamenti u m’għandekx punt ta’ referenza li tista’ tmur għandu u titlob awtorità biex tintervjeni, huwa x’inhuwa l-ħin, biex tipproteġik fid-drittijiet tiegħek. Dak aħna ma rriduhx. X’se nkunu qegħdin nagħmlu biex nilqgħu għal dik is-sitwazzjoni? Dalgħodu ħabbart diġà li se nkunu qegħdin nintroduċu helpline jew hotline, dak li ssemmi l-inkjesta, li se joffri gwida f’din is-sitwazzjoni u se joffri punt ta’ referenza wieħed. 

X’inhi r-realtà tal-lum? Minħabba din il-frammentazzjoni li tikkummenta dwarha l-inkjesta, għandek sitwazzjoni li jekk iċċempel dwar ksur ta’ permess tal-iżvilupp jgħidulek biex tmur il-Planning Authority. Jekk hija kwestjoni tal-binja jgħidulek biex tmur il-Building and Construction Authority u jekk hija kwestjoni ta’ health and safety jgħidulek biex tmur l-Occupational Health and Safety Authority. Is-sitwazzjoni hawnhekk hija li tispiċċa tmur minn awtorità għall-oħra. Ma rridux iżjed sitwazzjoni ta’ xi ħadd li jgħinek billi jibagħtek mingħand Kajfas għal għand Pilatu. 

Għaldaqstant se jkollna sistema ta’ għajnuna, punt ta’ referenza ċentralizzat, li tissorvelja wkoll l-inforzar fis-settur kollu tal-kostruzzjoni. Issa veru għandek l-aspett tal-permitting, għandek l-aspett tal-istruttura u għandek l-aspett tas-saħħa u s-sigurtà fuq il-post tax-xogħol, però qed nitkellmu fuq binja waħda! Qed nitkellmu fuq settur wieħed u li jkollok din il-frammentazzjoni u nuqqas ta’ sinerġija hija xi ħaġa li ma tagħmilx sens. Jista’ jkun li din hija sitwazzjoni li ġiet ittollerata għal 50 sena, iżda mil-lum ’il quddiem qed ngħidu daqshekk għal dik il-frammentazzjoni. Għaliex l-importanza ta’ inforzar koordinat u effettiv? Għaliex in-nies iridu jkunu fiduċjużi li dak l-inforzar huwa wieħed effettiv, li qiegħed jipproteġihom u li qiegħed jipproteġi l-ħaddiema li hemm fuq il-lant tax-xogħol. Huwa meta verament in-nies ikunu qed jemmnu li dak l-inforzar huwa effettiv li jista’ jkollna riżultati tajbin. 

Ma naċċetta qatt ukoll li persuni f’ċirkostanzi simili jħossuhom ċkejknin wisq biex jistgħu jipproteġu d-drittijiet tagħhom u jgħidu: Mela naqtgħu qalbna u ma niġux protetti f’dawk li huma drittijiet tagħna. X’se nkunu qed nintroduċu biex dak li jkun ma jaqtax qalbu li d-drittijiet tiegħu jkunu protetti? Taħt il-kappa tal-Ministeru għall-Ġustizzja u r-Riformi fis-Settur tal-Kostruzzjoni se nibdew nagħtu assistenza mingħajr ħlas lill-pubbliku. Se nagħtuhom aċċess għal perit li jkun jista’ jiggwidahom bla ħlas u aċċess għal servizz ta’ avukat li jkun jista’ jiggwidahom ukoll bla ħlas għal kwalunkwe inkonvenjent jew preġudizzju ieħor li jista’ jkollhom li jinħareġ mis-settur tal-kostruzzjoni. Dawn huma żewġ miżuri li se jagħtu leħen akbar liċ-ċittadin tagħna u lok usa’ fejn l-ilmenti tagħhom jistgħu jitwasslu b’mod effettiv.
 
Sur President, x’se nkunu qed nagħmlu iżjed minn hekk? Nemmen li b’mod immedjat, flimkien ma’ dak li semmejt, irridu nagħtu lok usa’ liċ-ċittadin fejn isemma’ leħnu. Nifhmu l-importanza tal-Uffiċċju tal-Ombudsman li taħtu għandu tliet Kummissarji. Għalhekk dak li se nkunu qegħdin nagħmlu, b’diskussjoni mal-Ombudsman innifsu, li inzerta wkoll il-president ta’ din l-inkjesta pubblika, huwa li l-Kummissarju li sal-lum il-ġurnata huwa responsabbli mill-ippjanar u mill-ambjent inwessgħu l-kompetenza tiegħu sabiex tinkludi wkoll is-settur tal-kostruzzjoni. B’hekk, il-Kummissarju għall-Ambjent u l-Ippjanar sal-lum il-ġurnata jiġi wkoll il-Kummissarju għall-Ambjent, l-Ippjanar u l-Kostruzzjoni sabiex liċ-ċittadin nagħtuh redress li jkun wieħed ġdid, li issa se jkun jinkludi speċifikament is-settur tal-kostruzzjoni. 

Sur President, jekk tgħidli nagħżel il-punt ċentrali ta’ fejn iffokat l-aktar din l-inkjesta naħseb li kien il-kwestjoni tal-infurzar. Fejn jidħol dan l-aspett tal-infurzar inkun qed nonqos lill-ħaddiema li jaħdmu fl-ispettorati differenti jekk ma nirrikonoxxix li saru ħafna sforzi f’dawn l-aħħar snin. Sar sforz ukoll biex inżidu n-numru ta’ spetturi u n-numru tal-ispezzjonijiet. Però l-inkjesta timmarka punt, li naqbel magħha kompletament, dwar il-kwalità tal-ispezzjonijiet. Biex ikollok spezzjonijiet li huma ta’ kwalità, irid ikollok spezzjonijiet li huma tajbin fil-volum u fil-kwantitajiet tagħhom, imma jridu jkunu fuq kollox spezzjonijiet ta’ kwalità. Dan huwa punt li tisħaq fuqu l-inkjesta. L-inkjesta qalet ukoll li ma jagħmilx sens li uffiċjal tal-ippjanar imur jagħmel spezzjoni biex jara jekk il-binja hijiex konformi mal-permess, però mhux kapaċi jirrikonoxxi jekk hemmx sogru għas-saħħa u s-sigurtà tal-ħaddiema. Jew jekk jirrikonoxxi li hemm dak is-sogru, ma jkollokx sinerġija bejn l-awtoritajiet għax l-ispetturi jillimitaw ruħhom għall-kompetenza tagħhom. Dak mhuwiex aċċettabbli. Li kien hemm żieda fin-numru ta’ spetturi u spezzjonijiet huwa tajjeb, imma lanqas hu biżżejjed. Fejn kellek dawn iż-żidiet, kif għadni kif għedt, il-koordinament għadu mhuwiex tajjeb biżżejjed. Hawn qed nitkellmu fuq pajjiż wieħed, settur wieħed u sit wieħed. 

Jekk nieħdu l-każ tat-3 ta’ Diċembru, din kienet binja stand-alone, jiġifieri qed nitkellmu fuq post wieħed. L-inkjesta titkellem dwar il-ħtieġa assoluta tas-sinerġija, inkluż bl-użu tat-teknoloġija, inkluż bl-użu ta’ sistemi koordinati u inkluż bl-użu ta’ uffiċjali li ma jarawx il-kwestjoni bil-blinkers imma jarawha b’mod ħolistiku, ċjoè mill-aspetti diversi tas-sogri fuq dawn il-lantijiet tax-xogħol. Nemmen li dawn l-imperi artifiċjali li nħolqu matul is-snin għandhom jaqgħu u jkun hemm aktar koordinament. Hawnhekk ħareġ ċar li għandu jkun hemm taqsima li tkun waħda ċentralizzata li tissorvelja l-infurzar kollu li huwa meħtieġ fis-settur tal-kostruzzjoni.
Hemm ukoll il-bżonn tal-bidla fil-mentalità. Sal-lum, sfortuna kbira hija illi ħafna jħarsu lejn il-kwestjoni taż-żamma tas-saħħa u s-sigurtà fuq il-post tax-xogħol bħala piż żejjed fuq il-lant tax-xogħol. Din hija mentalità żbaljata kompletament. Ejja nifhmu li l-investiment fis-saħħa u s-sigurtà fuq il-post tax-xogħol huwa investiment fl-unika riżorsa li għandu dan il-pajjiż, jiġifieri fil-kapital uman. Mela kull min qiegħed jinvesti fis-saħħa u fis-sigurtà tal-ħaddiema tiegħu qed jinvesti fil-ħaddiema. F’dan il-pajjiż nafu kemm għandna nies ta’ talent u ħaddiema Maltin, Għawdxin, u anke barranin li jikkumplimentaw il-workforce tagħna. L-aqwa investiment li nistgħu nagħmlu f’dawn il-ħaddiema huwa billi ninvestu fiż-żamma tas-saħħa u s-sigurtà tagħhom. 

Xi tgħid l-inkjesta dwar dan il-punt? Tgħid li bħalissa għandek liġi fis-seħħ, Kapitlu 424 tal-Liġijiet ta’ Malta, li ilu magħna minn żmien żemżem u li wasal għal aġġornament b’saħħtu. Anzi, ejja mmorru pass aktar minn hekk. Aħna fassalna Abbozz ta’ Liġi ġdid li se jkun qed jirregola s-saħħa u s-sigurtà fuq il-post tax-xogħol. Diġà lestejna l-fażi ta’ konsultazzjoni pubblika u se nkun qed nintrabat li sas-sajf li ġej, il-Parlament irid ikun iddiskuta u mexxa ’l quddiem dan l-Abbozz ta’ Liġi biex jidħol fis-seħħ u jkollna qafas leġiżlattiv totalment ġdid li jkun qed jirregola s-saħħa u s-sigurtà fuq il-post tax-xogħol, li naturalment jinkludi s-siti tal-kostruzzjoni.

Hawn se mmur pass ieħor minn hekk. Irridu nħarsu s-saħħa u s-sigurtà ta’ kulħadd. Waħda mill-miżuri li ssemmi l-inkjesta hija l-introduzzjoni ta’ skills card u safety card. B’mod loġiku s-safety card se tkun qiegħda tidħol fis-seħħ qabel l-iskills card. Però din l-introduzzjoni tal-iskills card hija xi ħaġa li nemmnu ħafna fiha u tant hu hekk li diġà implimentajnieha fejn jidħlu setturi oħrajn. Issa nħarsu ’l quddiem biex nibdew proċess li huwa wieħed importanti biex inżidu l-ħiliet f’dan is-settur. Meta qed nitkellem dwar ħiliet, ċertament li kif għamlet l-inkjesta, jien m’iniex se nagħmel xi distinzjoni bejn ħaddiema Maltin jew barranin. L-inkjesta qalet b’mod ċar li ejja nitkellmu fuq ħaddiema irrispettivament min-nazzjonalità tagħhom. Naqbel ħafna ma’ dak il-punt. 

Għalkemm mhux neċessarjament relatati, mal-ewwel daqqa t’għajn ċerti standards li diġà daħħalna u li se nkunu qed indaħħlu fejn jidħol is-suq tax-xogħol, se jħallu impatt anke fuq il-ħaddiema barranin. X’qegħdin ngħidu hemmhekk? Kull ħaddiem li jidħol f’sit ta’ kostruzzjoni jrid jingħata l-għodda biex jaħdem. Irid jingħata l-Personal Protective Equipment (PPE) u jrid jingħata t-taħriġ dwar kif juża s-safety gear jew il-PPEs. Inutli ħaddiem tagħtih l-apparat biex jipproteġi persuntu però ma turihx kif dan jaħdem. Għandna ġurisprudenza ta’ għexieren ta’ snin dwar x’inhuma l-obbligi ta’ saħħa u sigurtà ta’ min iħaddem u dawk l-obbligi rridu ninfurzawhom kemm jekk il-ħaddiem huwa Malti, kemm jekk huwa Għawdxi u kemm jekk huwa barrani, għaliex kulħadd għandu valur ugwali u kulħadd għandu l-istess dinjità. 

Hawnhekk nibgħat messaġġ lill-kuntratturi u lill-iżviluppaturi kollha. Nemmen li minn dan is-settur marru tajjeb ħafna nies, però ma jistax ikollok għajnejk li huma akbar minn żaqqek. Ma jistax ikollok attitudni li x-xogħol tagħmlu b’tali mod li ejja ħa mmorru u ħa nlestu u ngħaddu għall-proġett li jmiss, għax meta tieħu dik l-attitudni nafu x’ikunu l-konsegwenzi. Il-konsegwenzi ma jkunux żgħar u mhumiex se jiġu ttollerati. Hawnhekk għandna messaġġ ċar għall-kuntratturi u l-iżviluppatturi; min mhux lest jottempora ruħu mal-ogħla standards, kemm fil-binja nnifisha u kemm fil-materjali li juża, mhux se nittolleraw xi sitwazzjonijiet ta’ tqaċċit jew tnaqqis tal-materjal li huwa meħtieġ. Mhux se nittolleraw sitwazzjoni fejn primarjament ikun hemm nuqqasijiet fir-rigward tal-ħaddiema. Mhux se nittolleraw xi sitwazzjoni fejn ħaddiem irid jagħżel bejn li jaqla’ l-għajxien tiegħu ta’ kuljum b’mod onest jew li jissogra ħajtu. Le, l-għajxien irid ikun qiegħed hemmhekk, però daqstant ieħor il-protezzjoni tas-saħħa u s-sigurtà. L-attitudni ta’ ejja ħa mmorru u li kollox jgħaddi mhix se tiġi tollerata. Dak huwa l-messaġġ primarju li joħroġ mill-inkjesta pubblika u huwa l-messaġġ tal-implimentazzjoni tar-rakkomandazzjonijiet li se nkunu qegħdin nagħmlu. 

Forsi wieħed jistaqsini, u nifhem li hija domanda leġittima: Kif b’rapport li ħareġ dalgħodu għandek dik il-konvinzjoni ferma li tant bidliet, 39 rakkomandazzjoni, nistgħu nwettquhom? Il-konfort tiegħi ġej mill-fatt li din mhijiex xi ħaġa li se nibdew illum. Dak li se nagħmlu llum huwa t-tkomplija ta’ proċess li ilu xhur twal li beda. Pereżempju, waqqafna l-Awtorità li semmejt aktar qabel u żidna r-regolamentazzjoni li qabel ma kenitx teżisti, fosthom il-liċenzjar tal-kuntratturi. 

Realtà oħra f’dan il-pajjiż kienet li jekk xi ħadd joħlom li għada jsir kuntrattur, jixtri l-inġenji, kemm irid u tal-għażla tiegħu, l-għada jista’ jibda l-proċess tal-eskavazzjoni, il-pitgħada jagħmel il-pedamenti u l-pitpitgħada jibda jtella’ l-binja. Dik kienet ir-realtà. Kien hemmhekk fejn daħħalna l-obbligu tal-liċenzjar, fejn għedna mill-ewwel li jrid jibqa’ miexi ’l quddiem sakemm eventwalment naslu għall-introduzzjoni tal-iskills card. 

F’Jannar li għadda, meta kellna ċaqliqiet fil-Kabinett, ħtart Ministru li huwa direttament responsabbli mir-riformi fis-settur tal-kostruzzjoni. Fil-fatt għaqqadt dan il-qasam mas-settur tal-ġustizzja. Forsi wieħed jgħidli: Il-kostruzzjoni u l-ġustizzja x’għandhom x’jaqsmu flimkien? 

Il-messaġġ li ridt noħroġ hemmhekk kien li ma jistax ikollok ġustizzja jekk settur bħal dan jopera bil-liġi tal-ġungla. Però mbagħad, hemm ukoll numru ta’ bidliet li joħorġu mill-Manifest Elettorali Malta Flimkien, inkluż il-liċenzjar tal-kuntratturi. Din hija waħda mill-bidliet maġġuri li bdiet tiġi implimentata wara liġi li għaddejna minn din il-Kamra. 
 
L-inkjesta tagħmel tajjeb li tagħmel suġġerimenti oħrajn, li diġà tkellimt dwarhom aktar kmieni llum. Suġġeriment minnhom li laqatni ħafna u nemmen ħafna fih huwa l-klassifikar tal-kuntratturi, jiġifieri li inti tara x’inhi l-esperjenza passata ta’ kuntrattur, tara x’inhuma n-numru tal-ħaddiema li jħaddem, tara kemm għandu nies tas-sengħa u ħaddiema li mhumiex tas-sengħa - dawn huma kriterji li qed insemmihom jien però li semmiethom ukoll l-inkjesta pubblika - u mbagħad tanalizza x’tip ta’ proġett kapaċi jidħol għalih. Huwa inutli li jkollok kumpanija li m’għandhiex dawn il-kredenzjali li tagħtiha proġett maġġuri biex timplimentah, għax taf li se jkollok fjask. Sal-lum il-ġurnata l-kriterji li jintużaw jippermettu dak l-istat ta’ fatt. Għalhekk bidla li rridu nagħmlu wkoll hija li jkollna grading ta’ kuntratturi biex min huwa professjonali, serju, iħaddem tant ħaddiema, jinvesti fis-saħħa u s-sigurtà tal-ħaddiema tiegħu, il-proċess tal-ippjanar jagħmlu b’mod diliġenti u li l-istruttura tiegħu jippjanaha b’mod diliġenti jkun ikklassifikat f’livell għoli u fi klassifika ta’ fuq. Imbagħad min ma jottemporax ruħu ma’ dawn ir-realtajiet, jew ikun kuntrattur ta’ kategorija t’isfel, jew addirittura ma jiġix aċċettat bħala kuntrattur, ikollu jfittex sitwazzjoni ta’ xogħol li tkun waħda differenti. 

Jekk nirreferi għall-Manifest Elettorali, miżura partikolari Nru 346 titkellem dwar l-introduzzjoni ta’ Building Codes. Hawn se nkunu qed naslu għall-introduzzjoni ta’ standards ġodda. L-inkjesta għamlet referenza għall-Eurocodes kif ukoll għall-Building Codes. Għandek Eurocodes li bħalissa diġà qed jiġu implimentati f’pajjiżna fi proġetti fejn għandek sitwazzjoni ta’ procurement pubbliku. Din hija xi ħaġa li nixtieq nissenjalaha, għaliex l-inkjesta ssemmi ħafna dawn il-Building Codes. Din hija xi ħaġa li diġà titwieled mill-Manifest Elettorali tal-2022 u toħroġ ukoll mill-inkjesta. 

Miżura Nru 344 tal-Manifest Elettorali titkellem fuq it-tisħiħ tal-Building and Constuction Authority biex dawk li jgħixu viċin żvilupp isibu kenn fl-awtoritajiet tagħna, xi ħaġa li kif għedt aktar qabel hija wkoll riflessa fl-inkjesta. Ma’ dan hemm ukoll miżuri oħrajn. Imbagħad aspett li l-inkjesta naturalment tiffoka dwaru minħabba li qed nitkellmu dwar l-inċident tat-3 ta’ Diċembru li seħħ f’sit li huwa stand-alone, jiġifieri binja li mhijiex ċirkondata b’binjiet terzi - stand-alone jew freestanding ifissru l-istess ħaġa - huwa analiżi sħiħa tal-leġiżlazzjoni applikabbli jew mhux applikabbli għal binjiet li huma stand-alone. 

Sur President, hawn se nagħmel domanda li se nagħti risposta għaliha: Qatt kellna noħolqu aħna distinzjoni ta’ x’regolamenti japplikaw jew ma japplikawx għal binjiet li huma stand-alone u għal binjiet li huma ċirkondati b’binjiet oħrajn? Jekk tgħid lili, ngħidlek li le. Però waqt l-inkjesta qam id-dibattitu jekk hemmx lakuna fil-liġi tagħna, jiġifieri lok fejn għandek grey area. Kien hemm min qal li l-awtoritajiet tagħna diġà għandhom responsabilità minn siti li huma stand-alone. Kien hemm min qal li m’għandhomx. Jien ngħid li dan huwa dibattitu li qatt m’għandna nidħlu fih. M’hemmx l-iċken dubju li binjiet, kemm stand-alone kif ukoll dawk li mhumiex stand-alone, għandhom jaqgħu taħt is-sorveljanza tal-awtoritajiet kollha tagħna u m’għandu jkun hemm ebda distinzjoni bejniethom. 

Però ma qgħadniex nistennew ir-rapport tal-inkjesta biex nagħmlu l-bidliet li huma meħtieġa. Sa ftit tal-jiem ilu fil-Kabinett approvajna bidliet fil-liġijiet eżistenti biex niżguraw li dawn id-distinzjonijiet bejn binjiet stand-alone u binjiet li mhumiex stand-alone jiġu eliminati. Jekk tistaqsi llum jekk id-distinzjoni ġietx eliminata għalkollox, ir-risposta sal-lum hija li le, però neħħejna ħafna mid-distinzjoni. Jekk hemm punt ieħor li rridu nneħħuh totalment mill-ewwel huwa l-ħtieġa ta’ method statement meta qed nitkellmu dwar bidliet stand-alone. Irridu naslu żgur għall-punt li fir-rigward ta’ din id-distinzjoni li ddaħħlet f’xi mument jew ieħor, neliminaw kwalunwke dibattitu jekk teżistix jew le, u jkun ċar daqs il-kristall li m’hemm ebda distinzjoni bejn binjiet stand-alone u binjiet li mhumiex stand-alone. 

Qed insemmi proprju din ir-riforma għaliex bħala Gvern ma qgħadniex nistennew ir-rapport tal-inkjesta, imma segwejna l-proċess tax-xhieda u dak li kien qed joħroġ waqt is-smigħ - kien tajjeb għalhekk li l-proċess sar fil-miftuħ - u bdejna nimplimentaw il-bidliet. Jekk insemmi bidla oħra li hija fost dawk it-39 rakkommandazzjoni u li diġà implimentajnieha hija li l-inkjesta sabet riżerva dwar min jagħmel il-vetting tal-method statements fi ħdan il-BCA, fejn dan ikun xi ħadd anonimu. Il-Bord qal li dan m’għandux ikun anonimu u kif qed ngħid, dik hija bidla li introduċejna ftit taż-żmien ilu, fejn min ikun qed jagħmel il-vetting tal-method statement għandu jkun xi ħadd li jkun magħruf. 

Niġi issa biex insemmi punt ieħor fejn l-inkjesta ffokat sew fuqu. Fil-Malta Enterprise kif ukoll INDIS Malta ħadna numru ta’ inizjattivi qabel ingħalqet din l-inkjesta. Ħafna min-nies li llum qed imexxu dawn l-entitajiet mhumiex il-persuni li kienu qed jokkupaw il-kariga meta l-allokazzjoni ta’ din l-art ġie approvata. Illum it-tmexxija ta’ dawn l-entitajiet hija waħda differenti. Dak li għamilna s’issa huwa li tejjibna numru ta’ proċeduri. Però m’għamilniex biżżejjed. Dak li se jkun qiegħed isir huwa li nagħmlu audit ħolistiku tal-proċessi kollha, ibda mill-Malta Enterprise u l-proċess sħiħ li jwassal għall-evalwazzjoni tal-proġett li jiġi propost sal-eventwali allokazzjoni jew ħruġ tal-Letter of Intent (LOI). Dik se tkun parti mill-audit tas-sistemi kollha tagħna. Imbagħad se jkun hemm audit fuq is-sistemi kollha tal-INDIS, jiġifieri rridu nieħdu stocktake tas-sitwazzjoni kollha. Fil-verità, l-inkjesta diġà tagħtina stocktake tajjeb tas-sitwazzjoni kif inhi. L-għan huwa li ntejbu prattiċi li jeżistu. Hemm numru ta’ prattiċi li jagħtuna bażi soda fuqiex inkomplu nirriformaw u se nkunu qed nintroduċu oħrajn ġodda fejn ikun meħtieġ. 

Sur President, hawn nixtieq inkun ċar li meta qed nagħmlu hekk, m’aħniex se nagħmlu dan biex noħolqu xi metodu ġdid tal-mod kif wieħed jipproċessa investiment li huwa ġenwin minn min hu onest. Lil dak l-investitur privat żgħir u onest li jrid ikabbar intrapriża żgħira għalih u għall-familja, bl-ebda mod mhu se naqtgħulu qalbu qabel jibda, anzi bil-kontra. Dak li rridu nagħmlu huwa li niżguraw li l-proċess, mill-bidu sal-aħħar tiegħu, jiġifieri mill-iffirmar tal-kuntratt li bih tiġi allokata l-art mill-INDIS, ikun wieħed trasparenti u meritevoli għall-aħħar, ħalli niżguraw li l-allokazzjoni tal-art tingħata lil dawk li jkun meritevoli li jirċevuha. Għalhekk se nibqgħu ninċentivaw lil kulħadd biex b’għaqal u bżulija jimxi ’l quddiem. Però nerġa’ mmur għal dak li tlaqt bih u nsemmi l-istandards li huma meħtieġa. Anke hawnhekk, ejja ħalli ntellgħu l-logħba tagħna ’l fuq. Ejja niftakru li kull meta dan il-pajjiż tella’ l-istandards tiegħu ’l fuq dejjem ibbenefikat il-komunità b’mod ġenerali. Ir-rebbieħ f’dawn it-tip ta’ ċirkostanzi huwa dejjem il-ġid komuni tas-soċjetà kollha. (Onor. Membri: Hear, hear)

X’inhi d-diskussjoni li għandna quddiemna? Tista’ tgħid li d-diskussjoni, jekk tħares lejha minn barra, hija dwar is-settur tal-kostruzzjoni. Però x’nifhmu b’kostruzzjoni? Il-kostruzzjoni hija d-djar tan-nies. Il-kostruzzjoni hija x-xogħol ta’ tant eluf ta’ ħaddiema li jaħdmu f’dan is-settur. Il-kostruzzjoni timpatta tant nies li jkunu residenti fil-qrib tagħha. Ikolli nistqarr ukoll li s-settur tal-kostruzzjoni ġab miegħu diffikultajiet mhux mixtieqa. 

Issa xi rridu nagħmlu għaż-żmien li ġej? Nistgħu nieħdu attitudni ta’ dak li tkellimt fil-bidu, jiġifieri dawk li huma fatalisti u jaqtgħu qalbhom mill-isfidi, jew nistgħu nieħdu l-attitudni, li se tkun l-attitudni li se nieħdu aħna, li nġibu riformi bis-serjetà f’dan is-settur. Imbagħad irridu naraw li dawn l-isfidi li joħloq il-proċess fih innifsu, li fih l-isfidi tiegħu, li joħloq l-inkonvenjent tiegħu u fih ċerti sogri, niġġildulhom. U hemm kif kif nistgħu niġġildulhom. Imbagħad irridu naraw li dawn id-diffikultajiet nimminimizzawhom kemm nistgħu u noħolqu ambjent li żgur ma jippremjahomx. Jiġifieri min se jkun qiegħed joħloq inkonvenjent u min se jkun qiegħed joħloq ksur tar-regolamenti tal-iżvilupp, ir-reazzjoni tagħna għal dan trid tkun waħda illi żgur ma tinċentivahomx anzi bil-kontra. 

Għalhekk irid ikollna ambjent li jippremja esklużivament lil min huwa professjonali u serju. Se jkollna l-ħolqien ta’ qafas ta’ regolamenti u ta’ infurzar li jippremjaw lil dawk li jinvestu fil-ħaddiema tagħhom. U jinvestu mhux biss fil-kondizzjonijiet tal-paga li jagħtu lill-ħaddiema, imma fis-saħħa u s-sigurtà tagħhom. Irridu ambjent li jieħu ħsieb ukoll il-mod ta’ kif jiġu impattati l-ġirien. Irridu ambjent li lil min jiġi b’attitudni ta’ cowboy jikkastigah, u jikkastigah b’serjetà, bil-multi u b’mod li jitwaqqaf milli jaħdem. 

Nemmen li ċerti riformi diġà nżergħet żerriegħa li hija waħda pożittiva dwarhom. B’dak li hemm imwiegħed fil-Manifest Elettorali, b’dak li diġà implimentajna mill-Manifest Elettorali u b’dak li qed tirrakkomanda l-inkjesta pubblika nemmen li nistgħu naslu u sejrin naslu. Ir-rakkomandazzjonijiet, li huma pubbliċi u ċari għal kulħadd, jibagħtu messaġġ li huwa wieħed ċar. It-tajjeb huwa li l-poplu issa lilna ta’ din in-naħa se jkun jista’ jiġġudikana fuq l-implimentazzjoni tar-rakkomandazzjonijiet. Jien l-ewwel wieħed se nagħtihom importanza massima. 

Sur President, fil-bidu tkellimt fuq meta nqast lill-familja ta’ Jean Paul u nqast ukoll lil numru ta’ nies oħrajn. Jekk għandi dispjaċir ieħor kien meta stajt tajt l-impressjoni li kont qed niddefendi lil xi ħaġa jew lil xi ħadd, meta dan ma kienx il-każ u l-konklużjonijiet tal-inkjesta juru b’mod mill-aktar ċar li dan ma kienx il-każ. Kontra kull allegazzjoni li għamlet l-Oppożizzjoni f’dan is-sens, m’hemm xejn f’dan is-sens fir-rapport tal-inkjesta. Anzi, ir-rapport tal-inkjesta jeskludi kompletament kwalunkwe allegazzjoni. Però issa l-importanti huwa li jien determinat li dan nurih ukoll bit-twettiq ta’ dawn il-bidliet tant importanti u bit-twettiq tar-rakkomandazzjonijiet tal-Bord tal-Inkjesta. Nirringrazzjak. (Onor. Membri: Hear, hear)

L-ISPEAKER: Grazzi. Aktar rimarki? Il-Kap tal-Oppożizzjoni. 

ONOR. BERNARD GRECH: Sur President, qabel nibda l-intervent tiegħi, kif indikajt fil-bidu, nixtieq li nagħmlu minuta silenzju biex niftakru f’Jean Paul Sofia. Nixtieq ukoll li dan il-Parlament kollu jagħmel approvazzjoni ċara lil Isabelle Bonnici u lil John Sofia li kontra kull attentat, kemm fil-privat kif ukoll fil-pubbliku, theddid u anke żebliħ pubbliku jew online, baqgħu għaddejjin b’saħħithom u sodi. Li kieku ma kienx għad-determinazzjoni tagħhom it-tnejn u ta’ dawk li jappoġġjawhom, illum m’aħniex hawnhekk. (Onor. Membri: Hear, hear)

Il-Kamra osservat minuta silenzju.

(Onor. Membri: Hear, hear)

ONOR. BERNARD GRECH: Sur President, irrid ninnota li fuq it-talba tiegħi għall-approvazzjoni f’dan il-Parlament għal Isabelle Bonnici u John Sofia, l-unika persuna min-naħa l-oħra li ħabbtet magħna fuq il-bankijiet kien il-Ministru Jo Etienne Abela. (Interruzzjonijiet)

ONOR. MEMBRU: Għandek żball.

ONOR. BERNARD GRECH: Mela se nerġa’ nitlob għal darb’oħra l-approvazzjoni tal-Parlament. 

(Onor. Membri: Hear, hear)

ONOR. BERNARD GRECH: Sur President, grazzi. Nistgħu nibdew, b’nofs qalb. Fit-3 ta’ Diċembru 2022 miet Jean Paul Sofia. Is-santa tal-funeral tiegħu kienet taqra hekk, u jekk tippermettili se naqraha:

“B’tifkira għażiża ta’ Jean Paul Sofia li mar jiltaqa’ mal-Mulej fit-3 ta’ Diċembru 2022, fl-età ta’ 20 sena. Qatt minsi minn missieru John u l-partner Doreen, ommu Isabelle u l-partner Joseph, it-tfajla tiegħu Kelly, in-nanniet John u Lilian, iz-zijiet Jacquelin u Patrick, Tatiana u Paul, Ivana u Fabian, il-kuġini Nicole, Jake, Kelly, Maya u Kyle, bosta qraba u ħbieb.”

Sur President, għalfejn qrajt dan? Għaliex meta jkollna vittma, meta tmut persuna u meta tweġġa’ persuna, anke serjament, kemm jekk hux fuq il-post tax-xogħol, fuq sit ta’ kostruzzjoni jew f’xi post ieħor, ma’ dik il-persuna tmut parti minn familja. Ma’ dik il-persuna tmut parti mill-fibra ta’ dik il-familja illi f’daqqa waħda tiġi maħsuda, għaliex xi ħadd għażiż għalihom jinfatam minnhom, jinsteraq minnhom, tinsteraqlu l-ħajja, jinsteraqlu l-ħolm u jinsteraqlu l-futur tiegħu. (Onor. Membri: Hear, hear)
Dakinhar tal-funeral Jean Paul Sofia ndifen u tħalla jistrieħ. Kienet it-tieni darba li dan il-ġuvni ndifen. Indifen taħt it-terrapien tal-binja li ġġarrfet u reġa’ ndifen għaliex bħal kulħadd, irid jitħalla jistrieħ fis-sliem meta ħalliena. Bħal Jean Paul Sofia kien hemm persuni oħrajn. Il-Prim Ministru għadu kif qal: “Għax għalina l-vittmi mhumiex numri.” Però qalilna wkoll li l-vittmi kienu 81 f’dawn l-aħħar snin. U għaliex il-vittmi mhumiex numri mhux biżżejjed, le, li ngħidu kemm kienu u allura jkunu parti min-numru. Irridu nifhmu minn xiex għadda u minn xiex għadu għaddej il-pajjiż. Irridu nifhmu minn xiex għadhom għaddejjin dawk li jgħixu viċin post ta’ kostruzzjoni, dawk li jkunu fuq, taħt jew biswit post ta’ kostruzzjoni jew dawk li jkunu qed jaħdmu f’post ta’ kostruzzjoni.

Bla dubju, m’iniex se ninsa lill-vittmi li m’iniex se nsemmi hawnhekk, għaliex huma bosta, kif semma l-Prim Ministru. Però għandi lista quddiemi ta’ inċidenti fatali jew serji li seħħew f’dawn l-aħħar ħames snin f’dan il-pajjiż u se nikkwotahom bid-data. Ma jfissirx li l-oħrajn li mhux se nsemmi mhumiex importanti, imma se nsemmi dawn bi skop, għaliex il-mewt ta’ Jean Paul Sofia ma ġratx f’iżolament. 

Fl-24 ta’ April, 2019 fi Gwardamanġa Hill iġġarrfet dar. Dakinhar Caroline Micallef u r-raġel tagħha ma mitux għaliex ħarbu u evakwaw ruħhom mid-dar ftit minuti qabel id-dar iġġarrfet. Dakinhar il-kuntrattur tħalla jibqa’ għaddej bix-xogħlijiet. 

Fit-8 ta’ Ġunju, 2019 ikkollassa bini ta’ erba’ sulari fil-Mellieħa. Mara anzjana ma mititx dakinhar għal ftit, imma mietet ftit xhur wara, għaliex baqgħet affettwata b’dak kollu li ġara sal-mument li mietet.

F’Ġunju tal-2019 iġġarraf blokk ta’ appartamenti fi Triq San Luqa, Gwardamanġa. Janet Walker u l-familja tagħha għal ftit ukoll skappaw il-mewt. Setgħu wkoll kienu vittmi.

Fit-2 ta’ Marzu, 2020 iġġarrfet id-dar ta’ Miriam Pace u Miriam Pace mietet fuq il-post. 

Fit-3 ta’ Diċembru, 2022 iġġarrfet il-binja fejn kien hemm Jean Paul Sofia u Jean Paul Sofia ħalliena. 

Fl-14 ta’ Frar, 2023 iġġarrfu partijiet minn building slabs fi Psaila Street, Birkirkara u għall-grazzja t’Alla ħadd ma weġġa’. 

Fis-6 ta’ Frar, 2024 kien hemm inċident ieħor li fih iġġarrfet faċċata fi Triq Belveder, il-Gżira. Kieku dan ġara ftit sekondi qabel, seta’ kien hemm persuni li weġġgħu serjament jew addirittura mietu. Qed insemmi dawn biss imma kien hemm oħrajn.

Sur President, għalfejn qed insemmi dan kollu? Għaliex il-Prim Ministru, fil-bidu tad-diskors tiegħu, donnu ried xi tip ta’ grazzi u prosit għaliex dalgħodu, fil-11.00 a.m., kien diġà poġġa r-rapport tal-inkjesta online. Sur President, kieku l-affarijiet saru bis-serjetà u l-inkjesta pubblika ta’ Jean Paul Sofia saret sena ilu, hekk kif talbitha Isabelle Bonnici, ilha sena online u ilna xhur li implimentajnieha. Filwaqt li napprezza u nirrikonoxxi l-iskużi u l-apoloġiji li għamel il-Prim Ministru, però dan mhuwiex żmien l-apoloġiji. Dan huwa żmien l-azzjoni u żmien ir-responsabilitajiet. Nistaqsi lin-naħa l-oħra: Min se jerfa’ r-responsabilitajiet talli nqastu li tieħdu azzjoni qabel? 

Fl-2019, meta mietet Miriam Pace, konna tlabna u insistejna għal inkjesta pubblika. Iva, kienet leġiżlatura oħra u wħud mill-Membri tal-Gvern illum ma kenux hawnhekk, imma hija l-istess naħa tal-Gvern u ħafna minnhom kienu hawnhekk. Dawn għamlu minn kollox biex baqgħu m’għamlux inkjesta pubblika. Illum, ir-rapport tal-inkjesta jgħidilna illi kieku ttieħdu azzjonijiet qabel, forsi stajna nevitaw il-mewt ta’ Jean Paul Sofia. Għalhekk dan huwa żmien tar-responsabilitajiet. Lin-naħa tal-Gvern ngħidilhom: Le, ma tistgħux tibqgħu tgħadduha lixxa. 

X’qal fil-konklużjonijiet il-Bord tal-Inkjesta pubblika? Qal diversi affarijiet u hawn se naqra xi ftit minnhom. 

F’paġna 405, f’paragrafu li jien diġà kkwotajt dalgħodu, jingħad hekk:

“L-istampa li toħroġ mix-xhieda …”

 - u tissemma l-persuna li xehdet – 

“… hija l-klassika comedy of errors.”


Xi tfisser comedy of errors? Mhijiex kummiedja. Din hija traġedja li saret minn żbalji kontinwi u persistenti ta’ diversi nies fi klima ta’ impunità ta’ xejn mhu xejn. Għandna klima fejn in-naħa l-oħra jħossu li għandhom id-dritt li jappuntaw nies inkompetenti u sakemm huma leali jagħtuhom il-pożizzjonijiet ta’ fiduċja. Jibqgħu jivvotaw kontra dak li għandu jsir biex dan il-pajjiż jinbidel. 

Se nkompli nikkwota minn dak li qal il-Bord tal-Inkjesta fil-konklużjonijiet tiegħu, fejn f’paġna 405 jingħad hekk:

“Il-ħażin hu li Jean Paul Sofia miet f’sit li ma kien ikkontrollat minn ebda awtorità regolatorja.”

Qisna fil-Wild West fejn kulħadd jagħmel li jrid u m’hemm ħadd li jikkontrolla! Meta Jean Paul Sofia mar jaħdem fuq is-sit ta’ kostruzzjoni kellu moħħu mistrieħ għaliex  suppost kien hemm l-istandards, suppost kien hemm il-liġi, suppost kien hemm l-awtoritajiet, suppost kien hemm is-saltna tad-dritt, suppost kien hemm il-ħarsien fuq il-post tax-xogħol u suppost kien hemm Gvern li lilu wiegħdu li se jkun imħares fuq il-post tax-xogħol. Ma nafx kif il-Prim Ministru f’dan il-kontest sab il-kuraġġ isemmi u jikkwota l-Programm Elettorali Malta Flimkien, li Jean Paul Sofia vvota għalih. Dan il-Gvern wiegħdu li se jkun imħares f’pajjiżu u fuq il-post tax-xogħol u llum insiru nafu iswed fuq l-abjad li ħadd ma kien qed jikkontrolla dan is-sit ta’ kostruzzjoni.

Kieku m’hemmx awtoritajiet nifhimha. Kieku ma waqqfux għaxart elef awtorità kollha mimlijin bin-nies tagħhom b’pagi ta’ €70,000, €80,000 u €90,000, nifhimha li ma jkun hemm ebda awtorità li tkun qed tirregola s-sit, imma li jkun hemm il-fondi pubbliċi li qegħdin jagħmlu tajjeb għal għexieren ta’ awtoritajiet u ma jkun hemm ebda awtorità li kienet qed tħares lil Jean Paul Sofia u sħabu li marru għax-xogħol - għax seta’ kien hemm vittmi oħrajn - ma nifhimhiex. Min hu responsabbli għal dan kollu? Lill-Prim Ministru nistaqsih: “Lil min tlabt li jerfa’ r-responsabilità?” Business as usual! Hekk qaltilna l-inkjesta stess, li anke wara l-inċident baqa’ għaddej kollox business as usual. Bħal dak li qallu l-valur tal-ħajja ma jiswa xejn għal dan il-Gvern. Dan meta suppost iħaddnu twemmin Soċjalista, però t-twemmin tagħhom sar soċjaliżmu tax-xampanja u mhux soċjaliżmu tal-batut. 
Inkompli nikkwota minn paġna 405 fejn jintqal hekk:

“Hija stampa ta’ żbalji mill-ħoxnin …”

- mhux żbalji biss qalulna, imma żbalji mill-ħoxnin – 

“… li xi ħadd għandu d-dmir li jerfa’ responsabilità għalihom. Dan għandu jkun l-Istat li naqas milli jżomm għajnejh miftuħa għat-taħwid fil-qasam tal-Eżekuttiv.” 

Il-Gvern huwa l-Eżekuttiv. Ir-rapport qed jistaqsi: “Min se jerfa’ r-responsabilità ta’ dan it-taħwid?” Għalhekk illum mhux biss nafu, imma għandna iswed fuq l-abjad għaliex il-Prim Ministru, għal diversi xhur, ma riedx jagħmel din l-inkjesta pubblika. Saħansitra anke l-istess bord ta’ inkjesta qal li mhux veru li meta tagħmel inkjesta pubblika tkun qiegħed b’xi mod tostakola l-inkjesta maġisterjali. Qal dan iswed fuq l-abjad. Ara kemm gidbulu lill-poplu! 

Jien niftakar ċar meta ftit ġimgħat wara li miet Jean Paul Sofia ltqajt ma’ ommu Isabelle u wegħedtha l-għajnuna kollha li għandha bżonn. Dakinhar Isabelle qaltli: “Tiħux għalik. Jien mill-Prim Ministru rrid, għaliex hu l-Prim Ministru.” Qaltli: “Għalissa tidħolx fiha. Għalissa tgħid u tagħmel xejn, forsi naslu u jagħtini dak li nixtieq.” Hekk tagħmel l-omm, li kulma trid huwa ġustizzja għal binha u li binha ma jkunx miet għalxejn. Araw l-ogħla u l-isbaħ rigal li setgħet tagħmel omm li tilfet lil binha u minflok abbandunat, remiet u bagħtet lil kulħadd jixxejjer, qalet li se tagħmel minn kollox biex binha ma jkunx miet għalxejn. 

Jien bqajt f’kuntatt ma’ Isabelle, u anke ma’ John, għaliex kont iltqajt ma’ John ukoll, u bqajt ma missejtx pubblikament din il-kwestjoni biex nagħti l-opportunità kollha, kif xtaqet il-familja, biex il-Prim Ministru jagħmel the right thing. Però dan m’għamlux. Imbagħad għamilna konferenza tal-aħbarijiet. Għamilna diversi dikjarazzjonijiet u diskorsi. Għamilna pressjoni. Ippreżentajna mozzjoni li għamlet xhur fuq l-ixkaffa f’dan il-Parlament, għaliex kull mozzjoni li nippreżentaw bħala Oppożizzjoni ma titlax jekk ma jtellagħhiex il-Gvern fuq l-aġenda għad-diskussjoni. Imbagħad telgħet fit-12 ta’ Lulju, 2023, iddiskutejnieha u ħadna l-vot, għaliex użajna għodda straordinarja. Bħala Oppożizzjoni jkollna Ħamis wieħed kull diversi xhur, biex dan il-Parlament ikollu jiddiskuti li rridu aħna. Għalhekk telgħet il-mozzjoni f’dan il-Parlament! Għalhekk illum għandna l-konklużjonijiet ta’ din l-inkjesta li l-Gvern għamel minn kollox biex ma tibdiex. 

Il-Prim Ministru saħansitra pprova jumilja lil dik il-mara meta qalilha: “Hemm min qed jipprova jużak u jinqeda bik, tħallix lil min jinqeda bik.” Kulħadd semgħu jgħid dak il-kliem. Kieku dik il-mara ma kenitx persistenti, ma kenitx tibqa’ għaddejja. Ħaddieħor forsi kien iċedi, jikkollassa u jgħid: “Jien għalfejn għandi nsegwi din il-persekuzzjoni?” Imma omm u missier li jkunu tilfu kollox jibqgħu għaddejjin. Hekk qalilna John fix-xeni li rajna f’dan il-Parlament. Qalilna li kien ilu mejjet minn mindu miet ibnu. Dawn ma beżgħu minn ebda intimidazzjoni, minn ebda rikatt, minn ebda offerti, minn ebda manipulazzjoni, minn ebda attentati ta’ umiljazzjoni, minn ebda tkasbir u baqgħu jippersistu. Imxew it-triq kollha u llum taw lil Malta tama. Lil Isabelle u John ngħidilhom: “Tajtu tama lil Malta u meta tajtu tama lil Malta tajtu tama lil uliedi. U la tajtu tama lil uliedi, tajtu tama lil uliedna, lil pajjiżna u lill-poplu Malti u Għawdxi.” Grazzi Isabelle. Grazzi John.

Meta nisma’ lill-Prim Ministru dalgħodu jgħid li se jippretendi li jkun hemm min jirriżenja - hawn kien qed jirreferi għal xi persuna jew persuni - infakkru li dawn huma l-istess persuni li poġġew huma. Lin-naħa tal-Gvern ngħidilhom: “Bħal dak li qallu, malli nsibu lil xi ħadd li nitfgħuha fuqu, qiskom intom kollha eżonerati! X’jiġifieri taħsbu li tistgħu teħilsu minn din il-kundanna? Meta l-kundanna tagħkom ktibtuha intom stess u llum hija iswed fuq l-abjad f’dan ir-rapport!” Nistaqsi lill-Prim Ministru: “Kif għadhom hawn il-Ministru Stefan Zrinzo Azzopardi, il-Ministru Miriam Dalli u l-Ministru Silvio Schembri? Min se jerfa’ r-responsabilità? X’jiġifieri meta tmut persuna tridu taħbu l-verità? Ridtu li ma ssirx l-inkjesta u tippretendu li l-poplu se jħallikom titfgħu r-responsabilità fuq xi ħadd li appuntajtu f’livelli aktar baxxi.” Le, dan il-pajjiż ma jistax ifiq jekk nibqgħu nimxu b’dan il-mod. Ma nistgħux nagħmlu tfarfira u naħsbu li naddafna. Iva, kellem lin-nies fil-kostruzzjoni u lill-kuntratturi, imma mhux intom hemm fil-gvern? Fejn hu l-infurzar? Mela t-tort huwa tagħkom, għaliex intom ħallejtu din il-klima tax-xejn mhu xejn. 

Se nkompli nikkwota mir-rapport tal-inkjesta għaliex m’għandix dubju li llejla TVM se jirrapportaw li jridu bħas-soltu. Il-ġimgħa l-oħra kelli diskors u rrapportaw il-kontra ta’ dak li għedt. Sur President, kellek tkun int, u din hija l-ewwel darba li għandi l-opportunità li nirringrazzjak għad-deċiżjoni tiegħek, li ġegħelthom ixandru l-verità. Però l-verità qiegħda f’dan ir-rapport. Għalhekk nistenna lil TVM jagħmel analiżi u mhux jipprovaw jikinsu kollox taħt it-tapit, kif ilhom jagħmlu f’dawn l-aħħar għaxar snin. Se nikkwota minn paġna 424, fejn ir-rapport tal-inkjesta jgħid hekk:

“Imma l-bqija dawn baqgħu għaddejjin ‘business as usual’.”

Dan hu dak li għadni kif għedt. L-inkjesta tkompli tgħid:

“Qisna ma tgħallimna xejn minn esperjenza kerha bħal din.” 

U issa l-Prim Ministru jiġi jgħidilna: “Ma qgħadniex inħarsu. Bdejna nagħmlu hekk u nagħmlu hekk.” Ir-rapport tal-inkjesta qed jgħid li m’għamlu xejn. Qed igiddeb lill-Prim Ministru. Qed jgħid u nkompli nikkwota:

“Ebda miżura ta’ prevenzjoni biex nipprovaw nassiguraw li jekk jista’ jkun ma jkollniex sagrifiċċji oħra fuq l-artal tal-kostruzzjoni f’Malta ma ġiet introdotta wara dan l-inċident fatali li ħalla ġuvni fl-aqwa ta’ ħajtu mingħajr ħajja.”

Lill-Prim Ministru ngħidlu: “Qed jgħidlek il-bord li appuntajt inti stess wara li ma kellekx aktar għażla. U inti tiġi f’din il-Kamra tgħid li ma bqajtux ċassi, għaliex smajtu.” Din hija s-soltu retorika. Nerġa’ ngħid li l-bord qed jgħidlek li m’għamilt xejn. Allura issa kif nistgħu nafdawk li se tagħmel mil-lum ’il quddiem? Inti li la ġegħelt lill-politiċi jerfgħu r-responsabilità u lanqas inti m’erfajt ir-responsabilità. Jekk b’xi mod nista’ nasal, anke jekk diffiċli, biex naċċetta li inti ma kellek ebda responsabilità politika qabel ma miet Jean Paul Sofia, imma inti għandek ir-responsabilità politika li wara li miet Jean Paul Sofia kont l-aktar attur li għamilt minn kollox biex il-verità ma toħroġx. U ta’ din anke inti ma tridx terfa’ r-responsabilità. Lill-Membri tal-Gvern ngħidilhom: “Intom ilkoll li aċċettajtu u qgħadtu għall-insistenza tal-Prim Ministru li tivvotaw kontra l-inkjesta, ilkoll kompliċi li ma ridtux li nimxu ’l quddiem.” (Onor. Membri: Hear, hear) 

Sur President, se nimxu ’l quddiem, mela le! Mela ma nimxux ’il quddiem! Però biex nimxu ’l quddiem, dan ma jsirx bl-apoloġiji biss, Prim Ministru. Biex nimxu ’l quddiem, apparti li trid iġġiegħel lill-Ministri li semmejt jerfgħu r-responsabilità, trid tara li int ukoll terfa’ r-responsabilità tan-nuqqasijiet kollha tagħhom u tiegħek kemm qabel kif ukoll wara l-mewta traġika ta’ Jean Paul Sofia. 

F’paġna 343 il-bord jgħid b’mod ċar: 

“M’għandha qatt titħalla tkun il-perċezzjoni li l-abbuż għandu jibqa’ jew jista’ jinħafer jew ikun irranġat jew addirittura minsi, bil-konsegwenza allura li wieħed jista’ jinjora l-liġijiet. Perċezzjoni ssir realtà meta l-Istat jonqos milli jieħu l-passi kollha meħtieġa f’waqthom biex jesiġi u jissorvelja l-osservanza tal-liġijiet u meta jonqos milli jieħu passi biex jipprevjeni, jinvestiga, jidentifika u jgħaddi mill-proċess ġudizzjarju lil dawk li jiksru l-liġijiet.”

Il-bord ikompli jgħid:

“Daqstant sabiex il-ħsieb ikun ċar u bla ekwivoki.”

Dan biex ma jmurx tinterpretaw ħażin lill-membri tal-bord li għamlu l-inkjesta. Il-bord qed jgħid ċar li l-abbuż la jista’ jinħafer, la jista’ jiġi rranġat u lanqas jista’ jiġi minsi. Dak li qegħdin tipprovaw tagħmlu llum huwa li issa tgħallimna, tort ta’ dawn, mela kollox jgħaddi. Le, kollox ma jgħaddix iżjed f’dan il-pajjiż!  (Onor. Membri: Hear, hear) 

F’paġna 345 jingħad hekk:

“L-iskrutinju (li abbażi tiegħu l-Investment Committee ta’ Malta Enterprise approva l-proġett) kien irregolari, disrispettuż lejn ir-rekwiżiti tal-liġi, inkompetenti, sprovvist minn kwalsiasi reqqa u ma kellu qatt jitressaq quddiem l-Investment Committee għall-approvazzjoni finali.”

U llum il-Prim Ministru jridna business as usual. Ninsew dak li ġara, għaliex issa se jagħmel riforma! Li kien għalih lanqas biss saret l-inkjesta pubblika! U issa wara li għamel l-inkjesta pubblika, tafu x’se jagħtihom lin-nies li jkunu qegħdin f’darhom jisimgħu d-damdim u jaraw l-abbuż għaddej? Telephone number biex iċemplu u xi ħadd jgħidilhom: “Sinjura, xi tridni nagħmillek? Jien illum qiegħed waħdi.” Lill-Prim Ministru ngħidlu: “Taħseb li tista’ tgħaddi lin-nies biż-żmien? In-nies mhux telephone number iridu. In-nies iridu li jekk qed jgħidu li hemm il-periklu għal ħajjithom u għall-għeżież tagħhom, minnufih jiġi xi ħadd dak il-ħin u jieħu azzjoni, mhux paroli. Dak li jridu n-nies!” (Onor. Membri: Hear, hear) 

Issa biex iżommulna ħalqna magħluq u anke biex iżommu ħalq in-nies, l-esperti, l-akkademiċi u dawk kollha li xebgħu magħluq, il-mantra hija “għax tridu tippolitiċizzaw kollox”. Li kien għalihom m’għamilna xejn, imma bħala Oppożizzjoni se nibqgħu nagħmlu, għax dak huwa dmirna skont il-Kostituzzjoni lejn il-poplu. (Onor. Membri: Hear, hear) 

Sur President, se nfakkar, għax xi kultant ninsew, fi tliet kwotazzjonijiet tal-Prim Ministru. Fit-13 ta’ Lulju, 2023 il-Prim Ministru qal hekk:

“Jien ma rridx naqa’ għall-populiżmu li qed tipprova tagħmel l-Oppożizzjoni.”

Populiżmu dan! Dan għax qed niġġieldu għall-ħajja tan-nies, għax qed niġġieldu għas-sigurtà tan-nies fi djarhom, għax qed niġġieldu għas-sigurtà tal-ħaddiema u għas-sigurtà tal-kuntratturi stess! Jekk nimxu bl-istandards u jkun hemm l-infurzar, il-kuntratturi tal-affari tagħhom ikollhom moħħhom mistrieħ li mhux se jitwaqqaf il-bini - kif ġara fl-2019 - għal xahar sħiħ minħabba li xi ħadd jista’ jaħseb li jista’ jagħmel li jrid u l-awtoritajiet ma jagħmlu xejn. Dan huwa fl-interess ta’ kulħadd, imma hekk jiġi jgħid il-Prim Ministru! 

Il-Prim Ministru, f’intervista mal-Malta Today fit-13 ta’ Lulju, 2023, qal ukoll: 

“Jien b’ebda mod ma rrid nixħet xi inkjesta jew xi investigazzjoni parallela li b’xi mod tidħol head-on ...”

- biex nużaw daqsxejn kelma bl-Ingliż - 

“... fl-inkjesta tal-maġistrat.”

Dan wara li vvota kontra u wara mbagħad mar jiċċelebra bil-mużika allegra! Wara li meta ħadna l-vot f’din il-Kamra kien hawn Isabelle, John u l-familjari u bikkmuna, mingħajr ebda sens ta’ rimors u ta’ sensittività, mar il-Girgenti għall-kunċert! U l-għada, qabel salpa, nerġa’ ngħid, qal:

“Jien ma rridx naqa’ għall-populiżmu li qed tipprova tagħmel l-Oppożizzjoni.”

Dak huwa populiżmu? Jekk bis-saħħa ta’ dak li sejjaħ “populiżmu” wasalna s’hawn, dak li għamilt nerġa’ nirrepetih mitt darba ħalli dan il-pajjiż jimxi ’l quddiem! (Onor. Membri: Hear, hear) 

Fit-18 ta’ April, 2023, biswit il-Parlament, bil-pontifikazzjoni qalilna:

“L-inkjesta maġisterjali tistabbilixxi kollox. Min qed jgħidlek ...”

- dan qalu lil Isabelle - 

“... li ma tistabbilixxix kollox, min qed jgħidlek hekk, qed juża l-każ tiegħek. Tħallix lil min jikkapitalizza mill-każ sfortunat tiegħek.”

Hawn irrid insellem lil Newsbook, għax dan ittieħed mill-filmat tagħhom. Qed nikkapitalizzaw fuq dan il-każ! Il-Prim Ministru lanqas hekk ma jħoss li għandu jerfa’ responsabilità? X’għandna egħżeż minn uliedna? X’għandna egħżeż mill-għeżież tagħna? Lil mara li għadha kemm tilfet lil binha jgħidilha biex ma tħallix lil min jużaha! 

Fit-8 ta’ Marzu, 2023 il-Prim Ministru jagħti kummenti lill-midja fil-Palazz ta’ San Anton. Issa jien m’għandix dubju li fuq il-ONE illejla se joqogħdu jipprovaw igiddbuni, għax dawn huma l-aġenti li jridu jbiddlu l-informazzjoni, fost affarijiet oħrajn. Dakinhar, il-Prim Ministru qal:

“Inkjesta pubblika, kuntrarjament għal kif qed jipprova jikkapitalizza fuqha l-Partit Nazzjonalista, tfixkel u mhux tgħin ir-riċerka għall-ġustizzja.”

Jiġifieri l-Prim Ministru ma riedx ir-riċerka għall-ġustizzja! Ara fejnha u għal xiex wasslet ir-riċerka għall-ġustizzja! (Onor. Membri: Hear, hear) Din hija r-riċerka għall-ġustizzja li bis-saħħa tagħha issa l-Prim Ministru għandu r-responsabilità li rridu nimplimentaw dawn il-konklużjonijiet illum qabel għada bis-serjetà. Però l-Prim Ministru u l-Ministri tiegħu li semmejt iridu jerfgħu r-responsabilità, għax jekk mhux se jagħmlu dan ikun ifisser li għadhom ma fiqux u ma fehmu xejn.

Sur President, qabel nagħlaq se naqra dak li qalu t-tliet membri tal-bord, li nsellmilhom minn hawnhekk għax-xogħol li għamlu u li tawna dawn il-konklużjonijiet. Se naqrahom u mhu se nżid xejn magħhom, għax onestament inħoss li m’għandi għalfejn inżid xejn. Hawn qed jirreferu għal dak il-filmat li lkoll rajna tal-binja f’Kordin tiġġarraf. Ħadd ma ried jemmen kif binja li kellha tkun fabbrika tista’ tiġġarraf b’dan il-mod, qisha tat-tiben. Se nikkwota:

“Din ix-xena għandha tibqa’ stampata fil-memorja kollettiva ta’ dan il-pajjiż. Tibqa’ xena ta’ għajb u mistħija; daqqa ta’ ħarta għall-governanza tajba. Għandha sservi sabiex kulħadd jitgħallem japprezza x’għandhom ifissru l-ħajja, il-kuxjenza retta, u dak li għandu jsir tajjeb u sewwa.”

Sur President, għalhekk jien ma nistax nifhem, kif wara li rajna dik il-binja tiġġarraf, wara li mietu nies oħrajn fis-snin ta’ qabel u weġġgħu oħrajn fuq il-postijiet tax-xogħol, wara li għamilna diversi dikjarazzjonijiet u dibattitu fil-Parlament, imbottajna l-vot għal inkjesta pubblika, wara li rajna din ix-xena li m’għandniex ninsew, kif naqraw fil-konklużjoni tal-inkjesta, u anke wara li dakinhar Isabelle Bonnici kienet kellmithom wieħed wieħed u tathom ittri diversi drabi u issupplikathom, kif ngħidu bil-Malti missellef mit-Taljan, biex jagħmlu the right thing, il-Membri tal-Gvern ġew hawn u għaliex hekk jaqbel għall-Partit, ivvotaw kontra l-inkjesta pubblika. Jien għadni ma nistax nifhem kif is-siġġu tagħhom jiswa iżjed minn ħajja ta’ tifel ta’ 20 sena. Dakinhar jien spiċċajt id-diskors tiegħi b’dawn il-kliem:

“Seta’ kien ibni, seta’ kien ibnek, seta’ kien it-tifel ta’ kull wieħed u waħda minna.” 

Però minħabba l-pika, għaliex jaħsbu li kollox huwa logħba fil-ħajja u li jistgħu jqarrqu anke s-sewwa, ivvotaw kollha le. 

Bis-saħħa ta’ dik il-mara u dak ir-raġel, u m’għandix dubju bis-saħħa ta’ Jean Paul Sofia stess li kien magħhom - mhux se nieħu mertu jien jew din in-naħa, dak kulħadd jafu - u fuq kollox bis-saħħa tal-poplu, il-Gvern kellu jbaxxi rasu biex saret l-inkjesta pubblika u llum għandna dawn il-konklużjonijiet, li jħammrulhom wiċċhom u għalihom aħna qed ninsistu li tintrefa’ r-responsabilità politika ta’ tliet Ministri. Lill-Prim Ministru, ngħidlu: Anke inti trid terfa’ r-responsabilitajiet tiegħek. Nirringrazzjak. (Onor. Membri: Hear, hear)

L-ISPEAKER: Grazzi. Qabel insejjaħ għal aktar rimarki, niġbed l-attenzjoni ta’ min qiegħed isegwi mill-Istrangers’ Gallery li ma jistax juri approvazzjoni jew diżapprovazzjoni.

Aktar rimarki? L-Onor. Stanley Zammit.

ONOR. STANLEY ZAMMIT: Sur President, ippermettili nibda dan id-diskors tiegħi billi nsellem lil Jean Paul Sofia u lil dawk kollha li tilfu ħajjithom fuq il-post tax-xogħol. Insellem lil dawk li ħallew warajhom, lill-familjari tagħhom, kif ukoll lil dawk kollha li fis-skiet ta’ djarhom jgħaddu minn martirju ta’ kuljum kontinwament minħabba dak li jkun għaddej ħdejhom. 

Kelli l-opportunità li nagħmel house visit u wara li ħabbatt il-bieb, fetħitli persuna u meta staqsejtha kif inhi qaltli li għandha l-inkwiet. Jien għedt: “Ġejja tiegħi.” Daħħlitni, fetħet il-bieb li jagħti għall-garaxx u nsib il-garaxx mimli ġakkijiet u pilastri tal-ħadid iżommu s-saqaf. Qaltli li ilha erba’ snin ma tistax tuża l-garaxx u tinsab imwerwra minn dak li jista’ jiġrilha. 

Sur President, bilkemm laħqet nixfet il-linka fuq ir-rapport tan-National Statistics Office (NSO) ta’ Ottubru, 2022 li kien jgħid li 19-il persuna tilfu ħajjithom bejn l-2019 u l-2021, 17 minnhom fil-qasam tal-kostruzzjoni, li ma kellniex l-aħbar kerha tat-traġedja ta’ Jean Paul Sofia. Vittma oħra fuq l-artal tas-sagrifiċċju ta’ sistema deskritta mill-President tal-Kamra tal-Periti bħala sistema ħażina mill-bidu sal-aħħar, f’ambjent deskritt bħala Wild West, fejn joperaw numru ta’ cowboys bi Gvern ċass isegwi comedy of errors! Nistaqsi: “Kienet biss is-suppervja tal-Prim Ministru u ta’ dan il-Gvern li żammhom milli jieħdu l-miżuri tant meħtieġa biex traġedja bħal din setgħet tiġi evitata? Kienet biss is-suppervja tal-Onor. Robert Abela u l-Gvern tiegħu li wasslet biex il-Gvern irreżista tant inkjesta pubblika biex isir dan l-eżerċizzju ta’ analiżi serja u trasparenti dwar dak kollu li seta’ jwassal għal din it-traġedja u inċidenti oħra passati, fosthom il-mewt taż-żagħżugħ Jean Paul Sofia?” 

Sur President, id-dritt tal-ħajja huwa dritt protett fil-Kostituzzjoni. L-Istat għandu obbligu pożittiv li jieħu l-miżuri kollha biex jissalvagwardja l-ħajja ta’ kull persuna billi jara li jkun hemm fis-seħħ qafas regolatorju adegwat u billi jieħu dawk il-miżuri kollha operazzjonali preventivi qabel u mhux wara, biex jipproteġi l-ħajjiet li jistgħu jkunu f’riskju. (Onor. Membri: Hear, hear) Huwa proprju għalhekk li din l-inkjesta qed tikkundanna bl-aktar mod ċar lill-Gvern; għaliex naqas u qiegħed jonqos milli jissalvagwardja u jieħu ħsieb il-ħajja tan-nies. 

Bħala Oppożizzjoni, għax verament nemmnu fit-trasparenza, fl-akkontabilità u fil-governanza, insistejna u nibqgħu ninsistu li l-Gvern jagħmel dak kollu meħtieġ. Huwa għalhekk li insistejna li ssir inkjesta pubblika, li hija differenti u tmur lil hinn minn inkjesta maġisterjali. Dan għaliex din tanalizza dawk iċ-ċirkostanzi u l-proċessi li wasslu għal sistema spezzettata u sparpaljata li nħolqot minn dan il-Gvern matul dawn l-aħħar snin. 

Sur President, illum għandna riżultat ta’ attitudni ta’ farfarhielu. Illum għandna attitudni oħra, qisna tfal tal-iskola, fejn smajna: “Se nagħmlu hekk, se nagħmlu hekk, se nagħmlu hekk.” Fejn hija r-responsabilità ta’ dak li kellna nagħmlu? (Onor. Membri: Hear, hear) Huwa faċli li l-Gvern jgħid li għandna l-liġi u se nagħmlu hekk u hekk. Hawn se nagħmel referenza għall-paġna 382 tal-istess inkjesta li tgħid:

“Il-problema mhijiex li tikteb liġijiet u tgħaddihom mill-Parlament speċjalment meta l-Eżekuttiv ikollu maġġoranza solida. Id-diffiċli jinsab f’li tenforza dawk il-liġijiet ...”

Dan ifisser li l-Eżekuttiv u l-entitajiet pubbliċi għandhom jagħtu kenn mhux daqstant lil min qiegħed f’qagħda privileġġjata għax jista’ jkollu influwenza fuq l-operat tal-Eżekuttiv u tal-entitajiet pubbliċi imma lil dawk il-persuni bla vuċi għax ikunu mġarrba fi drittijiethom. U r-rieda politika tissarraf fl-infurzar tal-liġijiet billi l-entitajiet pubbliċi jingħataw il-mezzi u n-nies sabiex dan ikun jista’ jsir. 

Ir-rapport ikompli jgħid: 

“Hemm tissarraf il-kwalità tal-Istat: u ċjoè kemm huwa kapaċi jwettaq fir-realtà dak li l-Istat jidhirlu li għandu jirregola b’liġi. Jekk l-Istat ifalli f’dan l-aspett tant ewlieni, allura l-Istat ikun qed jonqos serjament fil-kredibilità tiegħu.”

Sur President, din l-inkjesta qed turi bl-aktar mod ċar li l-Gvern mhux biss naqas bl-ikrah f’dan, imma anke fejn jidħlu liġijiet u regolamentazzjoni. Litteralment ħalla s-suq isuq u min huwa l-aktar b’saħħtu jħawwel. Wara snin sħaħ ta’ tkaxkir tas-saqajn, issa l-Gvern ta’ xejn joħroġ jgħid li għandna r-regolamentazzjoni dwar il-liċenzjar tal-kuntratturi. Biċċa xogħol oħra nofs kedda! Dan mhux qed ngħidu jien, imma qed tgħidu l-inkjesta, li tikkonferma dak li ilna ngħidu minn mindu ħareġ id-draft ta’ dawn ir-regolamenti. Hawn se nikkwota mir-rapport tal-inkjesta fejn f’paġni 449 u 450 jgħid hekk:

“Però sabiex tkun miżura effettiva li sservi biex tibdel is-settur mill-qiegħ huwa meħtieġ li jiġu skartati half measures. Kulħadd għandu jkun jaf x’inhu jagħmel u għandu jifhem x’irid isir.”

Ir-rapport jgħid ċar u tond li dak li sar mhuwiex biżżejjed. Bħala Oppożizzjoni insistejna u għadna ninsistu li l-proċess ta’ liċenzjar tal-kuntratturi jkun rigoruż, sod, ġust, trasparenti, mingħajr eċċezzjonijiet, mingħajr favuri, u li dan għandu jkun applikat għall-kuntratturi fl-oqsma kollha relatati, u mhux biss fit-twaqqigħ, fl-iskavar u fil-bini. Għalhekk insistejna u għadna ninsistu, u l-inkjesta stqarret dan, li l-kuntratturi għandhom ikunu kklassifikati skont l-esperjenza, skont l-ammont ta’ impjegati, skont l-għarfien, skont il-ħiliet u skont l-attitudni kif riflessa u tidher fl-imġiba tagħhom fl-industrija, inkluż ir-rispett lejn l-ambjent, lejn il-qasam soċjali u fil-governanza tajba. 

L-inkjesta indirizzat ukoll is-suppervja tal-Gvern u qalet:

“Għal min ma jridx jifhem, klassifikazzjoni ċertament ma tfissirx li kulħadd kapaċi jagħmel kollox, imma ċertament tfisser li l-opportunitajiet tax-xogħol ikunu miżurati skont is-sengħa, il-kompetenza u t-taħriġ.”

Għalhekk bħala Oppożizzjoni ressaqna l-emendi sabiex il-liċenzjar tal-kuntratturi jsir skont kriterji ċari, u għandhom jinkludu wkoll iċ-ċertifikat ta’ compliance mid-Dipartiment tat-Taxxa u tal-VAT, kif ukoll validazzjoni minn Jobsplus u d-Department for Industrial and Employment Relations (DIER) dwar il-permessi u l-kondizzjonijiet tal-ħaddiema. Dan biex, kif jgħid ir-rapport:

“... biex jiġu evitati kif del resto ġara u għadu qed jiġri anke llum li minħabba fatturi ta’ prezz jidħlu għalihom kuntratturi ta’ professjonalità inferjuri bil-konsegwenza li proġetti ma jispiċċaw qatt, u barra minn hekk mingħajr ebda garanziji reali għall-ħaddiema.”

Sur President, għaliex fl-emendi tagħna enfasizzajna li din is-sistema għandha tkun sostnuta b’aġġornament kontinwu tal-istandards okkupazzjonali nazzjonali, l-NOSs, u bil-ħruġ tal-iskill cards li jirriflettu l-oqsma kollha tas-settur? Dan ir-rapport jagħti r-risposta. (Onor. Membri: Hear, hear) Anzi, jmur iżjed minn hekk. Jgħid li dan id-dokument għandu jkun mandatorju, obbligatorju u mhux volontarjat kif inhija s-sitwazzjoni fil-preżent. Nikkwota:

“Ħaddiema tal-affari tagħhom m’għandhomx jitnaffru mill-iskill card għaliex hija fl-interess tagħhom u tiddistingwihom minn ħaddiema li jippożaw bħala ħaddiema tas-sengħa meta ma jkunux u xorta jippreżentaw kontijiet ta’ persuni tas-sengħa.”

Sur President, ħares lejn paġna 453 u 454 u għidli int jekk ir-rapport ta’ din l-inkjesta jikkonfermax dak li qalet l-Oppożizzjoni, ċjoè li biex kemm il-kuntratturi liċenzjati kif ukoll il-klijenti, il-periti, l-inġiniera, il-ħaddiema tal-liċenzjat, u l-persuni terzi jkollhom serħan il-moħħ, għandu jkun obbligatorju li l-kuntratturi jkunu koperti wkoll b’polza ta’ assigurazzjoni għal kull riskju, il-contractors all risks, ikollhom polza ta’ assigurazzjoni employers liability, u jkollhom il-polza li tkopri l-public liability għall-perijodu sħiħ ta’ responsabilità.

Dan ir-rapport, wara din id-diżgrazzja ta’ Jean Paul Sofia u tal-ħaddiema l-oħra li sfaw midruba fit-3 ta’ Diċembru, 2022, jittama li jinfetħu l-għajnejn magħluqa ta’ bosta. Il-method statement, jiġifieri d-dikjarazzjoni ta’ perit dwar kif se jsir ix-xogħol fir-rigward tal-pjanti u d-disinn, li jiġi ppreżentat mill-BCA għall-vetting, qed ikun rakkomandat li jiġi applikat anke fil-każ ta’ stand-alone jew freestanding structures. Bħala Oppożizzjoni qed ngħidu aktar minn hekk. Il-method statement għandu jkun jinkludi wkoll it-timeline tal-proġett biex ma jkollniex proġetti li jieħdu ad aeternum. Għalhekk ilna ngħidu li l-Gvern għandu jirrikonoxxi l-professjoni tal-project managers, li huma dawk in-nies li jaraw li l-proġett isir fil-baġit allokat, fil-ħin stipulat u jkun ta’ kwalità. Ladarba qed insemmi l-kwalità, irrid insemmi wkoll l-istandards u l-Building Codes u nistaqsi: “Fejn huma l-Building Codes li ilhom jiġu mwiegħda snin?” Sal-bieraħ stess semmejthom f’din l-istess Kamra. L-inkjesta hija ċara daqs il-kristall meta tgħid u nikkwota:

“Il-Building Codes jeħtieġ li jitlestew u jiġu pubblikati mill-aktar fis billi huwa fatt rikonoxxut mill-esperti li mingħajrhom l-industriija mhux se ttejjeb l-operat tagħha.”

L-inkjesta tagħmel ukoll rakkomandazzjoni u tgħid li dawn il-Building Codes tant huma importanti li sakemm jitlestew:

“... is-settur għandu jagħmel tiegħu u japplika l-European Building Codes li huma intiżi biex itejbu mhux biss il-prodott imma anke l-proċeduri fil-qasam tal-kostruzzjoni.” 

Dwar il-vetting l-inkjesta hija ċara. Hawn nistaqsi: Huwa minnu li l-vetting tal-BCA, li huwa anonimu u ħadd ma jaf min qed jagħmel xiex, qed isir minn nies li għadhom qegħdin jitħarrġu? 

Niġi issa għas-saħħa u s-sigurtà fuq il-post tax-xogħol. Jalla jsir dak kollu li huwa meħtieġ u kif jgħid l-Ingliż no stone will be left unturned fil-proċess li għaddej bħalissa. Dan għaliex Kapitlu 424 jeħtieġ reviżjoni mill-qiegħ. Tal-mistħija! Tisma’ xhieda tgħid u nikkwota:

“Bdil fl-Att ilu s-snin jiġi ventilat ma’ Ministri differenti però qatt ħadd ma wera interess (kliem testwali tax-xhud). Kien biss il-Ministru Stefan Zrinzo Azzopardi l-uniku li wera disponibilità ċara ...”

Sur President, għandu jkun aċċertat li fis-settur tal-bini u l-kostruzzjoni kulħadd ikun jaf x’inhuma r-responsabilitajiet, u ħadd ma jitħalla juża xi dispożizzjoni sabiex ifarfar ir-responsabilità tiegħu fuq ħaddieħor. Kif qal il-Kap tal-Oppożizzjoni, huwa tal-waħx imma hija realtà li tisma’ li s-sit fejn miet Jean Paul Sofia ma kien spezzjonat minn ħadd u minn ebda awtorità. Aktar minn hekk, dawk l-awtoritajiet li l-uffiċjali tagħhom xehdu fl-inkjesta urew, kulħadd bil-mod tiegħu, in-nuqqas fl-ispezzjonijiet. Qalu li m’hemmx biżżejjed riżorsi umani. Xhieda mill-OHSA qalu:

“... l-OHSA għandha terz tal-għadd ta’ spetturi li għandha bżonn.”

L-OHSA ilha titlob żieda fir-riżorsi, inkluż fl-infurzar.

Sur President, sinċerament nittama li dan is-sagrifiċċju li għadda minnu Jean Paul Sofia u oħrajn qablu, u għadhom għaddejjin minnu l-ġenituri tiegħu, ikun verament il-bidu ġdid tal-industrija tal-kostruzzjoni. Hawn irrid nerġa’ nirrepeti dak li għedt kemm-il darba. Il-lapazzar, l-ispezzettar, l-isparpaljar, it-torrijiet tal-avorju u r-repubbliki tal-awtoritajiet jagħmlu ħsara kbira. Il-Gvern irid ireġġa’ lura kompletament din il-prattika li m’għamlet l-ebda ġid. 

Fil-ġranet li ġejjin se nkunu qegħdin nolqtu diversi punti oħrajn li joħorġu minn dan ir-rapport tal-inkjesta. Bħalma għamilna dejjem, anke bil-kritika kostruttiva tagħna, din in-naħa tal-Kamra se nkomplu nkunu proattivi u nagħtu l-kontribut tagħna sabiex mhux biss jiġu implimentati r-rakkomandazzjonijiet fl-inqas żmien possibbli, imma anke sabiex nerġgħu nnisslu fiduċja fis-settur tal-kostruzzjoni. Nirringrazzjak. (Onor. Membri: Hear, hear)

L-ISPEAKER: Grazzi. Skada l-ħin għall-Oppożizzjoni. Il-ħin li fadal issa huwa għan-naħa tal-Gvern. 

Aktar rimarki? Il-Ministru Jonathan Attard.

[bookmark: _Hlk107302656]ONOR. JONATHAN ATTARD (Ministru għall-Ġustizzja u r-Riforma tas-Settur tal-Kostruzzjoni): Sur President, ftit tax-xhur ilu lqajt b’sens ta’ responsabilità u servizz il-portafoll estiż tar-riforma fis-settur tal-kostruzzjoni, li l-Prim Ministru kellu l-pjaċir li jafdali. Dan huwa impenn li dħalt għalih b’konsapevolezza li se jasal il-mument li tiġi konkluża u ppreżentata l-inkjesta pubblika marbuta mal-mewt traġika ta’ Jean Paul Sofia, u li se jasal ukoll il-mument li jien f’dan ir-rwol irrid nagħti rendikont politiku. 

Qabel nibda nelenka l-mod ta’ kif se nkomplu nimplimentaw ir-riformi tant neċessarji f’dan is-settur, irrid nagħti l-kelma tiegħi lill-familjari ta’ Jean Paul Sofia, hawnhekk preżenti, u lill-poplu Malti, li se nkun qed naħdem b’saħħti kollha sabiex nassigura li l-bidliet kollha meħtieġa jiġu esegwiti. Nonqos jekk fil-bidu ta’ dan l-intervent tiegħi ma nirrikonoxxix ukoll il-ħidma li wettaq il-Bord tal-Inkjesta presedut mill-Imħallef Emeritu u Ombudsman Joseph Zammit McKeon, l-Awditur Ġenerali s-Sur Charles Deguara u l-Perit Mario Cassar. Din hija inkjesta li naħseb li għandha sservi ta’ tagħlima u ta’ eżempju, anke fil-mod ta’ kif imxiet proċeduralment. Nirringrazzja wkoll b’mod partikolari lis-Segretarju Permanenti Johann Galea u anke lill-Aġenzija għas-Servizzi tal-Qrati, li kienu ta’ sostenn għall-membri tal-bord. Nirringrazzja wkoll lill-familjari ta’ Jean Paul Sofia għas-sens ta’ responsabilità li wrew meta ġejna biex niddiskutu dawk li huma t-termini ta’ referenza. Naħseb li anke t-termini ta’ referenza minnhom infushom qed jistabbilixxu ċerta serjetà, anke fl-approċċ li qed jittieħed insegwitu tal-konklużjoni. Dan anke minħabba l-fatt li jistabbilixxu l-mod u l-manjiera ta’ kif aħna għandna nerġgħu niġu hawnhekk, quddiem din l-ogħla istituzzjoni tal-pajjiż, u niddiskutu din l-inkjesta. Dan minkejja l-fatt li b’responsabilità ħassejna li bl-aktar mod immedjat mhux biss nippubblikaw u npoġġu għad-dispożizzjoni pubblika r-rapport tal-inkjesta, imma wkoll nitolbu dan id-dibattitu b’mod immedjat fil-Parlament. 

Illum smajna diversi raġunijiet ta’ kif wasalna s’hawn, però l-fatt jibqa’ li kienet id-determinazzjoni ta’ omm li tilfet lil binha li tatna l-opportunità li mmorru għal dan il-pass. Jien kelli diversi diskussjonijiet mas-Sinjura Bonnici, u nħares ’il quddiem biex ikolli iżjed mal-familjari, fejn matulhom impenjajt u nkompli nimpenja ruħi li nkomplu bir-riformi fis-settur. Qed inħares lejn dawn ir-riformi b’sens ta’ responsabilità u bl-intenzjoni li naraw kif se nkomplu nsaħħu l-istandards u noħolqu ambjent aktar sigur għal kulħadd. 

It-traġedja tal-mewt ta’ Jean Paul Sofia kienet weġgħa ċertament indiskrivibbli għall-ġenituri tiegħu. Però kienet esperjenza traġika anke għalina bħala nazzjon u poplu, li mhux biss wasslitna biex inħarsu mill-qrib lejn dan is-settur tal-kostruzzjoni, imma anke lejn oqsma oħra, inkluż fil-proċess tal-ġustizzja. Hawn irrid insemmi kif, sfortunatament, għad hemm ħafna familji, inkluż dawk li kienu involuti f’inċidenti li seħħew qabel dan l-inċident, li għadhom jistennew bil-ħniena l-konklużjonijiet ta’ inkjesta maġisterjali. Hawnhekk intenni l-impenn tagħna bħala Gvern, u tiegħi personali, li anke f’dan l-aspett, naraw li sseħħ riforma li tagħmel id-differenza mal-familjari tal-vittmi u mal-vittmi infushom. Dan se jsir minkejja u mhux bis-saħħa ta’ dawk l-uħud li l-istatus quo u l-kompjaċenza għalihom hija l-ordni tal-ġurnata. 

Din l-inkjesta tkompli tikkonferma l-ħtieġa li jkomplu jogħlew l-istandards fis-settur, u tkompli wkoll issostni r-riformi li bdew jiġu implimentati fl-aħħar snin fis-settur, u li se jkomplu jiġu implimentati. Mal-mument li l-Ministeru assuma r-responsabilità ta’ dan is-settur rajna li nkomplu nibnu fuq ix-xogħol li kien qed isir mill-predeċessur tiegħi fis-settur il-Ministru Stefan Zrinzo Azzopardi. Rajna wkoll l-impenn ċar u inekwivoku rifless fil-Manifest Elettorali Malta Flimkien. Ninsab aktar minn ottimist li flimkien se nkunu qed naħdmu għall-implimentazzjoni tar-rakkomandazzjonijiet, fejn nemmen ukoll li se nkunu qed immorru oltre minn dak li qed jiġi rrakkomandat. 

Nifhem ukoll li hemm ċerti aspetti tar-riforma li ma jirriflettux il-pożizzjoni ta’ ċerti stakeholders fis-settur. Hawn nappellalhom biex jieħdu dan l-eżerċizzju b’umiltà u b’sens ta’ rieda tajba. Din l-inkjesta għandha tintuża biex flimkien inħarsu ’l quddiem u nżidu l-impenn kollettiv għal standards ogħla u fuq kollox serħan il-moħħ għal kulħadd, jiġifieri għal dawk li jaħdmu fis-settur, imma wkoll għal dawk li jistgħu jiġu affettwati minn dan is-settur.

Hawn qed nirreferi għal dawk li jisbħu filgħodu u jsibu li l-ġar tagħhom iddeċieda li jikkonverti d-dar tiegħu f’erba’ jew ħames sulari appartamenti. Ċertament, dak il-ġar għandu dritt jagħmel dan, diment li jimxi mal-parametri tal-liġi, imma daqstant ieħor il-ġirien tiegħu għandhom dritt li jibqgħu għaddejjin b’ħajjithom. Inkonvenjent se jkun hemm, dan huwa inevitabbli, imma dan għandu jkun fil-limitu ta’ dak li huwa permess. Kif tgħid l-inkjesta, it-terzi, jiġifieri l-ġirien, għandu jkollhom involviment dirett fil-proċess, f’tisħiħ ta’ site notice, notifiki u aċċess għad-dokumentazzjoni. Però, kif tennejt aktar qabel, nemmen li għandna mmorru oltre minn dan it-tisħiħ. Dan billi, kif semma diġà l-Prim Ministru, noffru assistenza u għajnuna professjonali, biex dawk il-ġirien affettwati jkunu jistgħu jifhmu, inkluż id-dokumenti, u jieħdu dawk il-passi neċessarji biex iħarsu d-drittijiet u l-jeddijiet tagħhom. Dan jista’ jsir bl-għajnuna ta’ professjonisti, kemm periti kif ukoll avukati. Nemmen li din l-għajnuna hija aktar milli meritata. Dawn il-persuni huma meqjusa, fil-fehma tiegħi, bħala the weaker party, li jridu jiddefendu d-drittijiet tagħhom ħafna drabi minn persuni li tkun waqgħetilhom żokrithom fix-xogħol. Dan jagħti wkoll sens ta’ ġustizzja u bilanċ fil-mezzi, dik magħrufa bħala equality of arms. Għalhekk, kif anke ħabbar il-Prim Ministru, irridu nagħtu leħen akbar u jien ngħid aktar b’saħħtu liċ-ċittadini. 

Sur President, il-laqgħat li kellna ma’ diversi stakeholders fis-settur fl-aħħar ġranet u ġimgħat wassluna biex nagħrfu wkoll il-ħtieġa li jkun hemm kontinwità u, fuq kollox, pjan strateġiku fit-tul, kemm fis-settur tal-kostruzzjoni kif ukoll fis-settur tas-saħħa u s-sigurtà. Ħafna drabi nittrattaw dawn iż-żewġ oqsma flimkien, imma ċertament huma żewġ oqsma distinti, li t-tnejn li huma jimmeritaw strateġija għalihom b’mod separat, għalkemm huma żewġ oqsma li bħal diversi oqsma oħrajn iridu jaħdmu id f’id. Fl-aħħar ġimgħat ikkonkludejna diskussjonijiet biex jitwaqqaf direttorat fis-servizz pubbliku fi ħdan il-Ministeru responsabbli mill-kostruzzjoni u l-affarijiet tas-saħħa u s-sigurtà fuq il-post tax-xogħol, liema direttorat se jkun qed jippermettilna li niżguraw li jkun hemm kontinwità, sinerġija u koordinazzjoni bejn il-partijiet. Ħidma ċentrali ta’ dan id-direttorat hija l-proċess ta’ tfassil ta’ dik li hija strateġija nazzjonali, kif diġà semmejt, kemm fis-settur tal-kostruzzjoni u mbagħad anke strateġiji nazzjonali oħra dwar l-affarijiet relatati mas-saħħa u s-sigurtà fuq il-post tax-xogħol. Nemmen li din il-ħidma tikkumplimenta dawk li huma osservazzjonijiet u rakkomandazzjonijiet li jirriżultaw mir-rapport ta’ din l-inkjesta. 

Niġi issa biex niffoka fuq l-Awtorità tal-Bini u l-Kostruzzjoni. Fil-ħin li ġej se nkun qed nelenka l-ħidma li saret u li se titwettaq, anke b’rabta mar-rakkomandazzjonijiet li qegħdin isiru. Il-bord ta’ din l-inkjesta tenna li hemm nuqqas fil-kwantità, fil-kwalità u fil-kompetenza teknika min-naħa tal-ispetturi. Hawnhekk nixtieq ngħid li minn 39 ħaddiem fl-Awtorità lura fl-2021, illum dawn aktar minn irdoppjaw u telgħu għal 74. Il-ħsieb huwa li dan in-numru jkompli jitla’ u jirdoppja. Fil-fatt il-ħsieb huwa li dan jiżboq il-180 fiż-żmien li ġej, fejn parti sostanzjali se jkunu marbuta mal-aspett tal-ispettorat. L-ispetturi qegħdin jieħdu taħriġ varju b’mod intensiv fuq diversi setturi u se jkunu wkoll qed jidħlu impjegati ġodda li, mal-mument li jiġu impjegati, se jibdew studju li se jwassalhom għal diploma marbuta mal-ħidma tal-istess BCA. Hawnhekk irrid ngħid li din hija strateġija li ntużat f’awtoritajiet oħra fil-passat, inkluż fl-Awtorità tal-Ippjanar, u li ħalliet il-frott tagħha. Nemmnu li nistgħu nwasslu biex ikollna aktar ħaddiema speċjalizzati f’settur li huwa speċjalizzat. 

Barra minn hekk, se tkun qed tkompli tissaħħaħ ukoll taqsima ġdida responsabbli mit-taħriġ, u se jkun hemm fis-seħħ numru ta’ ftehimiet, memoranda of understanding (MOUs) speċifiċi ma’ entitajiet oħra, anke fejn jidħol l-istess taħriġ. Huwa tajjeb li nallaċċja dan ma’ dak li ħabbar aktar kmieni l-Prim Ministru. Bħala Gvern kommessi li mmorru oltre minn dak li qed jiġi rakkomandat f’din l-inkjesta amministrattiva, u se nkunu qegħdin nintensifikaw l-inforzar permezz ta’ taqsima ċentralizzata, li tissorvelja l-inforzar fis-settur kollu tal-kostruzzjoni. Nemmnu li din l-inizjattiva tirrifletti perfettament dak li qed jiġi appellat fl-istess rakkomandazzjonijiet u osservazzjonijiet li qed tagħmel din l-inkjesta. 

Hemm ukoll il-kwestjoni tal-freestanding structures jew l-hekk imsejħa stand-alone. Il-bord qal li hemmhekk jidher li hemm inċertezza dwar ir-remit u l-irwol tal-Awtorità f’dak li huwa l-aspett ta’ freestanding structures. 

Illum is-sitwazzjoni hija li kull sit ta’ kostruzzjoni jrid jaderixxi ruħu mal-liġi, inkluż dawk stand-alone. Dawn is-siti mhux biss iridu jaderixxu mal-kondizzjonijiet provduti li jirriżultaw mil-liġi, imma issa wkoll bl-emendi li saru u li ġew ippubblikati fl-aħħar jiem, hemm ukoll l-obbligu ta’ assigurazzjoni fil-konfront ta’ terzi. Dan ifisser li jekk ma jkunx hemm assigurazzjoni fis-seħħ u ma jkunx hemm id-dokumentazzjoni meħtieġa sottomessa għand l-Awtorità, il-clearance acceptance ma toħroġx mill-BCA. Barra minn hekk, f’dak li għandu x’jaqsam ma’ ksur ta’ kondizzjoni li jirriżultaw mil-liġi, l-istess Awtorità tkun tista’ twaqqaf ix-xogħol u timponi s-sanzjonijiet. Dawn l-interventi leġiżlattivi jsegwu interventi oħrajn li saru f’dawn l-aħħar snin u xhur, u ċertament jippreċedu oħrajn li se nkunu qegħdin nimplimentaw fiż-żmien li ġej. Dan in linea wkoll ma’ dak li qed tirrakkomanda l-istess inkjesta, biex nassiguraw li nkomplu nsaħħu l-irwol tal-Awtorità, anke fil-konfront ta’ dawn it-tip ta’ siti ta’ żvilupp. 

Kif għidt, mhux se nieqfu hawn, għax anke kif tenna l-istess Prim Ministru, fl-immedjat se nneħħu kwalunkwe distinzjoni bejn dak mitlub għall-binjiet stand-alone u dawk li jmissu ma’ terzi. Il-bord esprima wkoll il-fehmiet tiegħu fuq il-Building Codes. F’dan ir-rigward, kif tennejt aktar kmieni, il-Gvern għaddej b’ħidmiet sabiex jara li fl-immedjat issir ukoll, kif suġġerit, l-applikazzjoni tal-European Building Codes. Il-bord saħaq ukoll fuq l-importanza ta’ klassifikazzjoni tal-kuntratturi. Fil-preżent twaqqfet it-taqsima responsabbli mit-taħriġ u l-edukazzjoni, li assumiet l-irwol anke ta’ akkreditazzjoni tat-taħriġ fis-suq tal-kostruzzjoni. Dan pass pass se jwassalna għal dik li hija klassifikazzjoni, li tista’ ssegwi wara li jkun konkluż il-proċess ta’ liċenzjar. 

Hawn ikun tajjeb li wieħed jirrimarka kif il-bord faħħar u rrikonoxxa l-pass ’il quddiem li ttieħed meta skatta l-proċess ta’ liċenzjar tal-kuntratturi. Imbagħad għandek ir-rakkomandazzjoni l-oħra, li kull persuna li taħdem fis-settur għandu jkollha skills card u safety card. Il-health and safety card qed issir u se ssir. Fil-fatt ix-xogħol fuqha qiegħed fi stadju avvanzat ħafna, b’kollaborazzjoni bejn l-istess BCA u l-OHSA, fejn imbagħad fil-preżent l-istess BCA se tkun qiegħda tassumi rwol ta’ issuing authority, filwaqt li l-OHSA tassumi rwol ta’ infurzar. Il-pass ’il quddiem huwa li t-taqsima ċentralizzata u speċjalizzata fl-infurzar ikollha wkoll tassumi funzjoni f’dan il-proċess kollu. 

Wieħed mir-rekwiżiti se jkun li se jibda jkollok l-iskills card eventwalment obbligatorja, però r-rekwiżit biex wieħed jottjeni skills card se tkun dik li hija l-health and safety card biex nassiguraw li nkomplu ntejbu u ngħollu l-livell tas-servizz provdut. Rekwiżit ieħor li qed jiġi rakkomandat huwa dak li mal-ħruġ tal-liċenzja l-kuntrattur irid ikun fil-pussess ta’ polza tal-assigurazzjoni contractors all risks u polza tal-assigurazzjoni employers liability. Kif ħabbart fil-jiem li għaddew, fis-seħħ diġà hemm l-obbligu li l-kuntrattur jara li hemm assigurazzjoni fuq il-lant tax-xogħol u li għandu permess maħruġ mill-Awtorità tal-Ippjanar, inkuż fuq bini stand-alone. Bl-aħħar sensiela ta’ emendi li ġew pubblikati fil-liġi komplejna nsaħħu l-protezzjoni tal-ħaddiem. Dan se jwassal għal standards ogħla f’dan is-settur u, fuq kollox, għal rimedju aktar effettiv u effiċjenti għall-ħaddiema jew qrabathom f’każ ta’ inċident u f’każ ta’ korriment fuq il-post tax-xogħol attribwibbli lill-employer tagħhom. 

Hawnhekk rajna li mmorru oltre. Fil-fatt f’dan l-Att daħħalna wkoll l-obbligu li jekk kemm-il darba min iħaddem mhux se jkun kapaċi, jew mhux se jkollu polza ta’ assigurazzjoni li tkopri lill-impjegati tiegħu, il-persuna jew kumpanija flimkien mad-diretturi u dawk n-nies li jmexxu l-istess kumpanija jinżammu responsabbli ċivilment għal kwalunkwe danni jew ħsara li ssofri terza persuna, sew jekk tkun impjegat li taħdem mal-istess persuna jew kumpanija. Hawnhekk qed naraw ukoll kif dan il-pass, li fis-settur legali nsejħulu l-piercing the corporate veil, qegħdin nagħmluh iswed fuq l-abjad fil-liġi biex nassiguraw li jkun hemm rimedju effettiv u aktar possibbli f’każ ta’ sitwazzjoni ta’ dan it-tip. Il-liġi diġà tipprovdi sitwazzjonijiet u xenarji bħal dawn, inkluż fejn jidħlu l-ħlasijiet tal-bolol tal-ħaddiema u bħala Gvern ċertament aktar minn konvinti li fejn tidħol il-ħajja u saħħet il-ħaddiem, intervent bħal dan kien aktar minn neċessarju.

F’din l-inkjesta l-bord tkellem dwar il-method statement u l-vetting tal-method statement. Hemm qbil li nkomplu nsaħħu r-rwol tal-Awtorità fejn jidħlu stand-alone buildings b’tali mod li jkun mitlub ukoll il-method statement fuq dan it-tip ta’ bini wkoll. Hemm ħidma fi stadju avvanzat fuq emendi fil-liġi biex il-proċess marbut man-notifiki lil terzi jkun aktar iffaċilitat biex ikunu f’pożizzjoni aħjar li jipparteċipaw fl-istess proċess. Hemmhekk ukoll rajna kif insaħħu l-assistenza lil dawn it-terzi biex jipparteċipaw f’dan il-proċess u ma nħalluhomx għal riħhom.

Fir-rigward tal-vetting irrid ngħid li f’Ottubru 2023 ġiet ippubblikata lista ta’ periti li qegħdin jipprestaw servizz lill-Awtorità. Illum il-perit tal-applikant jaf min hu l-perit li jkun qiegħed jevalwa l-applikazzjoni tiegħu. Għaldaqstant, fir-rigward ta’ din ir-rakkomandazzjoni li saret, naħseb li tajjeb li wieħed josserva li fil-mori tal-proċeduri tal-istess inkjesta pubblika ttieħdet azzjoni konkreta fir-rigward tiegħu. 

Minn din l-inkjesta ħarġet ukoll rakkomandazzjoni dwar sistema ta’ informatika b’saħħitha u l-bżonn għal aktar taħriġ. Se jkun hemm taħditiet mal-awtoritajiet, dipartimenti u aġenziji relevanti biex ikun hemm fis-seħħ ftehimiet u MOUs neċessarji biex fejn ikun legalment possibbli jsir l-iskambju tal-informazzjoni. Twaqqfet ukoll it-taqsima responsabbli mit-taħriġ u l-edukazzjoni li huwa pass importantissimu biex inkomplu nassiguraw li jkun hemm l-akkreditazzjoni neċessarja għal dak li huwa taħriġ li jinsab fis-suq. 

Fir-rapport hemm ukoll l-aspett ġeoloġiku. Ta’ min jgħid li l-BCA diġà qed titlob ir-rapporti ġeoloġiċi. Issa rridu naraw ukoll li skont in-neċessità u l-każ, dawn jintalbu wkoll fejn jidħlu siti ta’ kostruzzjoni stand-alone. 

Fir-rapport issemmiet ukoll il-garanzija bankarja. F’dan ir-rigward irridu naraw li jsir impact assessment mill-Awtorità dwar l-implimentazzjoni ta’ din ir-rakkomandazzjoni, imma ninsabu determinati li nilħqu l-għan rifless f’din ir-rakkomandazzjoni. Meta tiġi effettwata proprjetà ta’ terzi l-bord qed jirrakkomanda li toħroġ sospensjoni tax-xogħlijiet u dawn ma jitkomplewx qabel l-istess Awtorità tkun hi li tiċċertifika li s-sitwazzjoni tkun ġiet rimedjata. Nixtieq insostni li din il-proċedura diġà qiegħda tiġi applikata. Ċertament fadal ħafna xi jsir u nemmen li t-tisħiħ li se jsir fl-aspett ta’ infurzar, anke l-aspett ta’ ċentralizzazzjoni u investiment f’aktar taħriġ speċjalizzat għall-ispetturi, se jwassal biex din tkompli tħalli l-benefiċċji tagħha billi l-Awtorità tkun f’pożizzjoni li tintervjeni ħalli kemm jista’ jkun ikollna sitwazzjoni fejn dawn t-tip ta’ sitwazzjonijiet jiġu evitati mill-ewwel.

Eventwalment imbagħad qegħdin naraw kif l-istess Awtorità tkun f’pożizzjoni li tista’ tintervjeni mhux biss fuq ix-xogħol li jkun qiegħed isir bi ksur tal-liġijiet jew bi ksur tal-method statement approvat, imma wkoll fuq xogħol li l-istess persuna liċenzjata jkollha f’siti oħrajn. Dan biex nassiguraw li jkun hemm deterrent b’saħħtu ħalli kulħadd jassigura ruħu li jippożizzjona ruħu mal-istandards li qegħdin jiġu rikjesti.

Il-bord għaraf il-pass tajjeb li sar dwar il-liċenzja tal-bennejja li din tinħareġ mill-BCA u appella biex ikun hemm konsiderazzjonijiet ulterjuri fuq dan il-proċess. Nemmen li dan huwa parti mill-funzjoni li trid tiżvolġi f’dik li hija strateġija nazzjonali ta’ fejn irridu, minn żmien għal żmien u minn sena għall-oħra, nieħdu lil dan is-settur. Dan anke biex inkunu ġusti u nippreparaw lil dawk kollha li jistgħu jiġu effettwati minn dawn il-leġiżlazzjonijiet sabiex finalment naslu għall-għan aħħari tagħna; dak li jkollna standards li jixirqu u li jagħtu serħan il-moħħ liċ-ċittadini tagħna. Id-Direttorat il-ġdid se jkollu wkoll din il-funzjoni marbuta mal-istrateġija li trid tieħu inkonsiderazzjoni wkoll dan l-aspett tat-tisħiħ tas-sengħa u l-funzjoni tal-bennej fid-dinja tal-bini tal-lum. 

Sur President, bħala Gvern mhux qed nillimitaw ruħna għal dawk li huma konklużjonijiet tal-inkjesta, imma nemmnu u nagħrfu li hemm miżuri u inizjattivi oħrajn li jistgħu jkomplu jsaħħu l-vuċi u r-rappreżentanza taċ-ċittadini. Fil-fatt, kif tenna l-Prim Ministru, se nwaqqfu helpline fejn iċ-ċittadini jkunu jistgħu jressqu l-ilmenti tagħhom. Sinċerament, ma nistax nifhem bl-ebda mod kif wieħed jista’ jirredikola inizjattiva ta’ din it-tip li toffri assistenza 24 siegħa fil-ġurnata. (Onor. Membri: Hear, hear) Ma nistax nifhem kif tista’ tirredikola din it-tip ta’ inizjattiva kemm-il darba qed tilmenta li hemm persuni li qed iġarrbu l-inkonvenjent u jridu jaraw li tittieħed azzjoni, meta dan huwa mod kif se jirrapportaw dak l-inkonvenjent biex tittieħed l-azzjoni. Hemmhekk ukoll rajna b’umiltà kif l-istess inkjesta pubblika osservat il-fatt li għandek numru ta’ funzjonijiet minn diversi entitajiet li jistgħu u għandhom jiġu b’xi mod jew ieħor ikkonsolidati biex is-servizz lill-pubbliku jkun mogħti aħjar. 

B’referenza għall-Awtorità għas-Saħħa u s-Sigurtà fuq il-Post tax-Xogħol irrid ngħid li r-rapport tal-inkjesta jagħmel numru ta’ rakkomandazzjonijiet u osservazzjonijiet. Irrid ngħid ukoll li fis-sigħat li għaddew irċevejt ir-riżenja taċ-Chairman mhux eżekuttiv ta’ din l-Awtorità, il-Perit David Xuereb, abbażi u b’rispett lejn il-konklużjonijiet ta’ din l-inkjesta. Minn hawnhekk insellem lill-Perit Xuereb li b’mod tempestiv ħafna rreaġixxa b’rispett lejn din l-inkjesta u l-konklużjonijiet tagħha u għaraf kemm dan kien eżerċizzju importanti. Rajna kif fl-aħħar xhur din l-Awtorità kienet diġà qiegħda tieħu rwol u intensifikat il-ħidma tagħha, inkluż biex tassigura li ssaħħaħ il-kondizzjonijiet tal-ħaddiema fi ħdanha. 

Hemm ukoll sitwazzjoni marbuta mat-taħriġ li hemm bżonn fis-settur tal-kostruzzjoni b’diskussjonijiet mal-MCAST għall-introduzzjoni ta’ diploma course u tisħiħ tas-sistemi interni tagħha li jwasslu għal aktar speċjalizzazzjoni. Ir-rapport irrimarka wkoll fuq il-kompetenza teknika tal-ħaddiema fi ħdan l-OHSA. Hawnhekk tajjeb ngħid li sar ristrutturar intern sabiex ikun hemm taqsima tal-ispetturi li jkollha tim iffokat fuq is-settur tal-kostruzzjoni, pass li issa se jkompli jissaħħaħ b’dik li hija ċ-ċentralizzazzjoni tal-ispettorat mal-BCA. Kif tennejt aktar kmieni, għamilna pass oltre u se nkunu qegħdin niċċentralizzaw din il-ħidma, li mbagħad ċertament se tkun ikkumplimentata bir-rapportaġġ miftuħ 24 siegħa kuljum, inkluż festi, Sibtijiet u Ħdud. Dan biex verament nassiguraw li nagħtu saħħa liċ-ċittadin u lil dawk li b’mod konsegwenzjali jiġu affettwati mis-settur tal-kostruzzjoni. 

Qabel nibda nikkonkludi, irrid nagħmel referenza għall-inizjattivi li ttieħdu, inkluż proġett pilota marbut mal-aspett tal-ispettorat fl-OHSA fejn ġie introdott field officer li ta’ kuljum iżur siti ta’ kostruzzjoni, kemm dawk notifikabbli u anke siti li mhumiex notifikabbli u ġieli ma jkunux fil-lista. Dan biex qabel ma l-ispetturi veri u proprji jmorru fuq il-post jaċċertaw ruħhom li hemm l-attività fuq is-sit. Irrid ngħid li f’xahrejn, f’Jannar u Frar, 2024, il-field officer żar 600 sit f’pajjiżna li mbagħad dan wassal biex ikun hemm proċess aktar effettiv fl-infurzar meta jmorru l-ispetturi. Naħseb li dan kien proġett pilota li ħalla u se jħalli l-frott tiegħu fiż-żmien li ġej.

Sur President, nikkonkludi billi ngħid li llum stajna ġejna hawn u għażilna dak li ilha tagħmel l-Oppożizzjoni u l-Kap tal-Oppożizzjoni, jiġifieri t-triq tal-populiżmu u l-partiġjaniżmu fuq suġġett tant sensittiv li jmiss miegħu kull ċittadin Malti u Għawdxi. Illum stajna ġejna hawnhekk u waqafna mad-dikjarazzjoni li xeħtet ’il barra dak li allega għal xhur sħaħ il-Kap tal-Oppożizzjoni, inkluż illum, fuq il-Prim Ministru, jiġifieri li kien hemm xi tip ta’ rabta bejn l-allokazzjoni tal-art u l-mewt traġika taż-żagħżugħ Jean Paul Sofia. Iżda din mhijiex il-politika tagħna. Aħna Gvern li jisma’, imma fuq kollox Gvern kuraġġuż li jieħu d-deċiżjonijiet u jwettaq riformi li jgħollu l-istandards, mhux biss f’dan is-settur imma fid-diversi setturi f’pajjiżna. Kien hemm u jista’ jkun hemm xi nuqqasijiet fil-futur? Ir-risposta probabbli hija iva, imma d-dover tagħna huwa dak li nimplimentaw ir-rakkomandazzjonijiet. Tajjeb li nirrimarka li dan diġà sar f’eżerċizzji passati, inkluż fir-Rapport Quintano u hekk se nkunu qegħdin nagħmlu f’din l-inkjesta amministrattiva. Il-politika tagħna hija dik li televa d-drittijiet taċ-ċittadini ’l fuq u ssaħħaħ is-saħħa u s-sigurtà tal-ħaddiema u taċ-ċittadini tagħna. Nirringrazzjak. (Onor. Membri: Hear, hear)
L-ISPEAKER: Grazzi. Sar il-ħin.

Fis-7.02 p.m. id-diskussjoni ġiet interrota u baqgħet aġġornata.

L-ISPEAKER: Qabel ma ngħaddi għall-Aġġornament nistaqsi lill-Onor. Naomi Cachia dwar jekk hemmx xi ftehim li għandu jiġi verbalizzat.  

ONOR. NAOMI CACHIA: Sur President, ninforma lill-Kamra li ntlaħaq ftehim li l-Kamra tiltaqa’ għada l-Ħamis, 29 ta’ Frar, 2024 u l-Ġimgħa, l-1 ta’ Marzu, 2024 fis-2.00 p.m. sabiex titkompla diskussjoni ġenerali mingħajr vot kif tidher fuq l-Aġenda. F’dawn is-seduti l-ħin tal-interruzzjoni tax-xogħol ikun fis-7.00 p.m., ma jkunx hemm mistoqsijiet parlamentari u l-ħin tal-Aġġornament ma jitteħidx.

L-ISPEAKER: Grazzi. L-Onor. Robert Cutajar.

ONOR. ROBERT CUTAJAR: Sur President, nikkonferma dan il-ftehim bejn l-Oppożizzjoni u l-Gvern. 

L-ISPEAKER: Grazzi. Ngħaddu għall-Aġġornament. Il-Ministru Jonathan Attard.

AĠĠORNAMENT

ONOR. JONATHAN ATTARD: Sur President, nipproponi l-Aġġornament tal-Kamra għal għada l-Ħamis, 29 ta’ Frar, 2024 fis-2.00 p.m. b’din l-aġenda:

 Ordnijiet tal-Ġurnata
[bookmark: _Hlk160022576]
Diskussjoni Ġenerali mingħajr vot b’rabta mar-rapport tal-Bord tal-Inkjesta li nħatar dwar l-inċident li seħħ nhar it-3 ta’ Diċembru 2022 fejn iġġarrfet binja waqt xogħol ta’ kostruzzjoni u ġiet ikkaġunata l-mewt ta’ Jean Paul Sofia – Kontinwazzjoni;

Abbozz ta’ Liġi li jimplimenta Miżuri tal-Estimi - Tieni Qari (Kont.);

Abbozz ta’ Liġi li jemenda l-Kodiċi Kriminali (Emenda Nru 5) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 6) - Tieni Qari;

Abbozz ta’ Liġi li jemenda l-Kodiċi Ċivili - Tieni Qari;

Abbozz ta’ Liġi li jemenda l-Kodiċi Ċivili (Emenda Nru 2) - Tieni Qari;

Abbozz ta’ Liġi dwar it-Twaqqif ta’ Kumitat għar-Rakkomandazzjonijiet ta’ Miżuri għall-Ħarsien ta’ Ġurnalisti, Persuni oħra b’irwol fil-Midja u Persuni fil-Ħajja Pubblika - Tieni Qari;

Abbozz ta’ Liġi li jemenda l-Kostituzzjoni ta’ Malta - Tieni Qari;

Abbozz ta’ Liġi li jemenda Diversi Liġijiet dwar il-Protezzjoni tal-Midja u tal-Ġurnalisti - Tieni Qari;

Abbozz ta’ Liġi dwar il-Monitoraġġ Elettroniku - Tieni Qari;

Abbozz ta’ Liġi li jemenda l-Att dwar l-Attiv Finanzjarju Virtwali - Tieni Qari; 

Abbozz ta’ Liġi li jemenda l-Att dwar il-Patrimonju Kulturali - Tielet Qari.

-----

Abbozz ta’ Liġi li jemenda l-Att dwar il-Kummissarji għall-Ġustizzja - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 10) - Kumitat Permanenti;

Abbozz ta’ Liġi li jemenda Liġijiet Varji dwar il-Kirjiet Residenzjali Privati - Kumitat Permanenti;

Abbozz ta’ Liġi fuq Azzjoni dwar il-Klima - Kumitat Permanenti; u

Abbozz ta’ Liġi li jemenda l-Att dwar il-Protezzjoni tal-Ambjent - Kumitat Permanenti.

L-ISPEAKER: Grazzi. Rimarki? L-Onor. Janice Chetcuti.

ONOR. JANICE CHECUTI: Sur President, nibda billi nkompli nuri s-solidarjetà tiegħi mal-ġenituri ta’ Jean Paul Sofia. Żgur li ħadd minna qatt ma jista’ mqar iħoss farka minn dak li huma diġà għaddew u ovvjament għadhom għaddejjin minnu. Din kienet seduta partikolari mimlija emozzjoni. 

F’dan il-ħin tal-Aġġornament nixtieq nitkellem fuq emozzjoni oħra li esperjenzajna f’seduta emozzjonali li kellna l-ġimgħa l-oħra. Kienet attività mtellgħa f’dan il-Parlament mill-Onor. Ivan Bartolo fejn għamilna nofstanhar nagħtu ġieħ lill-jum iddedikat għall-ġustizzja soċjali. Kien hemm diversi persuni li għoġobhom jitkellmu fuq l-uġigħ u s-sofferenzi tagħhom. Rajna emozzonijiet li għalkemm ma kenux daqshekk b’saħħithom bħal dawk li esperjenzajna llum, però xorta waħda kienu wirja ċara ta’ sofferenzi li ħafna nies qed jgħixu fil-ħajja tagħhom ta’ kuljum.

Minn hawn nerġa’ nuri l-apprezzament kbir tiegħi lejn l-Onor. Bartolo, li bl-Ingliż ngħidu li he practises what he preaches, għax dak kollu li jipprietka kontinwament jgħixu ta’ kuljum fil-ħajja tiegħu. Anke hawnhekk wieħed jinnota b’apprezzament kbir kif dakinhar l-Onor. Bartolo qagħad kwiet u flimkien magħna kollha smajna proprju lil dawn is-Sinjuri jirrakkontawlna s-sofferenzi li qegħdin jgħixu. L-interventi kollha kellhom valur partikolari u importanti. Biss kien hemm Sinjura li lili laqtitni immens. Fil-fatt bdejt nempatizza magħha u nħoss l-uġigħ li bdiet titkellem bih, għax jolqot ftit anke lid-dekasteru li jien shadow minister tiegħu; dak tal-annimali u l-ħarsien tagħhom. Din is-Sinjura, b’dinjità kbira u rasha ’l fuq, irrakkontatilna kif f’dawn l-aħħar snin spiċċat mingħajr saqaf fuq rasha, li hu wieħed mill-aktar affarijiet bażiċi f’ħajjitna, li jien u tant nies oħrajn nieħdu for granted. 

Irrid nistqarr li wara li smajt lil din il-mara, ma stajtx inneħħiha minn moħħi u ddeċidejt li nagħmel ftit riċerka, anke permezz ta’ mistoqsijiet parlamentari, biex nipprova nifhem ftit dan il-fenomenu ikrah li sfortuntament f’dawn l-aħħar snin bħal donnu kulma jmur qiegħed dejjem jikber f’pajjiżna, cjoè nies li qed jispiċċaw jgħixu fit-triq mingħajr saqaf fuq rashom. Din is-Sinjura, bil-mod partikolari tagħha, spjegatilna li hi kellha tagħmel għażla ferm importanti bil-flus li kien qed jirnexxilha taqla’, fejn kellha tagħżel jew li tħallas il-kera għal saqaf fejn torqod jew tixtri l-ikel biex tkun tista’ tgħix. Ovvjament, naf li hawn nies differenti jgħixu f’pajjiżna, però onestament din il-mara laqtitni ħafna mill-viċin. B’dinjità kbira qasmet ħajjitha u affarijiet personali magħna biex tgħidilna minn liema tip ta’ tbatija għaddejja minnha. Għalkemm ma nafx id-dettalji eżatt, imma hawn qed nirrepeti dak li din is-Sinjura qaltilna b’tant kuraġġ. 

Din is-Sinjura bdiet tgħid li filgħaxija ta’ kuljum tipprova ssib post fejn hi tħossha sigura li tista’ tqatta’ l-lejl tagħha. Qaltilna wkoll li xi drabi kienet ħassitha mhedda u anke ġiet imsawta proprju minn nies oħrajn li bħalha riedu jsibu post komdu fejn jorqdu. Qalet ukoll li pprovat tidħol fi proprjetà li ma kellhiex tidħol fiha, inqabdet u weħlet multa ta’ €4,000 talli għamlet dan. 

Sur President, dan lili jħassibni. Hawn m’iniex qed ngħid li jekk xi ħadd jagħmel xi ħaġa ħażina, m’għandux ikun hemm regolarizzazzjoni u jpatti għal għemilu, imma f’sitwazzjoni bħal din, kif jista’ bniedem bla saqaf jeħel multa ta’ €4,000 għax ipprova jsib xi mkien sigur fejn jorqod? Għalija din hija xi ħaġa li ma titwemminx. Nammetti li dħalt f’qoxorti u għal ftit ħin ipprovajt nimmaġina ruħi fil-ħajja ta’ din l-mara. Xi ħaġa li laqtitni immens ukoll kienet li waqt li din il-mara tkellmet u spjegatilna s-sofferenzi tagħha, bdiet il-ħin kollu ssemmi lill-kelb tagħha.
Din il-mara rnexxielha ssib sostenn, ftit tama u kenn fl-imħabba li taha biss il-kelb tagħha. Hawnhekk għandna x’nitgħallmu ħafna minn dawn in-nies li b’xi mod jew ieħor permezz ta’ din il-konferenza li saret f’din il-Kamra preseduta minnek, Sur President, riedu jwasslu l-messaġġ tagħhom. Bħala politiċi nkunu verament qed nagħmlu dak li ġejna vvotati u magħżulin għalih, jekk nagħmlu l-almu kollu tagħna biex nipprovaw innaqqsu dawn is-sofferenzi li smajna f’din il-Kamra. 

Sur President, naf li inti bniedem li tempatizza ħafna, għaliex dakinhar tal-konferenza nnotajtek kif bdejt tisma’ b’tant ħerqa. Ħaġa li laqtitni ħafna f’din il-mara kienet li, wara li spjegatilna dak kollu li għaddejja minnu, qaltilna wkoll li l-ftit flus li għandha tużahom biex tiekol hi u biex jiekol il-kelb tagħha. Din il-mara m’għandhiex fejn torqod però ta’ kuljum tara li jkollha biżżejjed flus biex tixtri l-ikel għall-kelb tagħha. Waqt din is-sofferenza kollha xorta tibqa’ taħseb fil-kelb tagħha.
 
Din il-mara semmiet xi ħaġa oħra li inkwetatni. Ovvjament, nerġa’ ngħid li d-dettalji ma nafhomx, għalkemm komplejt insegwi kif żvolġiet din l-istorja. Din il-mara ma tistax tidħol f’shelter minħabba li l-ebda shelter ma taha akkoljenza jekk hi tidħol bil-kelb tagħha. Forsi min qed isegwina qed jgħid: Imma din bis-serjetà? L-ewwel nieħdu ħsieb lilha u mhux il-kelb. Hawnhekk m’iniex qed nagħti importanza li l-kelb għandu jingħata shelter, però qed nappella biex wieħed jipprova jempatizza ma’ din il-mara u jpoġġi ruħu għal ftit minuti minflok din il-mara. Il-kelb għal din il-mara jfisser kollox. Dawk huma l-par għajnejn li filgħodu hi ssib iħarsu lejha. Dak huwa l-uniku being li jagħtiha ftit imħabba. 

F’dawn l-aħħar snin l-imħabba ma sabitha minn imkien din il-mara! Għalhekk hawn nixtieq nagħmel appell. Wara kollox, nispera li m’għandniex eluf ta’ nies li huma bla saqaf fuq rashom u li qed jgħixu barra mal-kelb tagħhom. Minn hawnhekk, f’isem dawn in-nies, qed nitlob li fix-shelters tagħna, li naf li jiġu mmexxija b’tant imħabba u għożża, nipprovaw nifhmu ftit aktar din is-sitwazzjoni partikolari. Nemmen li lil din is-sinjura għandna b’xi mod naraw kif insibulha post f’shelter biex tgħix fih mal-kelb tagħha. L-istorja ta’ din il-mara forsi tista’ tkun storja ta’ nies oħrajn hemm barra. 

L-annimal ma jistaqsikx, annimal iħobbok bla ebda kondizzjoni u jagħtik is-sostenn tiegħu permezz tal-eżistenza tiegħu. Dan kollu ma nistgħux ninsewh, anke f’sitwazzjonijiet ta’ dan it-tip. 

Sur President, nagħlaq billi ngħid li jekk bħala politiċi jirnexxilna niksbu ħafna suċċessi għal tant persuni differenti, però mbagħad nonqsu li nagħtu importanza lil ħajja waħda ta’ kwalunkwe bniedem, allura hemmhekk ma nkunux qegħdin nagħmlu politika ta’ suċċess, imma fil-verità nkunu qegħdin nagħmlu politika li qed tfalli. Nirringrazzjak.

L-ISPEAKER: Grazzi. Aktar rimarki? L-Onor. Stephen Spiteri.

ONOR. STEPHEN SPITERI: Sur President, illum nixtieq inwassal realtà f’pajjiżna li konsegwenza tagħha qed isofru l-anzjani u l-pensjonanti tagħna. Għalhekk bħala Membru Parlamentari min-naħa tal-Oppożizzjoni rrid inwassal din is-sitwazzjoni għall-attenzjoni ta’ din il-Kamra. Huwa tajjeb li niftaħru li l-pensjonijiet tagħna jogħlew ħalli l-anzjani jlaħħqu mal-għoli tal-ħajja. Huwa tajjeb li naraw żieda f’Baġit wara l-ieħor biex l-anzjani jkollhom ftit aktar ewro fil-but biex ilaħħqu mal-ispejjeż li kontinwament ikollhom iħabbtu wiċċhom magħhom. Però naħseb li l-akbar prijorità għall-anzjani biex jgħixu kuntenti hija s-saħħa; wara kollox hija prijorità mhux biss għall-anzjani imma għalina lkoll. F’dak iż-żmien partikolari meta inti tkun kbirt u tkun aktar soġġett li timrad u jkollok bżonn aktar mediċini, servizzi u kura, naħseb li dawn l-affarijiet bażiċi għandhom ikunu mħarsa. Wara kollox is-saħħa hija dritt għal kulħadd, b’mod speċjali meta tkun wasalt f’dak il-perjodu ta’ ħajtek. Jiddispjaċini ngħid li xi drabi s-servizzi tas-saħħa ma jaslux għand l-anzjani tagħna u se nagħti xi eżempji biex ninftiehem aħjar. 

Illum għandna listi ta’ stennija ta’ xhur, jekk mhux snin, f’dawk li huma operazzjonijiet ta’ kirurġija relatata mal-ortopedija, jiġifieri meta l-anzjani jkunu jridu jibdlu l-irkoppa jew il-hip jew inkella jkunu jeħtieġu jagħmlu operazzjonijiet relatati mal-vista, bħall-katarretti. Immaġina jkollok 75 sena jew 80 sena u tmur tara konsulent ortopediku jew oftalmologu, jekk ikollok problemi ta’ vista, u dan jgħidlek li trid tistenna x-xhur jew is-snin. Hawn mhux qed nitkellmu fuq xi ħadd li għandu 30 sena, 40 sena jew 50 sena, li għalih erba’ snin forsi ma jfissrux daqshekk. Hawnhekk qed nitkellmu fuq persuni li taw kontribut lis-soċjetà tagħna, rabbew lill-familji tagħna, ikkontribwixxew biex l-ekonomija ta’ pajjiżna qiegħda fejn hi llum u llum għandhom bżonn lilna biex ngħinuhom. Neħtieġu servizzi tas-saħħa li jagħtu prijorità lill-persuni ta’ ċerta età. Wara kollox, aħna lkoll għandna x-shelf life tagħna. Ejja ma ndurux mal-lewża, nafu li mhux se nibqgħu ngħixu għal dejjem. Jekk għandek anzjan jew anzjana ta’ 75 sena jew 80 sena li għandhom bżonn operazzjoni u ngħidulhom li hemm lista ta’ stennija ta’ erba’ jew ħames snin oħra, ma nkunux qed ngħadduhom biż-żmien? Dan minbarra li qed niddegradaw il-kwalità ta’ ħajjithom għax se jkomplu jgħixu bl-uġigħ. Dawn huma każijiet li niltaqa’ magħhom kontinwament. 

Għalhekk minn dan il-Parlament qed nissuġġerixxi li nsibu soluzzjoni billi nagħtu prijorità lil dawn il-pazjenti tagħna ta’ ċerta età li għaddejjin minn morbidità. Morbidità tfisser kif il-kondizzjoni jew marda tagħhom qed taffettwalhom ħażin il-kwalità ta’ ħajjithom. Illum irridu naraw anzjanità attiva, anzjani fuq saqajhom u anzjani li fl-aħħar żmien li qed jgħixu fuq din l-art ikollhom kwalità ta’ ħajja kemm jista’ jkun pjaċevoli ħalli jkunu jistgħu jgawdu lill-familja tagħhom, lin-neputijiet u lil dawk qrib tagħhom. Fuq kollox irridu li jgħixu kuntenti. Naħseb li din ir-realtà għandna nħarsu lejha anke minn dan il-Parlament, fil-kumitati tagħna, fosthom fil-Kumitat Permanenti dwar is-Saħħa u fil-Kumitat Permanenti dwar l-Affarijiet Soċjali. Qed nitkellem fuq il-qasam soċjali u l-qasam tas-saħħa għax bil-konverġenza ta’ dawn iż-żewġ oqsma nistgħu naslu biex l-anzjani tagħna f’pajjiżna jkollhom dak li jixirqilhom u jgħixu ħajjithom b’dinjità. Nirringrazzjak.

L-ISPEAKER: Grazzi. Aktar rimarki? L-Onor. Jerome Caruana Cilia.

ONOR. JEROME CARUANA CILIA: Sur President, illum bilfors ikolli nitkellem dwar dak li ħareġ aktar kmieni dalgħodu, fejn tista’ tgħid li l-istorja tat raġun lil Isabelle u lil John, il-ġenituri tal-mibki iżda qatt minsi Jean Paul Sofia.

Mhux ta’ b’xejn li l-Membri tan-naħa tal-Gvern ma ridux li tinħatar inkjesta pubblika akkost ta’ kollox però dwar dan se nkun qed nitkellem f’aktar dettall fil-jiem li ġejjin. It-traġedja tal-mibki iżda qatt minsi Jean Paul Sofia xxokkjat nazzjon. Għaddew kważi 15-il xahar mit-3 ta’ Diċembru 2022, minn meta seħħet din it-traġedja u sal-lum għadu ħadd ma refa’ r-responsabbiltà politika. Lanqas ħadd ma jista’ jimmaġina d-dulur li għaddejjin minnu ommu, missieru u l-qraba ta’ Jean Paul Sofia. Sal-lum stess kellimt lil Isabelle, li nkellimha kważi kuljum, u meta nħares f’għajnejha, ninduna bil-weġgħa u bid-dulur perpetwu. 

Infakkar, għaliex tajjeb li ma ninsewx, li nhar is-Sibt 3 ta’ Diċembru 2022, Jean Paul Sofia, żagħżugħ Malti li kellu biss 20 sena, tilef ħajtu meta nqabad taħt it-tifrik tal-binja li ġġarrfet f’Kordin. Infakkar li l-katavru tiegħu nħareġ mill-ħaddiema tad-Dipartiment tal-Protezzjoni Ċivili kmieni l-għada l-Ħadd filgħodu wara ħidma ta’ salvataġġ li damet sejra ’l fuq minn 15-il siegħa. Jean Paul Sofia safa maqtul ħabta u sabta u nstab mejjet taħt it-terrapien. 

Sur President, is-sitwazzjoni ma kienet faċli xejn. Il-qraba ta’ Jean Paul Sofia, partikolarment ommu Isabelle, għaddew minn ħafna. Lanqas tistgħu timmaġinaw l-ostakli li għaddiet minnhom Isabelle. Hawn naf x’qed ngħid għaliex uħud minnhom ħafna drabi għexthom magħha. Però din l-omm, minkejja l-ostakli kollha, baqgħet iffokata u determinata, taħdem kuljum favur il-verità. Minn kollox għamlu biex tiskot u ma tibqax tinsisti bl-għajta favur il-verità u l-ġustizzja għal binha. Ipprovaw jixtruha, attakkawha personalment, ipprovaw jirredikolawha u jżebilħuha. Minn kollox ipprovaw jagħmlu. Nerġa’ ngħid, naf x’qed ngħid għaliex ħafna drabi għexna dan flimkien. Iżda Isabelle ma beżgħetx mill-cowboys, ma beżgħetx mill-bullies u ma beżgħetx mill-partitarji mgħammda bil-partiġjaniżmu politiku. Le, ma beżgħetx, imma b’kuraġġ u b’determinazzjoni baqgħet tiġġieled favur dak li hu sewwa. Baqgħet tiġġieled għaliex din kienet ġlieda favur il-ħaqq, il-ġustizzja u l-verità. 

Jien se nkun ċar. Ma jistax ikun li ssir traġedja bħal din fejn żagħżugħ innoċenti jitlef ħajtu u ħadd ma jerfa’ responsabilità politika. Kif sħaqt kemm-il darba, jgħaddu jumejn, tlieta, jgħaddi ż-żmien tal-funeral, iż-żmien tal-kondoljanzi u ż-żmien li nisimgħu dwar dan il-każ fuq il-mezzi tax-xandir u min hu kkakkmat mal-poter mar lura fir-rutina tas-soltu. Kollox business as usual u ħadd ma jindenja jerfa’ responsabilità politika. Infakkar li bħala Oppożizzjoni sħaqna u nibqgħu nisħqu favur is-sewwa u l-ġustizzja. Kien għalhekk li vvotajna favur li tinħatar inkjesta pubblika. Infakkar li oħrajn ivvotaw kontra. B’mod partikolari l-Prim Ministru, u ngħid dan b’dispjaċir imma dik hi r-realtà, baqa’ stinat u jwebbes qalbu fil-konfront ta’ omm u missier Jean Paul Sofia sal-aħħar. Il-Grupp Parlamentari Laburista vvota kontra li jkollna l-verità kollha għaliex ma ridux inkjesta pubblika b’saħħa. Kif jistgħu jorqdu billejl? 

Infakkar li meta l-Prim Ministru ra l-għadab u r-rabja, ovvjament bir-raġun, tal-poplu Malti u Għawdxi, ma kellux għażla oħra ħlief li jagħmel u-turn u ddeċieda li jaħtar inkjesta pubblika. Kulma xtaqu l-qraba ta’ Jean Paul Sofia hu li l-affarijiet jimxu bi trasparenza u mhux bil-ħabi, sabiex tassew ikollna l-verità kollha biex issir ġustizzja. 

Kif diġà għedt, dwar l-inkjesta pubblika nitkellem fid-dettall fil-jiem li ġejjin. Però se nkun ċar u nagħlaq b’dan il-punt. Il-Gvern ma jistax ma jerfax ir-responsabilità, għaliex issa, kif ilna nisimgħu f’dawn l-aħħar ġimgħat u xhur, ilu jkaxkar saqajh biex jieħu azzjoni f’dan is-settur. Iva, minn din in-naħa tal-Kamra, jien f’isem sħabi, se nkun qed ninsisti li b’mod immedjat il-Gvern jaħdem biex ir-rakkomandazzjonijiet li joħorġu mill-inkjesta jiġu implimentati u verament issir ġustizzja.

Fl-aħħar nett irrid ngħid grazzi lill-ġenituri ta’ Jean Paul Sofia, Isabelle u John, partikolarment lil ommu Isabelle li minkejja d-dulur perpetwu tagħha, iddeċidiet li tikteb l-istorja. Iva, Isabelle kitbet l-istorja mhux għaliha personali imma għall-ġid komuni u għal ġenerazzjonijiet futuri. Illum mhuwiex it-tmiem imma tragward ieħor favur il-ħidma tagħha u tagħna għal dak li hu tajjeb u ġust. Grazzi Isabelle. Kont miegħek mill-bidu nett u se nibqa’ miegħek sal-aħħar. Nirringrazzjak.

L-ISPEAKER: Grazzi. Il-Kamra hija aġġornata għal għada, il-Ħamis, 29 ta’ Frar 2024 fis-2.00 p.m. bl-aġenda kif komunikata mill-Ministru.   

Fis-7.29 p.m. il-Kamra aġġornat mingħajr ma saret il-mistoqsija. 



[bookmark: _Toc245122885]
MISTOQSIJIET GĦAL TWEĠIBIET ORALI MWIEĠBA BIL-MIKTUB

BAJJA TAL-ĠNEJNA – ENFORCEMENT NOTICES FUQ BOATHOUSES

14198. L-ONOR. IVAN BARTOLO  staqsa lill-Ministru għal Għawdex u l-Ippjanar: Jista' l-Ministru jgħid kemm inħarġu enforcement notices fuq boathouses mibnija illegalment fil-Bajja tal-Ġnejna f’dawn l-aħħar ħames snin, maqsuma sena b’sena?

ONOR. CLINT CAMILLERI (Ministru għal Għawdex u l-Ippjanar): Ninforma lill-Onor. Interpellant li matul dawn l-aħħar ħames snin, fil-Bajja tal-Ġnejna nħareġ Avviż ta’ Infurzar wieħed. In-numru ta’ referenza ta’ dan il-każ huwa EC/105/23 li jispeċifika: Għandek żvilupp mingħajr permess li jikkonsisti minn tħammil ta’ materjal u livellar tal-art biex ġiet ifformata kamra tax-xtajta fuq sit skedat skont Notifikazzjoni tal-Gvern bin-numru 400/96. Dan l-Avviż ta’ Inforzar huwa soġġett għal multa kuljum skont LS 552.24, Regolament 3, Kategorija C.


PILOT PROJECT REPORT - TERAPIJA FL-AWTIŻMU

14199. L-ONOR. IVAN BARTOLO  staqsa lill-Ministru għall-Politika Soċjali u d-Drittijiet tat-Tfal: Jista' l-Ministru jqiegħed fuq il-Mejda tal-Kamra l-pilot project report dwar terapija fl-awtiżmu provduta minn Hand-in-Hand li kien sar fl-2018?

ONOR. MICHAEL FALZON (Ministru għall-Politika Soċjali u d-Drittijiet tat-Tfal):  Nitlob lill-Onor. Interpellant sabiex jirreferi l-mistoqsija parlamentari tiegħu lill-Ministru kkonċernat.


PROPRJETÀ MGĦODDIJA MILL-KNISJA LILL-ISTAT

14210. L-ONOR. IVAN BARTOLO  staqsa lill-Ministru għall-Artijiet u l-Implimentazzjoni tal-Programm Elettorali: Jista' l-Ministru jwieġeb il-mistoqsijiet parlamentari 11201 u 12018 li oriġinarjament saru lill-Prim Ministru u lill-Ministru għall-Akkomodazzjoni Soċjali u Affordabbli rispettivament u jgħid meta bdew in-negozjati bejn il-Gvern u s-Santa Sede dwar ftehim ġdid li jirregola l-proprjetà immobbli li l-Knisja Kattolika għaddiet lill-Istat Malti fl-1991? Jista’ jgħid ukoll fiex waslu dawn in-negozjati?

ONOR. STEFAN ZRINZO AZZOPARDI (Ministru għall-Artijiet u l-Implimentazzjoni tal-Programm Elettorali): Nirreferi lill-Onor. Interpellant għat-tweġiba li kienet ingħatat għall-mistoqsija parlamentari 13423.


BAJJA TAL-ĠNEJNA – KAŻ TA’ INDIVIDWU

14211. L-ONOR. IVAN BARTOLO staqsa lill-Ministru għal Għawdex u l-Ippjanar: Jista' l-Ministru jgħid jekk il-boathouse li fl-aħħar sentejn inbniet fil-Bajja tal-Ġnejna mill-individwu, li d-dettalji dwaru qed jingħataw separatament, kinitx koperta minn permessi tal-Awtorità għall-Ippjanar, u jekk le ħaditx xi azzjoni ta’ inforzar?

ONOR. CLINT CAMILLERI: Ninforma lill-Onor. Interpellant li l-boathouse li qed issir referenza għaliha - li nbniet matul dawn l-aħħar sentejn fil-Bajja tal-Ġnejna - hija koperta b’Avviz ta’ Inforzar; stante li ma kien hemm l-ebda permess biex tinbena. Referenza ta’ dan il-każ huwa EC105/23. Għandek żvilupp mingħajr permess li jikkonsisti minn tħammil ta' materjal u livellar tal-art biex ġiet ifformata kamra tax-xtajta fuq sit skedat skont Notifikazzjoni tal-Gvern bin-numru 400/96. Dan l-Avviż ta’ Inforzar huwa soġġett għal multa kuljum skont LS552.24, Regolament 3, Kategorija C.


CUSTOMER CARE TAS-SERVIZZI TAS-SAĦĦA MENTALI – ILMENTI RIŻOLTI

14928. L-ONOR. GRAZIELLA ATTARD PREVI  staqsiet lill-Ministru għas-Saħħa u l-Anzjanità Attiva: Jista’ l-Ministru jgħid kemm mill-ilmenti li daħlu fuq il-Customer Care tas-servizzi tas-Saħħa Mentali li jista’ jiġi kkuntattjat fuq 2330 4444, ġew riżolti f’persentaġġi?

ONOR. JO ETIENNE ABELA (Ministru għas-Saħħa u l-Anzjanità Attiva): Ninsab informat li ġew riżolti 98.7% tal-ilmenti li daħlu fuq il-Customer Care tas-Servizzi tas-Saħħa Mentali li jista’ jiġi kkuntattjat fuq 2330 4444.

CUSTOMER CARE TAS-SERVIZZI TAS-SAĦĦA MENTALI – ILMENTI

14929. L-ONOR. GRAZIELLA ATTARD PREVI staqsiet lill-Ministru għas-Saħħa u l-Anzjanità Attiva: Jista’ l-Ministru jgħid liema lmenti jiġu ttrattati mill-Customer Care tas-Servizzi tas-Saħħa Mentali li jista’ jiġi kkuntattjat fuq 2330 4444 u liema lmenti jiġu ttrattati mill-Kummissarju għas-Saħħa Mentali?

ONOR. JO ETIENNE ABELA: Ninsab informat li l-Customer Care tas-Servizzi tas-Saħħa Mentali jittratta lmenti varji fosthom:

•	Talba għall-bidla tal-Konsulent kuranti 
•	Talba għall-bidla fit-Trattament 
•	Imġiba ta’ pazjenti 
•	Kwistjonijiet kliniċi 
•	Appuntamenti 
•	Talba għal rekords mediċi 
•	Talbiet varji għall-informazzjoni 

Informat ukoll li l-uffiċċju tal-Kummissarju għas-Saħħa Mentali jindirizza lmenti li għandhom x’jaqsmu mad-drittijiet tal-persuni bi problemi ta’saħħa mentali, kif elenkati fl-istess Att dwar is-Saħħa Mentali, Kap 525.


ĠIEĦ IR-REPUBBLIKA - KRITERJI

14930. L-ONOR. GRAZIELLA ATTARD PREVI  staqsiet lill-Prim Ministru: Jista’ l-Prim Ministru jgħid x'inhuma l-kriterji li fuqhom persuna tingħata Ġieħ ir-Repubblika u jqiegħed fuq il-Mejda tal-Kamra l-proċedura u xi scoring sheets li jintużaw f’dan ir-rigward?

ONOR. ROBERT ABELA: Ninsab informat li l-kandidati għal unuri u dekorazzjonijiet stabbiliti permezz tal-Att dwar Ġieh ir-Repubblika (Kap. 251) jiġu proposti mill-Kumitat tan-Nomini mwaqqaf skont artikolu (18) tal-istess liġi.


FTEHIM BEJN IL-GVERN TA’ MALTA U L-AMERICAN UNIVERSITY OF MALTA

14931. L-ONOR. GRAZIELLA ATTARD PREVI staqsiet lill-Prim Ministru: Jista’ l-Prim Ministru jwieġeb il-mistoqsija parlamentari 11891 li oriġinarjament saret lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni u jqiegħed fuq il-Mejda tal-Kamra l-kuntratti li hemm li jirregolaw il-ftehim bejn il-Gvern u l-American University of Malta (AUM) ġaladarba l-art li qed tokkupa din l-Università hija art pubblika? Jista’ jgħid ukoll kemm hemm studenti rreġistrati bħalissa fl-AUM?

ONOR. ROBERT ABELA: Filwaqt li nitlob lill-Onor. Interpellant biex tagħmel il-mistoqsija lill-Ministeru kkonċernat, nirreferiha wkoll għal-Mozzjoni Nru 59 ta’ dan il-Parlament.


MONUMENT LIL DAPHNE CARUANA GALIZIA

14932. L-ONOR. GRAZIELLA ATTARD PREVI staqsiet lill-Prim Ministru: Jista’ l-Prim Ministru jgħid meta se jibdew it-taħditiet mal-familja ta’ Daphne Caruana Galizia biex isir monument għal din il-ġurnalista Maltija, assassinata u ta’ fama dinjija?  Jista' jgħid ukoll:
a. Fejn se jsir dan il-monument?
b. Meta se jinbeda x-xogħol fuq dan il-monument?
ċ. Min se jkun l-artist/a?
d. Meta se jiġi inawgurat?

ONOR. ROBERT ABELA: Nirreferi lill-Onor. Interpellant għat-tweġiba tal-mistoqsija parlamentari 11200.


KARIN GRECH U RAYMOND CARUANA - INKJESTI PUBBLIĊI DWAR IL-QTIL

14933. L-ONOR. GRAZIELLA ATTARD PREVI staqsiet lill-Prim Ministru: Jista’ l-Prim Ministru jgħid jekk il-Gvern għandux pjanijiet biex jibda inkjesti pubbliċi separati fuq il-qtil ta’ Karin Grech u Raymond Caruana biex il-pajjiż ikun jista’ jibda jagħmel rikonċiljazzjoni ma’ din il-memorja kollettiva trawmatika u jiġu stabbiliti miti u fatti?

ONOR. ROBERT ABELA:  Tweġiba tingħata f'seduta oħra.


FASTIDJU SESSWALI - PERSUNI MRESSQA L-QORTI

15083. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni:  Jista' l-Ministru jgħid kemm-il persuna tressqet il-Qorti akkużata b'reat marbut ma' fastidju sesswali fis-sena 2021? Jista’ jipprovdi l-eżitu ta' dawn il-kawżi?

ONOR. JONATHAN ATTARD:  Nitlob lill-Onor. Interpellant jirreferi l-mistoqsija tiegħu lill-Ministru kkonċernat.


FASTIDJU SESSWALI - PERSUNI MRESSQA L-QORTI

15084. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' fastidju sesswali fis-sena 2020? Jista’ jipprovdi l-eżitu ta' dawn il-kawżi?

ONOR. JONATHAN ATTARD: Nitlob lill-Onor. Interpellant jirreferi din il-mistoqsija parlamentari lill-Ministru kkonċernat.


VJOLENZA DOMESTIKA - PERSUNI MRESSQA L-QORTI

15085. L-ONOR. DARREN CARABOTT staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma’ vjolenza domestika fis-sena 2023? Jista’ jipprovdi l-eżitu ta' dawn il-kawżi?

ONOR. JONATHAN ATTARD:  Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


VJOLENZA DOMESTIKA - PERSUNI MRESSQA L-QORTI

15086. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' vjolenza domestika fis-sena 2022? Jista’ jipprovdi l-eżitu ta' dawn il-kawżi?

ONOR. JONATHAN ATTARD:  Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.



VJOLENZA DOMESTIKA - PERSUNI MRESSQA L-QORTI

15087. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' vjolenza domestika fis-sena 2021? Jista’ jipprovdi l-eżitu ta' dawn il-kawżi?

ONOR. JONATHAN ATTARD: Nitlob lill-Onor. Interpellant jirreferi din il-mistoqsija parlamentari lill-Ministru kkonċernat.


VJOLENZA DOMESTIKA - PERSUNI MRESSQA L-QORTI

15088. L-ONOR. DARREN CARABOTT  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jgħid kemm-il persuna tressqet il-Qorti akkużata b'reat marbut ma' vjolenza domestika fis-sena 2020? Jista’ jipprovdi l-eżitu ta' dawn il-kawżi?

ONOR. JONATHAN ATTARD: Nitlob lill-Onor. Interpellant jirreferi din il-mistoqsija parlamentari lill-Ministru kkonċernat.


PROĠETT ONE TABLET PER FISHER

15701. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid fiex kien jikkonsisti l-proġett tal-One Tablet Per Fisher? Min kien se jkun intitolat għal dawn it-tablets u x'kien l-iskop aħħari li s-sajjieda, jew xi wħud minnhom, jingħataw dawn it-tablets? Kemm inxtraw tablets biex jiġi implimentat dan il-proġett u kemm swew flus? Jista’ jgħid kif inxtraw dawn it-tablets, jekk hux b’direct order, quotation jew tender? Min ipprovda dawn it-tablets? Kemm minn dawn it-tablets ingħataw lis-sajjieda u x'sar minnhom it-tablets li ma tqassmux lis-sajjieda?

ONOR. ANTON REFALO: Ninforma lill-Onor. Interpellant li t-tablets se jkunu qed jitqassmu lil kull bastiment taħt it-12-il metru, reġistrat bħala MFA u MFB. L-għan ta’ dan il-proġett huwa biex b’mod gradwali ssir it-transizzjoni mir-rapportaġġ u l-liċenzji fuq il-karti għal dawk diġitali, kif rikjest u mitlub mir-regolament il-ġdid tal-Kontroll tal-Unjoni Ewropea, li ġie addotatt fl-2023. Fl-istess ħin, permezz ta’ dawn it-tablets, id-Dipartiment għas-Sajd u l-Akkwakultura, se jkun f’pożizzjoni li iżjed ’il quddiem, jipprovdi servizzi addizzjonali lill-istess sajjieda mill-kumdità ta’ djarhom jew tal-bastimenti tagħhom. Il-proċess tat-tqassim jinsab għaddej u mistenni li jitlesta fix-xhur li ġejjin. Dawn it-tablets inxtraw permezz ta’ tender li ntrebaħ mill-kumpanija Satlink A.S. u ġie jiswa €264,960.00 VAT eskluża.  B’dan it-tender ġew akkwistati 720 tablet li ġew iffinanzjati mill-programm EMFF tal-Unjoni Ewropea.


IL-QAJJENZA U BIRŻEBBUĠA – SPAZJU MIFTUĦ

15702. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14766, tista’ l-Ministru sserraħ ras ir-residenti ta' Birżebbuġa u l-Qajjenza li l-art ta’ kobor sostanzjali fil-Qajjenza fejn qabel kien lokat il-Gas Depot u li llum hija proprjetà tal-Enemalta, se tingħata għat-tgawdija tar-residenti tal-istess residenti f’forma ta' spazju miftuħ?

ONOR. MIRIAM DALLI (Ministru għall-Ambjent, l-Enerġija u r-Riġenerazzjoni tal-Port il-Kbir): Filwaqt li nirreferi lill-Onor. Interpellant għat-tweġiba tal-mistoqsija parlamentari 13055, infakkru li l-akbar serħan il-moħħ lir-residenti ta’ Birżebbuġa u dawk tal-madwar tajnihulhom mhux biss bl-għeluq tal-impjant tal-ħażna tal-gass, imma wkoll bit-tneħħija ta’ impjanti oħrajn li kien hemm fil-lokalità u li fihom kien jinħażen il-fuel inkluż il-heavy fuel oil. L-investiment li għamilna biex ingħalqu dawn l-impjanti fih innifsu diġà huwa investiment f’ambjent aħjar u arja aktar nadifa f’din il-lokalità, imma aktar minn hekk huwa investiment fis-saħħa u s-sigurtà tal-familji. 

Bl-għeluq tal-impjant tal-ħażna tal-fuel tal-31 ta’ Marzu, li kien ilu 120 sena f’Birżebbuġa, lir-residenti ffrankajnielhom mal-4.5 tunnellati ta’ emissjonijiet tal-karbonju fis-sena. 

Fl-istess waqt, għaddejjin bil-ħidma tagħna biex nagħtu aktar art lura lill-komunità ta’ Birżebbuġa. B’investiment ta’ €4 miljun, il-pont ta’ Birżebbuġa li kien jifforma parti mill-istess impjant magħruf aħjar bħala l-Pont tax-Shell, se jingħata lura għat-tgawdija tar-residenti. 
L-Awtorità għall-Ippjanar għadha kemm approvat ukoll il-permess għad-dekummissjonar tal-impjant ta’ San Luċjan, bil-għan li jibdew jinħattu t-tankijiet u jsir tindif tal-faċilità li kienet tintuża għall-ħażna tal-heavy fuel oil. Issa li ħareġ il-permess, il-kumpanija Petromal se tkun qed toħroġ sejħa bil-għan li t-tankijiet jinħattu sal-aħħar ta’ din is-sena. 

Dan il-proċess huwa parti mill-pjanijiet għall-proġett tas-Siċċa. Se nagħmlu investiment ta’ €40 miljun biex minflok impjant għall-ħażna taż-żejt fin-naħa t’isfel ta’ Malta, ikun hemm proġett sostenibbli ta’ 18,000 metru kwadru li se jagħti nifs ġdid lill-akkwati, b’hub li jgħaqqad spazji ta’ rikreazzjoni ma’ investimenti fl-ekonomija l-ħadra u l-blu.  

Min-naħa ta’ Project Green għaddej ukoll il-proċess għar-riġenerazzjoni ta’ Ġnien l-Indipendenza f’Birżebbuġa kif ukoll biex inkomplu nkabbru u nsebbħu l-Park tal-Familja ta’ Bengħajsa li se jkopri medda art ta’ 60,000 metru kwadru u fih se nkomplu nżidu l-faċilitajiet u aċċessi ġodda sabiex dan l-ispazju joffri esperjenza dejjem aktar sabiħa lill-familji fejn iqattgħu ħin ta’ rikreazzjoni.


IŻ-ŻURRIEQ – PROĠETT TA’ SPAZJU MIFTUĦ FI PJAZZA KARMELITANI

15703. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14758, tista’ l-Ministru tqiegħed fuq il-Mejda tal-Kamra s-segwenti informazzjoni fir-rigward tal-proġett ta' spazju miftuħ li se jiġi esegwit fi Pjazza tal-Karmelitani fiż-Żurrieq:
(a) l-istima tal-proġett;
(b) il-pjanti tal-proġett; u
(ċ) il-photo montages / 3D Visuals ta' dan il-proġett?

ONOR. MIRIAM DALLI: Ninforma lill-Onor. Interpellant li l-investiment biex isir dan il-proġett fiż-Żurrieq huwa stmat li se jammonta għal €486,889 u dan qiegħed fil-proċess ta’ DNO. 


L-IMQABBA - SPAZJI MIFTUĦA

15704. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14759 fir-rigward ta’ proġetti ta' spazji miftuħa fl-Imqabba, tista’ l-Ministru tgħid fiex jikkonsistu dawn il-proġetti u fejn se jsiru?

ONOR. MIRIAM DALLI: Bħalma diġà spjegajt fit-tweġiba tal-mistoqsija parlamentari 14759, id-dettalji dwar dak li qed jiġi kkonsidrat għal din il-lokalità jkunu jistgħu jingħataw ladaraba jiġi konkluż ix-xogħol tal-ippjanar.


IŻ-ŻURRIEQ U ĦAL SAFI – NEW WATER - NETWORK TAD-DISTRIBUZZJONI

15705. L-ONOR. TONI BEZZINA staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14760, fir-rigward ta' toroq li fihom se jgħaddi n-network tan-new water fiż-Żurrieq u Ħal Safi, tista’ l-Ministru tgħid: 
(a) Liema toroq ingħatalhom wiċċ ta' tarmak ġdid u kemm ilu li ngħata dan it-tarmak;
(b) X'inhi r-raġuni li n-network tad-distribuzzjoni tan-new water ma ġiex mgħoddi minn taħt il-wiċċ tat-triq qabel ma ngħatat it-tarmak; u
(ċ) Xi spejjeż żejda se jkunu involuti biex jerġa’ jsir il-wiċċ tat-tarmak mill-ġdid hekk kif jiġi mgħoddi n-network tad-distribuzzjoni tan-new water?

ONOR. MIRIAM DALLI:  Kif diġà spjegajt fit-tweġiba tal-mistoqsija parlamentari 14760, il-Korporazzjoni għas-Servizzi tal-Ilma applikat għall-fondi mill-Unjoni Ewropea sabiex tkun tista’ twettaq il-proġett tan-new water fil-Lbiċ ta’ Malta. Għaldaqstant, il-Korporazzjoni ma setax ikollha viżibbiltà ta’ meta jkun jista’ jinbeda x-xogħol ta’ dan il-proġett qabel  ma jkollha aċċess għal dawn il-fondi. Fejn jidħlu spejjeż għall-għoti ta’ tarmak, bħal f’kull proġett ieħor, dawn ikunu jifformaw parti mill-baġit allokat għal tali xogħol li jkun qed jitwettaq. 


WIED IŻ-ŻURRIEQ U GĦAR LAPSI – PARK ĠEOLOĠIKU

15706. L-ONOR. TONI BEZZINA  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: B’referenza għat-tweġiba tal-mistoqsija parlamentari 14757, tista’ l-Ministru tgħid liema żoni tal-kosta ta' Wied iż-Żurrieq u Għar Lapsi se jkun qiegħed ikopri l-park ġeoloġiku u tqiegħed fuq il-Mejda tal-Kamra site plan li tindika dawn iż-żoni?
Tista’ tgħid ukoll: 
(a) Fiex waslu l-istudji biex jiġi stabbilit l-istat preżenti taż-żona u meta dawn l-istudji se jkunu lesti;
(b) Fiex se jkunu jikkonsistu l-interventi meħtieġa biex jinħoloq dan il-park ġeoloġiku;
(ċ) X'kobor ta' art se tkun affettwata bl-interventi proposti;
(d) Min qed jipprepara dawn l-istudji, permezz ta' kollaborazzjoni ma' kunsilli lokali, jekk hux minn impjegati ta’ Project Green jew minn kumpanija/i privata/i; u
(e) F’każ li x-xogħol ġie kkummissjonat lil kumpanija/i privata/i, dan sar permezz ta' direct order jew ta' tender?

ONOR. MIRIAM DALLI: Filwaqt li nirreferi lill-Onor. Interpellant għat-tweġiba tal-mistoqsija parlamentari 12826, inżid ninformah li l-istudju għadu għaddej mid-Dipartiment tax-Xogħlijiet Pubbliċi.


SPTAR MATER DEI - PERSUNI TAĦT L-INFLUWENZA TAL-ALKOĦOL U/JEW DROGA LI DAĦLU FL-EMERĠENZA

15966. L-ONOR. CLAUDETTE BUTTIGIEG staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 14899 dwar in-numru ta’ attendenzi li daħlu fid-Dipartiment tal-Emerġenza tal-Isptar Mater Dei taħt l-influwenza tal-alkoħol u/jew droga, jista’ l-Ministru jqiegħed fuq il-Mejda tal-Kamra l-istess informazzjoni għal kull Diċembru bejn l-2013 u l-2022?

ONOR. JO ETIENNE ABELA:  Ninforma lill-Onor. Interpellant li l-informazzjoni qed tinġabar.


IN-NAXXAR – XOGĦLIJIET MARBUTA MAD-DISTRIBUZZJONI TAL-ELETTRIKU

15967. L-ONOR. CLAUDETTE BUTTIGIEG staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk ix-xogħlijiet fi Triq il-Fortizza tal-Mosta u Triq E. Bradford fin-Naxxar humiex marbuta max-xogħlijiet tal-Enemalta u d-distribuzzjoni tal-elettriku? Tista’ tgħid ukoll liema huma t-toroq kollha li se jiġu affettwati minn xogħlijiet marbuta mad-distribuzzjoni tal-elettriku fin-Naxxar?

ONOR. MIRIAM DALLI: Ninforma lill-Onor. Interpellant li x-xogħol li qed tirreferi għalih huwa parti mix-xogħlijiet li qegħdin isiru mill-Enemalta b’rabta mal-iżvilupp taċ-ċentru tad-distribuzzjoni ġdid, li minnu se jinħarġu disa’ feeders ġodda biex inkomplu nsaħħu d-distribuzzjoni tal-elettriku mhux biss fin-Naxxar imma anke fil-lokalitajiet tal-madwar. Enemalta diġà poġġiet aktar minn 18-il kilometru mit-30 kilometru ta’ cables meħtieġa biex jissupplixxu dan iċ-ċentru tad-distribuzzjoni u biex iwassal l-elettriku f’diversi substations fin-Naxxar, il-Mosta, Ħal Għargħur u żoni oħra fil-qrib.


IL-MOSTA - XOGĦLIJIET MARBUTA MAD-DISTRIBUZZJONI TAL-ELETTRIKU

15968. L-ONOR. CLAUDETTE BUTTIGIEG staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid liema huma t-toroq kollha li se jiġu affettwati minn xogħlijiet marbuta mad-distribuzzjoni tal-elettriku fil-Mosta?

ONOR. MIRIAM DALLI: Nirreferi lill-Onor. Interpellant għat-tweġiba tal-mistoqsija parlamentari 15723.


IN-NAXXAR U L-MOSTA – XOGĦLIJIET FIT-TOROQ - IMMANIĠĠJAR TAT-TRAFFIKU 

15969. L-ONOR. CLAUDETTE BUTTIGIEG staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk hemmx pjan ta’ Traffic Management marbut max-xogħlijiet li se jkunu qed isiru fit-toroq tan-Naxxar u l-Mosta minħabba d-distribuzzjoni tal-elettriku?

ONOR. CHRIS BONETT (Ministru għat-Trasport, l-Infrastruttura u x-Xogħlijiet Pubbliċi):  Ninforma lill-Onor. Interpellant li l-permessi għax-xogħlijiet relatati mad-distribuzzjoni tal-Enemalta ħarġu bil-kondizzjonijiet tat-Traffic Management Standard.

IN-NAXXAR - TRIQ LELI FALZON - DEWMIEN FIX-XOGĦLIJIET  

15970. L-ONOR. CLAUDETTE BUTTIGIEG staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid x’wassal biex ix-xogħol fuq Triq Leli Falzon fin-Naxxar, immexxi minn Infrastructure Malta issa ilu għaddej għal aktar minn sena?

ONOR. CHRIS BONETT: Ninforma lill-Onor. Interpellant li x-xogħlijiet fi Triq Leli Falzon fin-Naxxar kienu jinvolvu kordinazzjoni bejn diversi entitajiet, inkluż il-kunsill lokali li pprovda tibdil tad-disinn taż-żona msemmija, mal-Korpororazzjoni għas-Servizzi tal-Ilma u l-Enemalta. Ix-xogħol inkluda tħaffir ta’ trinka u tibdil tal-main tad-drenaġġ u t-tappieri; trinek tas-servizzi tal-ilma fuq iż-żewġ naħat fil-konnessjonijiet għad-djar u tibdil ta’ bankini fuq żewġ naħat. Fuq talba tal-kunsilli lokali, sar tibdil fil-wesgħat tal-bankini, xogħlijiet ta’ tqegħid ta’ servizzi relatati mad-dawl taż-zebra crossings u żoni ta’ planters bil-ħamrija għat-tħawwil propost.


MALTA EUROVISION SONG CONTEST 2024 - NEFQA

16006. L-ONOR. CLAUDETTE BUTTIGIEG  staqsiet lill-Ministru għall-Wirt Nazzjonali, l-Arti u l-Gvern Lokali: Jista' l-Ministru  jgħid kemm ġie jiswa l-Malta Eurovision Song Contest 2024? Jista' jagħti rendikont dettaljat ta' kif intnefqu l-flus mill-Public Broadcasting Services, liema xogħol sar mill-ħaddiema tal-PBS u liema minn kuntratturi? Jista’ jgħid ukoll liema nefqa saret wara sejħa pubblika u liema minn direct order?

ONOR. OWEN BONNICI: Ninsab informat mill-PBS illi l-informazzjoni mitluba hija kummerċjalment sensittiva.

Nirrimarka li din hija linja ta' tweġibiet li ġiet ġustament adoperata taħt iż-żewġ gvernijiet - ara pereżempju t-tweġiba tal-mistoqsija parlamentari 18023 tal-11-il Leġiżlatura. 





MINISTERU GĦAT-TRASPORT, L-INFRASTRUTTURA U X-XOGĦLJIET PUBBLIĊI - ĦADDIEMA

16044. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hemm persuni jaħdmu full-time jew part-time mal-Ministeru tiegħu b’kuntratt jew bħala persons of trust jew advisors jew experts li għandhom:
i.	’il fuq minn 65 sena;
ii.	’il fuq minn 70 sena; u
iii.	’il fuq minn 80 sena?
Jista’ jaqsam din l-informazzjoni skont l-etajiet indikati?

ONOR. CHRIS BONETT: Ninforma lill-Onor. Interpellant li t-tagħrif mitlub jinsab fit-tabella ta’ hawn taħt:

	
	Full-Time
	Part-Time

	’il fuq minn 65 sena
	NIL
	NIL

	’il fuq minn 70 sena
	1
	NIL

	’il fuq minn 80 sena
	NIL
	NIL




ĦAL TARXIEN - TRIQ IL-KURUNELL MAS - XOGĦLIJIET

16106. L-ONOR. CARMELO MIFSUD BONNICI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk Triq il-Kurunell Mas ġewwa Ħal Tarxien hijiex se tiġi msewwija u magħmula lura f’kondizzjoni tajba billi hija triq frekwentata ħafna?

ONOR. CHRIS BONETT:  Ninforma lill-Onor. Interpellant li Triq il-Kurunell Mas hija fost il-lista ta’ toroq li l-Kunsill Lokali ta’ Ħal Tarxien ippropona lil Infrastructure Malta biex twettaq xogħlijiet fihom. Ix-xogħlijiet jikkonsistu f’bini tat-triq mill-ġdid, ir-rikostruzzjoni sħiħa tal-bankini, it-tisħiħ tas-sottobażi eżistenti u s-saffi tal-asfalt tul il-medda kollha tat-triq flimkien mas-sinjali tat-toroq u l-marki tal-linji meħtieġa.


ĦAL TARXIEN - TRIQ IL-KURUNELL MAS - XOGĦLIJIET

16107. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk Triq il-Kurunell Mas ġewwa Ħal Tarxien hijiex se tiġi msewwija u magħmula lura f’kondizzjoni tajba billi hija triq frekwentata ħafna?

ONOR. OWEN BONNICI: Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


ĦAL TARXIEN – TRIQ ID-DEJMA - XOGĦLIJIET

16108. L-ONOR. CARMELO MIFSUD BONNICI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk tul din is-sena hijiex se tkun lesta l-aħħar parti ta’ Triq id-Dejma Ħal Tarxien, dik fid-direzzjoni tal-Fgura?

ONOR. CHRIS BONETT: Ninforma lill-Onor. Interpellant li Infrastructure Malta m’għandhiex ippjanat xogħlijiet infrastrutturali fl-immedjat fi Triq id-Dejma Ħal Tarxien.


ĦAL TARXIEN – TRIQ ID-DEJMA - XOGĦLIJIET

16109. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk tul din is-sena hijiex se tkun lesta l-aħħar parti ta’ Triq id-Dejma Ħal Tarxien, dik fid-direzzjoni tal-Fgura?

ONOR. OWEN BONNICI:  Nitlob lill-Onor. Interpellant jirreferi din il-mistoqsija parlamentari lill-Ministeru kkonċernat.


GĦAWDEX - MALTA ENTERPRISE - PROGRAMMI TA' PROMOZZJONI TA’ INVESTIMENT DIRETT BARRANI

16279. L-ONOR. CHRIS SAID  staqsa lill-Ministru għall-Ekonomija, l-Intrapriża u Proġetti Strateġiċi: Jista' l-Ministru jgħid jekk il-Malta Enterprise bejn is-sena 2017 sal-ġurnata li fiha tiġi mwieġba din il-mistoqsija parlamentari, implimentatx xi programm ta' promozzjoni tal-investiment dirett barrani f'Għawdex biex b'hekk jiġu attirati proġetti li mhumiex imfixkla mil-limitazzjonijiet tal-gżira u jekk iva, fiex kienu jikkonsistu?
ONOR. SILVIO SCHEMBRI (Ministru għall-Ekonomija, l-Intrapriża u Proġetti Strateġiċi):  Ninforma lill-Onor. Interpellant li l-isforzi promozzjonali mwettqa mill-Malta Enterprise jsiru għal Malta u Għawdex kollha u l-mod kif issir il-promozzjoni tkun maħsuba għall-kumpaniji speċifiċi li Malta Enterprise tkun qed titkellem magħhom. Il-messaġġ imwassal huwa dwar il-potenzjal li jsir negozju fil-gżejjer Maltin. 

Dan iseħħ fl-interazzjonijiet kollha li l-ME għandha ma' investimenti potenzjali. Dan il-messaġġ huwa pproġettat ukoll fl-avvenimenti internazzjonali kollha li tattendi l-Malta Enterprise u fl-avvenimenti li torganizza l-Malta Enterprise. 

Meta investiment ikun se jibda l-operat tiegħu mill-gżejjer Maltin, l-investitur jiġi informat b’dak li għandhom x’joffru Malta, u b’mod partikolari Għawdex, u l-assistenza finanzjarja mogħtija jekk jibda jopera minn Għawdex li hija vantaġġjuża minn dik li noffru għall-bqija tal-pajjiż.


GĦAWDEX - AMMONT TOTALI TA' INVESTIMENT BARRANI DIRETT

16280. L-ONOR. CHRIS SAID  staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kemm kien l-ammont totali ta' investiment barrani dirett f’Għawdex fl-aħħar ta' kull sena, mis-sena 2017 sas-sena 2023?

ONOR. SILVIO SCHEMBRI:  Ninforma lill-Onor. Interpellant li fl-aħħar snin il-Malta Enterprise kompliet tiffoka fuq li tattira investiment lejn Malta u Għawdex.  

F’dawn l-aħħar snin il-Malta Enterprise rat numru ta’ proġetti ta’ investiment lokali u barrani li beda u kompla jikber f’Għawdex f’setturi li jinkludu manifattura u teknoloġija. L-ammont totali ta’ investiment huwa ta' aktar minn €2,000,000 li jinkludu l-ammont ta’ investiment barrani ġewwa Għawdex minn kumpaniji li talbu assistenza mill-Malta Enterprise.  

Għalhekk dawn il-figuri ma jinkludux investiment ieħor barrani u espansjonijiet li ma kellhomx bżonn assistenza mill-Malta Enterprise u / jew jaqgħu f’setturi li jiġu megħjuna minn entitajiet oħra.
GĦAWDEX – TOROQ LI JRIDU JSIRU MILL-ĠDID

16281. L-ONOR. CHRIS SAID  staqsa lill-Ministru għal Għawdex u l-Ippjanar: Jista’ l-Ministru jgħid jekk baqax toroq f'Għawdex li jridu jsiru mill-ġdid u jekk iva, kemm baqa' u f’liema raħal jinsabu u jagħti l-isem tat-triq, kif ukoll kemm huwa stmat li se jiswew ix-xogħlijiet pendenti fuq dawn it-toroq u meta hu maħsub li jsiru u jitlestew?

ONOR. CLINT CAMILLERI: Ninforma lill-Onor. Interpellant li preżentement għaddej ix-xogħol fuq Triq ta’ Wara s-Sur fir-Rabat, Triq Għajn Tuta, Kerċem, u Triq Ħamri, Għajnsielem u Triq it-28 t’April 1688, Qala. Fil-ġimgħat li ġejjin ikunu qed jitħabbru wkoll aktar xogħlijiet fuq toroq oħra.


GĦAWDEX - MALTA ENTERPRISE - INVESTIMENT DIRETT BARRANI

16282. L-ONOR. CHRIS SAID  staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid x’investiment dirett barrani addattat għaċ-ċirkostanzi speċifiċi ta’ Għawdex qed tippromwovi l-Malta Enterprise minbarra dak tas-settur mediku u tas-saħħa?

ONOR. SILVIO SCHEMBRI:  Ninforma lill-Onor. Interpellent li x-xogħol li jsir biex jiġi attirat investiment dirett barrani ġewwa Għawdex huwa wieħed ħolistiku u s-settur mediku u tas-saħħa huma biss żewġ setturi minn bosta oħrajn li l-Malta Enterprise tattira. Fl-aħħar snin, kien hemm aktar iffokar biex jiġu attirati proġetti ta' teknoloġija avvanzata lejn Għawdex. 

Fl-istess ħin ukoll qed naraw anke kumpaniji b’investiment barrani f’Għawdex li qed jespandu b’operat diversifikat.  Dawn il-proġetti mhumiex neċessarjament limitati għal qasam teknoloġiku wieħed. 

Hemm ukoll sforzi speċifiċi biex Għawdex jiġi stabbilit bħala testing bed għal proġetti innovattivi.

QORTI KOSTITUZZJONALI – ARTIKOLU 39

16283. L-ONOR. CHRIS SAID  staqsa lill-Ministru għall-Finanzi u x-Xogħol: B’referenza għal diversi mistoqsijiet li saru fil-passat dwar kawżi quddiem il-Qorti Kostituzzjonali minħabba allegat non-konformi mal-artikolu 39 tal-Kostituzzjoni daparti tal-Korp għall-Analisi ta’ Informazzjoni Finanzjarja (FIAU) u tal-Awtorità għas-Servizzi Finanzjarji ta' Malta (MFSA) meta dawn l-awtoritajiet pubbliċi imponew penalitajiet sostanzjali, jista’ l-Ministru:

(a)  jagħti rendikont ta’ kull kawża li saret tas-sitwazzjoni attwali fir-rigward tal-pendenzi quddiem il-Qorti Kostituzzjonali? 
(b)  jgħid jekk s’issa ġewx finalment deċiżi xi appelli li saru quddiem l-istess Qorti Kostituzzjonali minn xi deċiżjoni tal-Prim Awla (Sede Kostituzzjonali) f’dak ir-rigward, u jekk ġew deċiżi xi appelli, liema kienu u x’kien l-eżitu?

ONOR. CLYDE CARUANA (Ministru għall-Finanzi u x-Xogħol): Ninforma lill-Onor. Interpellant illi m’hemm l-ebda kawża pendenti f’dan ir-rigward kontra l-MFSA quddiem il-Qorti Kostituzzjonali.

Rigward l-FIAU, il-Korp, flimkien mal-Avukat tal-Istat, preżentement għandu ħames kawżi pendenti quddiem il-Qorti Kostituzzjonali. Kull kawża hija appell minn deċiżjoni tal-Prim’Awla tal-Qorti Ċivili (Sede Kostituzzjonali). Is-segwenti huwa rendikont tas-sitwazzjoni attwali fir-rigward ta’ kull kawża hawn fuq imsemmija:

	Referenza 
	Numru ta' seduti
	Skop tas-seduta li jmiss

	51/2022/2MC
	2
	Għat-trattazzjoni dwar it-talba għal referenza quddiem il-Qorti Ewropea.

	300/2022/2MC
	2
	Għall-kontinwazzjoni in segwitu l-eżitu tat-trattazzjoni hekk indikata fl-iskop tal-appell kostituzzjonali 51/2022/2 suċitat. 

	11/2022/1MC
	0
	Primo Appuntamento

	175/2021/2MC
	0
	Għadha mhux appuntata

	394/2021/1MC
	0
	Għadha mhux appuntata



Sal-ġurnata ta’ din ir-risposta, l-ebda appell li sar quddiem il-Qorti Kostituzzjonali minn xi deċiżjoni tal-Prim Awla Qorti Ċivili (Sede Kostituzzjonali) ma għadu ġie deċiż.


GĦAWDEX – SPTAR ĠENERALI – TIBDILIET FIT-TMEXXIJA

16284. L-ONOR. CHRIS SAID  staqsa lill-Ministru għas-Saħħa u l-Anzjanità Attiva: Jista’ l-Ministru jgħid fiex se jkunu jikkonsistu t-tibdiliet fit-tmexxija li hemm ippjanati li jsiru fil-ġimgħat li ġejjin ġewwa l-Isptar Ġenerali ta' Għawdex?

ONOR. JO ETIENNE ABELA:  Ninforma lill-Onor. Interpellant li mit-8 ta’ Frar 2024, id-Direttur Ġenerali s-Sa Carmen Ogilvie-Galea bdiet tmexxi l-Isptar Ġenerali ta’ Għawdex u se tkun tirrispondi lis-Segretarju Permanenti tas-Saħħa, is-Sur Joseph Chetcuti.  


IX-XATT TAL-KALKARA – PROĠETT

16304. L-ONOR. BERNICE BONELLO staqsiet lill-Ministru għat-Turiżmu u l-Indafa Pubblika: Jista' l-Ministru jwieġeb il-mistoqsijiet parlamentari 15499 u 15817 li oriġinarjament saru lill-Ministru għat-Trasport, l-Infrastruttura u x-Xogħlijiet Pubbliċi u lill-Ministru għall-Wirt Nazzjonali, l-Arti u l-Gvern Lokali u ċjoè: Minkejja d-diversi wegħdiet tal-Gvern li l-proġett tax-Xatt tal-Kalkara u t-toroq tal-madwar se jkun lest sal-aħħar ta’ Diċembru 2023 u minkejja li wasalna fl-aħħar ta’ Jannar tas-sena 2024 u dan il-proġett għadu lura milli jkun lest, jista’ l-Ministru jgħid:
a. x'fadal isir f'dan il-proġett sabiex ikun kompletament lest?
b. meta dan il-proġett se jkun kompletament lest?

ONOR. CLAYTON BARTOLO:  Nitlob lill-Onor. Interpellant biex tagħmel din il-mistoqsija parlamentari lill-Ministru kkonċernat.


IX-XATT TAL-KALKARA – PROĠETT

16305. L-ONOR. BERNICE BONELLO  staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru twieġeb il-mistoqsijiet parlamentari 15499 u 15817 li oriġinarjament saru lill-Ministru għat-Trasport, l-Infrastruttura u x-Xogħljiet Pubbliċi u lill-Ministru għall-Wirt Nazzjonali, l-Arti u l-Gvern Lokali u ċjoè: Minkejja d-diversi wegħdiet tal-Gvern li l-proġett tax-Xatt tal-Kalkara u t-toroq tal-madwar se jkun lest sal-aħħar ta’ Diċembru 2023 u minkejja li wasalna fl-aħħar ta’ Jannar tas-sena 2024 u dan il-proġett għadu lura milli jkun lest, tista’ l-Ministru tgħid:
a. x'fadal isir f'dan il-proġett sabiex ikun kompletament lest?
b. meta dan il-proġett se jkun kompletament lest?

ONOR. MIRIAM DALLI:  Nirreferi lill-Onor. Interpellant għat-tweġiba li tajtha għall-mistoqsija parlamentari 16007, li hija l-istess mistoqsija.


PARKEĠĠ GĦALL-PERSUNI B’DIŻABILITÀ – APPLIKAZZJONI TA’ INDIVIDWU

16377. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Peress li l-individwu, li d-dettalji dwaru qed jingħataw separatament, ilu disa’ xhur li applika għall-parkeġġ għall-persuni b’diżabilità, jista’ l-Ministru jara fiex waslet din l-applikazzjoni?

ONOR. CHRIS BONETT:  Ninforma lill-Onor. Interpellant li peress li għaddejjin diskussjonijiet bejn Transport Malta u l-Aġenzija Sapport sabiex ikunu aġġornati l-policies dwar il-kriterji li għandhom jitqiesu biex persuna jkollha parkeġġ riservat personalizzat, l-applikazzjonijiet se jkunu qegħdin jiġu kkonsidrati abbażi ta’ dawn id-diskussjonijiet.


MEDIĊINA THALIDOMIDE – KUMPENS GĦALL-VITTMI

16380. L-ONOR. GRAZIELLA GALEA staqsiet lill-Ministru għall-Inklużjoni u l-Volontarjat: Tista’ l-Ministru tgħid kemm-il applikazzjoni ġiet sottomessa għall-kumpens lill-vittmi tat-Thalidomide? Kemm-il applikazzjoni ġiet approvata u kemm se jkun il-kumpens għal kull waħda minn dawn l-applikazzjonijiet? Meta se jkun qed isir il-ħlas ta' dan il-kumpens? Tista' tgħid ukoll jekk iż-żmien li fih wieħed seta' japplika għal dan il-kumpens għalaqx u jekk iva, tista' tgħid jekk hemmx ħsieb li dawn l-applikazzjonijiet jerġgħu jinfetħu?

ONOR. JULIA FARRUGIA PORTELLI: Ninforma lill-Onor. Interpellant li wara li f’Novembru 2021 il-Ministeru għall-Inklużjoni kien ħareġ sejħa pubblika għal kull min potenzjalment seta’ sofra xi diżabilità kawża tat-teħid tal-mediċina Thalidomide mill-omm, 38 persuna avviċinaw il-Ministeru bid-dettalji tagħhom. Wara li kull persuna tat il-kunsens tagħha biex il-bord mediku jkun jista’ jaċċessa r-rekords mediċi rispettivi, saru l-pre-assessments u eventwalment l-eżamijiet mediċi. Min-numru tal-applikanti, s’issa 25 persuna kienu konfermati li d-diżabilità li għandhom għandha rabta diretta mat-teħid tal-pillola Thalidomide. 

Il-kumpens li se jkun wieħed ex-gratia se jkun ibbażat fuq formula maqbula mill-Kabinett li tieħu inkonsiderazzjoni fost l-oħrajn il-persentaġġ tad-diżabilità u l-età tal-persuna. L-ammonti relattivi ta’ kumpens bħalissa qed jinħadmu.

Il-perjodu tal-applikazzjonijiet issa huwa magħluq.


SENSORY INTEGRATION THERAPY CENTRE – SERVIZZ TA’ FEEDING

16381. L-ONOR. GRAZIELLA GALEA staqsiet lill-Ministru għas-Saħħa u l-Anzjanità Attiva: Jista' l-Ministru jgħid meta ġie sospiż is-servizz ta’ feeding fis-Sensory Integration Therapy Centre (SITC)? Jista' jgħid jekk dan is-servizz ġiex sospiż minħabba nuqqas ta' provvisti? Jekk iva, liema kienu dawn il-provvisti? Jista' jgħid ukoll jekk dan is-servizz reġax beda jingħata? Jekk iva, meta? Jekk le, meta hu ppjanat li dan is-servizz jerġa’ jibda jingħata?

ONOR. JO ETIENNE ABELA: Ninsab informat li s-servizz ta’ Feeding fis-Sensory Integration Therapy Centre ġie sospiż fit-12 ta’ Frar. Dan is-servizz tkompla mit-23 ta’ Frar 2024.


MEDIĊINI ARIPIPRAZOL U CIRCADIN

16382. L-ONOR. GRAZIELLA GALEA  staqsiet lill-Ministru għas-Saħħa u l-Anzjanità Attiva: Jista' l-Ministru jgħid jekk il-mediċini Aripiprazol (mistura jew pilloli) u Circadin humiex inklużi fil-formularju tal-Gvern? Jekk le, jista' jgħid għaliex dawn il-mediċini mhumiex inklużi fil-formularju? Jista' jikkonsidra li dawn il-mediċini jiġu inklużi fil-formularju tal-Gvern?

ONOR. JO ETIENNE ABELA: Ninsab informat li l-mediċina Aripiprazol se tidħol fil-formularju aktar tard din is-sena għall-kondizzjoni skont l-Iskeda V. Il-mediċina Circadin mhijiex fil-formularju, però hemm proċess kif il-mediċini jidħlu fil-formularju.


MINISTERU GĦAT-TURIŻMU U L-INDAFA PUBBLIKA - DIRECT ORDERS

16402. L-ONOR. JEROME CARUANA CILIA staqsa lill-Ministru għat-Turiżmu u l-Indafa Pubblika: Jista' l-Ministru jagħti lista tad-direct orders ta' inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. CLAYTON BARTOLO: Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt joħorġu mill-Public Procurement Regulations. 

Intant nirreferi lill-Onor. Interpellant għat-tweġiba tal-mistoqsija parlamentari 15430.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR - DIRECT ORDERS

16403. L-ONOR. JEROME CARUANA CILIA  staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista' l-Ministru tagħti lista tad-direct orders ta' inqas minn €5,000, li ngħataw mill-Ministeru tagħha, inkluż l-entitajiet u d-dipartimenti li jaqgħu taħt id-dekasteru tagħha matul Jannar 2024?

ONOR. MIRIAM DALLI:  Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt joħorġu mill-Public Procurement Regulations. Intant nirreferih għat-tweġiba tal-mistoqsija parlamentari  15431.


MINISTERU GĦALL-FINANZI U X-XOGĦOL - DIRECT ORDERS

16404. L-ONOR. JEROME CARUANA CILIA  staqsa lill-Ministru għall-Finanzi u x-Xogħol: Jista' l-Ministru jagħti lista tad-direct orders ta' inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. CLYDE CARUANA: Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt joħorġu mill-Public Procurement Regulations. 

Intant nirreferi lill-Onor. Interpellant għat-tweġiba tal-mistoqsija parlamentari 15432.


MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI - DIRECT ORDERS

16405. L-ONOR. JEROME CARUANA CILIA staqsa lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista' l-Ministru jagħti lista tad-direct orders ta' inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt joħorġu mill-Public Procurement Regulations. 

Intant nirreferi lill-Onor. Interpellant għat-tweġiba tal-mistoqsija parlamentari 15840.




MINISTERU GĦALL-ARTIJIET U L-IMPLIMENTAZZJONI TAL-PROGRAMM ELETTORALI - DIRECT ORDERS

16406. L-ONOR. JEROME CARUANA CILIA staqsa lill-Ministru għall-Artijiet u l-Implimentazzjoni tal-Programm Elettorali: Jista' l-Ministru jagħti lista tad-direct orders ta' inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. STEFAN ZRINZO AZZOPARDI:  Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt joħorġu mill-Public Procurement Regulations.

Intant nirrefi lill-Onor. Interpellant għat-tweġiba tal-mistoqsija parlamentari 15434.


MINISTERU GĦALL-ĠUSTIZZJA U R-RIFORMA TAS-SETTUR TAL-KOSTRUZZJONI - DIRECT ORDERS

16407. L-ONOR. JEROME CARUANA CILIA  staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista' l-Ministru jagħti lista tad-direct orders ta' inqas minn €5,000 li ngħataw mill-Ministeru tiegħu, inkluż l-entitajiet u d-dipartimenti li jaqgħu taħt id-dekasteru tiegħu matul Jannar 2024?

ONOR. JONATHAN ATTARD: Ninforma lill-Onor. Interpellant li l-entitajiet u d-dipartimenti li jaqgħu taħt id-dekasteru tiegħi japplikaw ir-regoli għall-Offerti Dipartimentali u l-Metodi ta’ Akkwist skont il-Valur tal-Kuntratt joħorġu mill-Public Procurement Regulations. 

Intant nirreferi lill-Onor. Interpellant għat-tweġiba tal-mistoqsija parlamentari 15435.


CDAU – SERVIZZ TA’ NEURODEVELOPMENTAL PAEDIATRICIAN

16421. L-ONOR. GRAZIELLA GALEA staqsiet lill-Ministru għas-Saħħa u l-Anzjanità Attiva: B'referenza għat-tweġiba tal-mistoqsija parlamentari 14965 rigward is-servizzi offruti miċ-Child Development Assessment Unit (CDAU), jista' l-Ministru jgħid jekk hemmx lista ta' stennija għas-servizz ta' Neurodevelopmental Paediatrician? Jekk iva, jista' jgħid kemm-il tifel jew tifla qegħdin fuq din il-lista biex jibdew jingħataw dan is-servizz? Meta jiġi kkonfermat li tifel jew tifla jkollhom bżonn dan is-servizz, kemm idumu jistennew biex jingħataw dan is-servizz għall-ewwel darba?

ONOR. JO ETIENNE ABELA:  Ninsab informat li m’hemm l-ebda lista ta’ stennija biex jaraw it-tfal in-Neurodevelopmental Paediatricians. Ir-referrals ġodda jingħataw is-sevizz ta’ dawn il-pedjatri fi ftit ġranet wara li jiġu referuti.


CDAU – SERVIZZ TA’ FIŻJOTERAPIJA

16422. L-ONOR. GRAZIELLA GALEA staqsiet lill-Ministru għas-Saħħa u l-Anzjanità Attiva: B'referenza għat-tweġiba tal-mistoqsija parlamentari 14965 rigward is-servizzi offruti miċ-Child Development Assessment Unit (CDAU), jista' l-Ministru jgħid jekk hemmx lista ta' stennija għas-servizz ta' fiżjoterapija? Jekk iva, jista' jgħid kemm-il tifel jew tifla qegħdin fuq din il-lista biex jibdew jingħataw dan is-servizz? Meta jiġi kkonfermat li tifel jew tifla jkollhom bżonn dan is-servizz, kemm idumu jistennew biex jingħataw dan is-servizz għall-ewwel darba?

ONOR. JO ETIENNE ABELA: Ninsab informat li s-servizz tal-Fiżjoterapija m’għandux listi ta’ stennija u kull każ ġdid jiġi kkuntattjat u jirċievi appuntament fl-ewwel 15-il ġurnata ta’ xogħol kif imniżżel fil-linji gwida tax-xogħol tagħna.


CDAU – SERVIZZ TA’ OCCUPATIONAL THERAPY

16423. L-ONOR. GRAZIELLA GALEA  staqsiet lill-Ministru għas-Saħħa u l-Anzjanità Attiva: B'referenza għat-tweġiba tal-mistoqsija parlamentari 14965 rigward is-servizzi offruti miċ-Child Development Assessment Unit (CDAU), jista' l-Ministru jgħid jekk hemmx lista ta' stennija għas-servizz ta' occupational therapy? Jekk iva, jista' jgħid kemm-il tifel jew tifla qegħdin fuq din il-lista biex jibdew jingħataw dan is-servizz? Meta jiġi kkonfermat li tifel jew tifla jkollhom bżonn dan is-servizz, kemm idumu jistennew biex jingħataw dan is-servizz għall-ewwel darba?

ONOR. JO ETIENNE ABELA: Ninsab informat li s-servizz tal-Occupational Therapy ġewwa s-CDAU għandu 50 każ ġdid fuq il-lista ta’ stennija. Dawn idumu madwar sitta sa tmien ġimgħat biex jibdew is-servizz.

Is-servizz għandu wkoll 43 każ ta’ re-referrals qed jistennew appuntament. Dawn huma tfal li diġà kienu jużaw is-servizz u waqqfu jattendu jew ma kellhomx iżjed bżonn is-servizz. 


CASH REBATES – LINJI GWIDA ĠODDA

16509. L-ONOR. JULIE ZAHRA  staqsiet lill-Ministru għat-Turiżmu u l-Indafa Pubblika: Jista’ l-Ministru jqiegħed fuq il-Mejda tal-Kamra kopja tal-linji gwida l-ġodda tal-cash rebates?

ONOR. CLAYTON BARTOLO: Ninforma lill-Onor. Interpellant li l-informazzjoni mitluba hija pubblika fuq https://screenmalta.com/cash-rebates/. Kopja tad-dokument tqiegħdet fuq il-Mejda tal-Kamra waqt il-ħin tat-Tqegħid ta’ Karti.


CASH REBATES – CAPPING

16510. L-ONOR. JULIE ZAHRA  staqsiet lill-Ministru għat-Turiżmu u l-Indafa Pubblika: Jista’ l-Ministru jgħid jekk hux se jkun hemm capping fuq il-cash rebate biex ma jerġax ikollna film barrani li jieħu somma enormi lura waħdu f’cash rebates?

ONOR. CLAYTON BARTOLO: Nirreferi lill-Onor. Interpellant għat tweġiba tal-mistoqsija parlamentari 16509.


STRATEĠIJA TAL-FILMS

16511. L-ONOR. JULIE ZAHRA  staqsiet lill-Ministru għat-Turiżmu u l-Indafa Pubblika: Jista’ l-Ministru jgħid meta se toħroġ l-istrateġija tal-films ġewwa pajjiżna u meta se toħroġ xi forma ta’ konsultazzjoni pubblika dwar dan?

ONOR. CLAYTON BARTOLO:  Ninforma lill-Onor. Interpellant li l-konsultazzjoni ilha għaddejja mill-2019.  Id-dokument finali qed jiġi ffinalizzat biex jiġi ppubblikat għall-aħħar konsultazzjoni li huwa maħsub li ssir lejn nofs is-sena.


FILMS TA’ PRODUTTURI MALTIN - PROMOZZJONI

16512. L-ONOR. JULIE ZAHRA staqsiet lill-Ministru għat-Turiżmu u l-Indafa Pubblika: Jista’ l-Ministru jgħid kif se jibda jippromwovi films ta’ produtturi Maltin u li ġew iffilmjati f’pajjiżna biex jiġu esibiti fuq l-istazzjon nazzjonali ta’ pajjiżna u b’hekk ikunu jistgħu jitgawdew mill-poplu Malti u Għawdxi?

ONOR. CLAYTON BARTOLO: Ninforma lill-Onor. Interpellant li l-Malta Film Commission diġà kellha diskussjonijiet mal-Malta Producers Association (MPA) dwar din it-tema f’laqgħa li saret fl-14 ta’ Frar 2024. Filwaqt li nfakkar lill-Onor. Interpellant li l-produzzjonijiet Maltin igawdu minn cash rebate ta’ massimu ta’ 50%, nitlobha tagħmel il-mistoqsija tagħha lill-Ministru kkonċernat.


UFFIĊĊJU TAL-PRIM MINISTRU - PROMOZZJONIJIET

16513. L-ONOR. JULIE ZAHRA staqsiet lill-Prim Ministru: Jista’ l-Prim Ministru jgħid:

•	kemm hemm ħaddiema li ngħataw aktar minn promozzjoni waħda inkluż career progression minn Jannar 2021 sal-ġurnata li fiha tiġi mwieġba din il-mistoqsija parlamentari fl-Uffiċċju tal-Prim Ministru, awtoritajiet jew fejn il-Gvern għandu b'xi mod interess minoritarju jew maġġoritarju, fid-dekasteru li hu responsabbli għalih;
•	fejn kienu/qegħdin iservu dawn il-ħaddiema, il-kariga/grad li kienu/qegħdin jokkupaw, id-dati ta’ meta ġew promossi u/jew ħadu l-career progression, id-data sakemm baqgħu ingaġġati dawn il-persuni, b'liema mod kienu impjegati (jekk hux b’sejħa pubblika, minn Ministru eċċ); u
•	kemm kien/hu l-pakkett finanzjarju tagħhom u kemm kienu ż-żidiet fil-paga b’mod monetarju minn skala għal oħra? X’kienet id-data tal-ingaġġ minn meta bdew mal-istess Ministeru, entità jew awtorità u anke jekk biddlux l-awtorità, entità jew Ministeru meta saru l-promozzjonijiet u/jew career progression?
ONOR. ROBERT ABELA: Ninsab informat li  l-promozzjonijiet li jingħataw u anke l-career progressions huma kollha skont dak miktub fis-sectoral agreements, class agreements, u anke l-collective agreements tal-General Service Grades, liema agreements jinħarġu ma’ kull sejħa interna/esterna li toħroġ. Is-sejħiet huma dawk standard li jinkitbu u jiġu miftiehma ċentralment.


MINISTERU GĦALL-FONDI EWROPEJ, ID-DJALOGU SOĊJALI U L-PROTEZZJONI TAL-KONSUMATUR - PROMOZZJONIJIET

16514. L-ONOR. JULIE ZAHRA staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru għall-Fondi Ewropej, id-Djalogu Soċjali u l-Protezzjoni tal-Konsumatur jgħid:

•	kemm hemm ħaddiema li ngħataw aktar minn promozzjoni waħda inkluż career progression minn Jannar 2021 sal-ġurnata li fiha tiġi mwieġba din il-mistoqsija parlamentari fil-Ministeru, awtoritajiet jew fejn il-Gvern għandu b'xi mod interess minoritarju jew maġġoritarju, fid-dekasteru li hu responsabbli għalih;
•	fejn kienu/qegħdin iservu dawn il-ħaddiema, il-kariga/grad li kienu/qegħdin jokkupaw, id-dati ta’ meta ġew promossi u/jew ħadu l-career progression, id-data sakemm baqgħu ingaġġati dawn il-persuni, b'liema mod kienu impjegati (jekk hux b’sejħa pubblika, minn Ministru eċċ); u
•	kemm kien/hu l-pakkett finanzjarju tagħhom u kemm kienu ż-żidiet fil-paga b’mod monetarju minn skala għal oħra? X’kienet id-data tal-ingaġġ minn meta bdew mal-istess Ministeru, entità jew awtorità u anke jekk biddlux l-awtorità, entità jew Ministeru meta saru l-promozzjonijiet u/jew career progression?

ONOR. CHRIS FEARNE: Ninsab informat li l-promozzjonijiet li jingħataw u anke l-career progressions huma kollha skont dak miktub fis-sectoral agreements, class agreements, u anke l-collective agreements tal-General Service Grades, liema agreements jinħarġu ma’ kull sejħa interna/esterna li toħroġ. Is-sejħiet huma dawk standard li jinkitbu u jiġu miftiehma ċentralment.



IS-SWIEQI – ARTIJIET TAL-GVERN

16549. L-ONOR. BERNICE BONELLO staqsiet lill-Ministru għall-Artijiet u l-Implimentazzjoni tal-Programm Elettorali: Jista' l-Ministru jwieġeb il-mistoqsija parlamentari 16013 li oriġinarjament saret lill-Ministru għall-Ambjent, l-Enerġija u r-Riġenerazzjoni tal-Port il-Kbir u jgħid kemm hemm artijiet tal-Gvern fis-Swieqi?

ONOR. STEFAN ZRINZO AZZOPARDI:  Nitlob lill-Onor. Interpellant biex tiċċara dak li qed jintalab fil-mistoqsija.


IS-SWIEQI – SPAZJI PUBBLIĊI

16550. L-ONOR. BERNICE BONELLO  staqsiet lill-Ministru għall-Wirt Nazzjonali, l-Arti u l-Gvern Lokali: Jista' l-Ministru jwieġeb il-mistoqsija parlamentari 16014 li oriġinarjament saret lill-Ministru għall-Artijiet u l-Implimentazzjoni tal-Programm Elettorali u jgħid kemm hemm spazji pubbliċi fis-Swieqi?

ONOR. OWEN BONNICI: Ninsab informat mill-Kunsill Lokali tas-Swieqi li stante l-fatt li t-terminu “spazji pubbliċi” huwa wiesa’ ħafna u jista’ jirreferi għal diversi kategoriji, ikun aktar għaqli li jiġi speċifikat liema spazji pubbliċi jridu jkunu kkwantifikati.


SANTA LUĊIJA – TRIQ IL-ĠNIEN – XOGĦLIJIET FUQ BLOKK TA’ APPARTAMENTI

16561. L-ONOR. CARMELO MIFSUD BONNICI staqsa lill-Ministru għall-Akkomodazzjoni Soċjali u Affordabbli: Jista’ l-Ministru jgħid f’liema blokok tal-Gvern fi Triq il-Ġnien f’Santa Luċija se jiġu rranġati l-intercoms mingħajr spejjeż għar-residenti? X’manutenzjoni se ssir jew hemm ippjanat li ssir fuq barra peress li qed jiġu kkaġunati ħsarat fuq ġewwa minħabba li qegħdin fi stat ħażin ħafna? Peress li hemm ħafna bibien ma jingħalqux, mhux biss minħabba l-intercom imma wkoll minħabba s-serratura, jistgħu jsiru stallazzjonijiet mill-ġdid tal-bibien ta’ barra fejn hemm bżonn, biex tittejjeb is-sigurtà?

ONOR. RODERICK GALDES (Ministru għall-Akkomodazzjoni Soċjali u Affordabbli):  Ninforma lill-Onor. Interpellant li l-proċedura sabiex isiru tiswijiet fil-komun hija li wieħed mill-inkwilini jirreġistra rapport permezz ta’ telefonata lill-Customer Care tal- Awtorità tad-Djar. Fil-preżent m’hemm l-ebda talba pendenti mir-residenti tal-blokok imsemmija.


GĦAJNUNA LILL-GAZZETTI

16562. L-ONOR. CARMELO MIFSUD BONNICI  staqsa lill-Prim Ministru: Jista’ l-Prim Ministru jgħid kemm-il darba ngħatat għajnuna lill-gazzetti stampati tul dawn l-aħħar sentejn, liema għajnuna kienet intenzjonata biex tagħmel tajjeb għaż-żieda fil-prezz tal-karta fis-suq internazzjonali? Jista’ jgħid ukoll għaliex il-gazzetta, li d-dettalji dwarha qed jingħataw separatament, u li hija l-eqdem gazzetta f’Malta, (l-ewwel edizzjoni ħarġet f’Settembru tal-1928) li fuq skala nazzjonali għandha udjenza akbar minn uħud mill-gazzetti li ħadu l-għajnuna, qatt ma gawdiet minn dawn l-għotjiet?

ONOR. ROBERT ABELA:  Nirreferi lill-Onor. Interpellant għat-tweġiba tal-mistoqsija parlamentari 6650.


LESA - KUNTRATTI TA' KAROZZI TAL-KIRI

16665. L-ONOR. MARK ANTHONY SAMMUT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid x'kuntratti ta' karozzi tal-kiri għandha fis-seħħ il-LESA, u f'kull każ jgħid jekk il-kuntratt ingħatax b'tender, direct order, jew talba għal kwotazzjonijiet? Jista' f'kull każ jgħid ukoll meta beda dan il-kuntratt u meta jiskadi? Jista' f'kull każ jgħid ukoll għal kemm-il karozza hu l-kuntratt u kemm jiswa?

ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): Ninsab informat illi bħalissa hemm vetturi mikrija għall-użu tal-LESA mingħand żewġ kumpaniji differenti wara ħruġ ta’ tender. L-informazzjoni mitluba mil-Onor. Interpellant qiegħda fit-tabella riprodotta hawn taħt.



	Contract Date
	Expiry Date
	Contract Amount Exclusive VAT
	Amount of Vehicles

	26/12/2018
	26/12/2023 + possible extension till 26/12/2024
	(Eur 12 per day)
	6

	06/04/2022
	06/04/2025 + possible extension till 06/04/2026
	(Autom. – Eur 5/day)
(Manual (Eur 4/day)
	26 (additional 2 vehicles through repetitive % modification clause)




KORP TAL-PULIZIJA - KUNTRATTI TA' KAROZZI TAL-KIRI

16666. L-ONOR. MARK ANTHONY SAMMUT  staqsa lill-Ministru għall-Intern, is-Sigurtà, ir-Riformi u l-Ugwaljanza: Jista' l-Ministru jgħid x'kuntratti ta' karozzi tal-kiri għandu fis-seħħ il-Korp tal-Pulizija, u f'kull każ jgħid jekk il-kuntratt ingħatax b'tender, direct order, jew talba għal kwotazzjonijiet? Jista' f'kull każ jgħid ukoll meta beda dan il-kuntratt u meta jiskadi? Jista' f'kull każ jgħid ukoll għal kemm-il karozza hu l-kuntratt u kemm jiswa?

ONOR. BYRON CAMILLERI: Ninsab informat illi bħalissa hemm seba’ vetturi mikrija għall-użu tal-Pulizija mingħand tliet kumpaniji differenti wara li saret talba tal-kwotazzjoni. Erbgħa nkrew minn April 2023 u l-kirja se tiġi riveduta f’April li ġej.  Tlieta oħra nkrew f’Lulju 2020 u l-kirja se tiġi riveduta f’Marzu li ġej. Il-valur għall-kiri ta’ vetturi huwa kif jidher fit-tabella hawn taħt. Mhux possibbli li aktar dettalji jingħataw minħabba n-natura tax-xogħol li għalih jintużaw dawn il-vetturi.

	Numru ta’ karozzi
mikrija
	Kemm jiswa

	1
	€12 kuljum

	3
	€10 kuljum kull waħda

	2
	€16.45 kuljum kull waħda

	1
	€11.49 kuljum




TRANSPORT MALTA - KUNTRATTI TA' KAROZZI TAL-KIRI

16667. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista' l-Ministru jgħid x'kuntratti ta' karozzi tal-kiri għandha fis-seħħ Transport Malta, u f'kull każ jgħid jekk il-kuntratt ingħatax b'tender, direct order jew talba għal kwotazzjonijiet? Jista' f'kull każ jgħid ukoll meta beda dan il-kuntratt u meta jiskadi? Jista' f'kull każ jgħid ukoll għal kemm-il karozza hu l-kuntratt u kemm jiswa?

ONOR. CHRIS BONETT: Ninforma lill-Onor. Interpellant li t-tweġiba se tingħata f’seduta oħra.


UFFIĊĊJU TAL-PRIM MINISTRU - KUNTRATTI TA' KAROZZI TAL-KIRI

16668. L-ONOR. MARK ANTHONY SAMMUT staqsa lill-Prim Ministru: Jista' l-Prim Ministru jgħid x'kuntratti ta' karozzi tal-kiri għandu fis-seħħ l-Uffiċċju tiegħu u l-entitajiet kollha li jaqgħu taħtu, u f'kull każ jgħid jekk il-kuntratt ingħatax b'tender, direct order, jew talba għal kwotazzjonijiet? Jista' f'kull każ jgħid ukoll meta beda dan il-kuntratt u meta jiskadi? Jista' f'kull każ jgħid ukoll għal kemm-il karozza hu l-kuntratt u kemm jiswa?

ONOR. ROBERT ABELA: Ninforma lill-Onor. Interpellant li t-tagħrif mitlub qed jinġabar.


RAĦAL ĠDID - ĠNIEN TONY BEZZINA - PJAN

16669. L-ONOR. MARK ANTHONY SAMMUT staqsa lill-Ministru għall-Wirt Nazzjonali, l-Arti u l-Gvern Lokali: Jista' l-Ministru jqiegħed fuq il-Mejda tal-Kamra l-Artist's Impression finalizzata u l-pjanti ta' Ġnien Tony Bezzina f'Raħal Ġdid, inkluż l-iskatepark li qed ikun ippjanat fih?

ONOR. OWEN BONNICI: L-informazzjoni mitluba hekk kif ippreżentata lili mill-Kunsill Lokali ta’ Raħal Ġdid tqiegħdet fuq il-Mejda tal-Kamra waqt il-ħin tat-Tqegħid ta’ Karti.



